text:
མཚོ་སྔོན་ཞིང་ཆེན་བཟོ་ཚོང་མཉམ་འབྲེལ་ལྷན་ཚོགས་སྐབས་བཅུ་བའི་ལག་བསྟར་ཨུ་ཡོན་ལྷན་ཁང་གིས་གྲོས་ཚོགས་ཐེངས་ལྔ་བ་བསྡུས།
ལོ་སར་གྱི་སྔོན་ཏག་ཏག་ལ། མཚོ་སྔོན་ཞིང་ཆེན་བཟོ་ཚོང་མཉམ་འབྲེལ་ལྷན་ཚོགས་སྐབས་བཅུ་བའི་ལག་བསྟར་ཨུ་ཡོན་ལྷན་ཁང་གིས་གྲོས་ཚོགས་ཐེངས་ལྔ་བ་བསྡུས། གྲོས་ཚོགས་ནས་རྒྱལ་ཡོངས་ཀྱི་བཟོ་ཚོང་མཉམ་འབྲེལ་ལྷན་ཚོགས་སྐབས་བཅུ་གཅིག་པའི་ལག་བསྟར་ཨུ་ཡོན་ལྷན་ཁང་གི་གྲོས་ཚོགས་ཐེངས་བཞི་བའི་དགོངས་དོན་བརྒྱུད་སྒྲོག་བྱས་ནས། སྐབས་བཅུ་བའི་ལག་བསྟར་ཨུ་ཡོན་ལྷན་ཁང་གི་བྱ་བའི་གྲོས་ཚོགས་ཐེངས་ལྔ་བའི་སྙན་ཞུར་ཉན་པ་མ་ཟད་གྲོས་ཞིབ་བྱས་ཤིང་། ཉིས་སྟོང་བཅོ་ལྔ་ལོའི་ཞིང་ཆེན་ཡོངས་ཀྱི་བཟོ་ཚོང་མཉམ་འབྲེལ་ལྷན་ཚོགས་ཁོངས་གཏོགས་ཀྱི་ཕུལ་བྱུང་རྟོག་ཞིབ་མཇུག་འབྲས་དང་དེ་མིན་ཆ་འཕྲིན་བྱ་བའི་སྔོན་ཐོན་ལས་ཁུངས་དང་མི་སྒེར་ལ་གཟེངས་བསྟོད་བྱས་པ་དང་། འབྲེལ་ཡོད་དོན་དག་གཞན་དག་ལ་གྲོས་འཆམ་བྱུང་།
གྲོས་ཚོགས་ནས་བསྟན་དོན། འདས་པའི་ལོ་གཅིག་གི་ནང་དུ་ཞིང་ཆེན་ཡོངས་ཀྱི་རིམ་པ་སོ་སོའི་བཟོ་ཚོང་མཉམ་འབྲེལ་ལྷན་ཚོགས་རྩ་འཛུགས་ཀྱིས་ནན་ཏན་སྒོས་ཀྲུང་དབྱང་དང་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་ཇུས་ཆོད་བཀོད་སྒྲིག་ལག་བསྟར་བྱས་ནས། དཀྱིལ་སྙིང་ལ་དམིགས་པ་དང་། ཆེ་ཕྱོགས་ལ་དམིགས་ནས། ཤུགས་ཆེན་པོས་སྤྱི་ལ་དབང་བ་མིན་པའི་དཔལ་འབྱོར་འཕེལ་རྒྱས་ཀྱི་ཁོར་ཡུག་ཇེ་ལེགས་སུ་བཏང་བ། གཞི་རིམ་རྩ་འཛུགས་དང་ཁོངས་མིའི་དཔུང་སྡེ་འཛུགས་སྐྲུན་བྱ་བར་ཤུགས་བསྣན་པ། རྒྱུན་ཆད་མེད་པར་བྱ་བའི་སྤྱོད་སྟངས་བསྒྱུར་ཏེ། ཕྱོགས་གང་ཐད་ཀྱི་བྱ་བར་གྲུབ་འབྲས་གསར་བ་བླངས་ཟེར།
གྲོས་ཚོགས་ནས་ནན་གྱིས་བསྟན་དོན། ཉིས་སྟོང་བཅུ་དྲུག་ལོ་ནི“ལོ་ལྔའི་འཆར་གཞི་བཅུ་གསུམ་པ”ལག་བསྟར་བྱེད་མགོ་བརྩམས་པའི་ལོ་ཡིན་པ་དང་། འབྱོར་འབྲིང་སྤྱི་ཚོགས་ཁྱོན་ཡོངས་ནས་ལེགས་འགྲུབ་བྱེད་པར་རྒྱལ་ཁ་ལེན་པའི་གོམ་པ་སྤོ་བའི་ལོ་ཡང་ཡིན་ལ། གྲུབ་ཚུལ་རང་བཞིན་གྱི་བཅོས་སྒྱུར་སྐུལ་འདེད་གཏོང་བའི་མཁྲེགས་གཏོར་གྱི་ལོ་ཡང་ཡིན་པས། ཞིང་ཆེན་ཡོངས་ཀྱི་རིམ་པ་སོ་སོའི་བཟོ་ཚོང་མཉམ་འབྲེལ་ལྷན་ཚོགས་རྩ་འཛུགས་ཀྱིས་ནན་ཏན་སྒོས་ཀྲུང་དབྱང་དང་ཞིང་ཆེན་ཏང་ཨུའི་ཇུས་ཆོད་གལ་ཆེན་གྱི་བཀོད་སྒྲིག་ལག་བསྟར་དངོས་འབེབས་བྱས་ནས། གནས་བབ་གསར་བའི་འོག་རང་ཞིང་གི་བཟོ་ཚོང་མཉམ་འབྲེལ་ལྷན་ཚོགས་ཀྱི་བྱ་བར་ཤུགས་སྣོན་དགོས་པ་དང་། གསར་སྐྲུན་དང་། མཐུན་སྦྱོར། ལྗང་མདོག སྒོ་འབྱེད། མཉམ་སྤྱོད་བཅས་ཀྱི་འཕེལ་རྒྱས་འདུ་ཤེས་ཆགས་པར་བྱས་ནས། “ལོ་ལྔའི་འཆར་གཞི་བཅུ་གསུམ་པ”ལག་བསྟར་བྱེད་པར་མགོ་བཟང་བོ་ཞིག་བརྩམས་ནས་སྔར་ལས་བྱས་རྗེས་གསར་བ་འཇོག་དགོས་ཟེར།


c: text/html

text:
བོད་ལུགས་གསོ་རིག་སློབ་ཆེན་ནི་གྲོང་ཁྱེར་ལྷ་སའི་ཉང་བྲན་ལམ་བརྒྱུད་དུ་གནས་ཡོད་ཅིང་རྒྱ་ཁྱོན་སྨི་ངོས་སྙོམས་གྲུ་བཞི་མ་༧༢༢༣༡ཡོད་པ་དང་འཛུགས་སྐྲུན་གྱི་རྒྱ་ཁྱོན་བསྡོམས་སྨི་ངོས་སྙོམས་གྲུ་བཞི་མ་༡༣༩༦༤.༥༢ཡོད་ལ་ཁོར་ཡུག་ཀྱང་ལེགས་པོ་ཞིག་ཡོད་པ་རེད། ༡༩༨༧ལོའི་ཟླ་༢པ་ནས་བཟུང་རྒྱལ་ཁབ་ཀྱི་འབྲེལ་ཡོད་སྡེ་ཚན་དང་རང་སྐྱོང་ལྗོངས་མི་དམངས་སྲིད་གཞུང་གིས་སྔ་རྗེས་སུ་འགྲོ་གྲོན་སྒོར་ཁྲི་ཚོ་ཆིག་སྟོང་ལྷག་ཙམ་བཏང་ནས་སློབ་གྲྭ་དེར་སློབ་ཁྲིད་ཁང་ཐོག་བརྩེགས་དང་གཞུང་ལས་ཁང་ཐོག་བརྩེགས། ལས་བཟོའི་ཉལ་ཁང་ཐོག་བརྩེགས། སློབ་ཕྲུག་གི་ཉལ་ཁང་ཐོག་བརྩེགས། ཕྱི་རྒྱལ་སློབ་ཕྲུག་གི་ཉལ་ཁང་ཐོག་བརྩེགས། དཔེ་མཛོད་ཁང་། ལས་བཟོ་དང་སློབ་ཕྲུག་གི་ཟ་ཁང་བཅས་གསར་རྒྱག་བྱས་པ་དང་སྨི་ངོས་སྙོམས་གྲུ་བཞི་མ་༡༥༦༦༣ཡོད་པའི་ལུས་རྩལ་ཐང་ཆེན་བཟོ་བཅོས་བྱས་པ། སྨི་ངོས་སྙོམས་གྲུ་བཞི་མ་༣༠༠༠སྔོ་ལྗང་ཅན་ལ་བསྐྲུན་པ། མེ་ཏོག་སྟེགས་བུ་༥བཟོས་པ། བོད་ལུགས་གསོ་རིག་གསར་བཏོད་པ་གཡུ་ཐོག་ཡོན་ཏན་མགོན་པོའི་རྡོ་སྐུ་གཅིག་བཞེངས་པ་བཅས་བྱས་ཡོད་པ་རེད།
སློབ་གྲྭའི་དཔེ་དེབ་ཁང་གི་འཛུགས་སྐྲུན་རྒྱ་ཁྱོན་སྨི་ངོས་སྙོམས་གྲུ་བཞི་མ་༩༩༧ལྷག་ཙམ་ཡོད་པ་མ་ཟད་ད་དུང་བོད་ལུགས་གསོ་རིག་གི་རྩི་ཤིང་དངོས་དཔེ་ཁག་༧༧དང་གཏེར་དངོས་དངོས་དཔེ་ཁག་༢༣༡བོད་སྨན་སྣ་ཁ་༢༢༧བཅས་བསྒྲིགས་ཡོད་པ་རེད།
༡༩༩༣ལོར་རྒྱལ་ཁབ་སློབ་ཨུད་ཀྱིས་རིན་ཐང་སྒོར་ཁྲི་༢༠ལྷག་ཙམ་རི་བའི་གློག་ཆས་ཅན་གྱི་སློབ་ཁྲིད་ཡོ་བྱད་རོགས་སྐྱོར་གནང་ཞིང་ང་ཚོའི་སློབ་གྲྭས་ད་ལྟ་འབྲེལ་ཡོད་སྡེ་ཚན་ལ་འགྲོ་གྲོན་གནང་རྒྱུའི་ཞུ་ཡིག་ཕུལ་ནས་གློག་སྤྱད་སློབ་ཁྲིད་འཛིན་གྲྭ་དང་ཕྱོགས་བསྡུས་ཚོད་ལྟ་ཁང་འཛུགས་རྒྱུ་ཡིན། བོད་ལུགས་གསོ་རིག་སློབ་ཆེན་བཙུགས་པ་ནས་བཟུང་རང་སྐྱོང་ལྗོངས་སྨན་རྩིས་ཁང་གིས་སློབ་ཕྲུག་དངོས་སྦྱོང་བྱ་ཡུལ་མཁོ་འདོན་གནང་བའི་ལས་འགན་འཁུར་ཞིང་ཉེ་བའི་ལོ་གཉིས་ཙམ་ནང་སློབ་གྲྭས་སློབ་ཁྲིད་དངོས་སྦྱོང་གནས་གཞི་གཞིས་རྩེ་དང་ལྷོ་ཁ་ས་ཁུལ་སྨན་རྩིས་ཁང་ལ་རྒྱ་བསྐྱེད་བྱས་པ་ཡིན། སྨན་ཁང་དེ་གསུམ་ལ་ནད་ཁྲི་༣༡༥དང་སྨན་པ་འབུམ་རམས་པ་རྒན་གཞོན་༤༤ཞོར་གཏོགས་བོད་ལུགས་གསོ་རིག་དང་བོད་སྨན་ཞིབ་འཇུག་སོའོ་༣བོད་སྨན་བཟོ་གྲྭ་༣བཅས་ཡོད་པས་དེ་ནི་དགེ་རྒན་གྱིས་དགེ་ཕྲུག་ཁྲིད་དེ་ནད་གཞིར་སྨན་བཅོས་དང་ཚན་རིག་ཞིབ་འཇུག སྨན་སྦྱོར་བྱེད་པ་བཅས་སློབ་ཁྲིད་དངོས་སྦྱོང་བྱེད་ཡུལ་བློ་དང་མཐུན་པ་ཞིག་རེད། སློབ་གྲྭ་ཡོངས་སུ་ད་ཡོད་དགེ་རྒན་དང་ལས་བཟོ་༡༤༠དང་སློབ་སྦྱོང་བྱེད་བཞིན་པའི་སློབ་མ་༣༠༦ཡོད་པའི་ནང་ནས་ལོ་ལྔའི་ལམ་ལུགས་ཀྱི་སློབ་ཆེན་དངོས་གཞིའི་ཚན་ཁག་གི་སློབ་མ་༡༩༡དང་ལོ་གསུམ་ལམ་ལུགས་ཀྱི་སློབ་ཆེན་ཆེད་ལས་ཚན་ཁག་གི་སློབ་མ་༣༣ལོ་བཞི་ལམ་ལུགས་ཀྱི་འབྲིང་རིམ་ཆེད་ལས་སློབ་མ་༨༢བཅས་ཡོད། བོད་ལ་སློབ་མ་༢༦༩གསོ་སྐྱོང་བྱེད་བཞིན་ཡོད་པ་དང་། མཚོ་སྔོན། སི་ཁྲོན། ཀན་སུའུ། ཡུན་ནན། ཤིན་ཅང་བཅས་ཞིང་ཆེན་(ས་ཁུལ་)ལ་སློབ་མ་༣༦གསོ་སྐྱོང་བྱེད་རོགས་བྱས་པ་མ་ཟད་ད་དུང་རྒྱལ་ཁོངས་སུས་སི་ནས་ཡིན་པའི་ཟབ་སྦྱོང་སློབ་མ་ཞིག་ཀྱང་ཡོད་ཅིང་སློབ་མ་དེ་དག་གི་ཁྲོད་ནས་བརྒྱ་ཆའི༩༦རྒྱལ་ཁབ་འཆར་གཞིའི་ཁོངས་ནས་བསྡུས་ཏེ་སློབ་གྲྭར་ཡོང་བ་ལས་དེ་འཕྲོས་འཆར་གཞིའི་ཁོངས་སུ་མེད་པའི་འགྲོ་གྲོན་རང་གྲབས་བྱེད་མཁན་ཤ་སྟག་རེད།
༡༩༨༩ལོའི་ཟླ་༩ནས་༡༩༩༤ལོའི་ལོ་མཇུག་བར་བོད་ལུགས་གསོ་རིག་སློབ་ཆེན་གྱིས་སྔ་རྗེས་སུ་གཉེར་བའི་ཆེད་ལས་འདི་དག་ཡོད་པ་སྟེ། སློབ་ཆེན་དངོས་གཞིའི་ཚན་ཁག་འཛིན་གྲྭ་དང་སློབ་ཆེན་ཆེད་ལས་ཚན་ཁག་འཛིན་གྲྭ། འབྲིང་རིམ་ཆེད་ལས་སྨན་པ་བསྡུས་ར་བའི་འཛིན་གྲྭ། ནད་གཡོག་འཛིན་གྲྭ། སྨན་གཉེར་བསྡུས་ར་བའི་འཛིན་གྲྭ་སོགས་ཡོད་པ་རེད། སློབ་ཆེན་དངོས་གཞིའི་ཚན་ཁག་ལ་འཛིན་གྲྭ་དགུ་བསྡུས་(བོད་ལྗོངས་སློབ་ཆེན་བོད་ལུགས་གསོ་རིག་ཚན་ཁག་ནས་བསྒྱུར་བའི་འཛིན་གྲྭ་གསུམ་ལ་མི་༧༨ཡོད་པ་ཚུད་)པར་སློབ་ཕྲུག་༢༩༣ཡོད་ཁོངས་ནས་༡༠༧སློབ་གྲྭ་ཐོན་ཟིན། སློབ་ཆེན་ཆེད་ལས་ཚན་ཁག་ལ་འཛིན་གྲྭ་གཅིག་བསྡུས་པར་སློབ་ཕྲུག་༣༦ཡོད་ཁོངས་ནས་༣སློབ་གྲྭ་ཐོན་ཟིན། འབྲིང་རིམ་ཆེད་ལས་ལ་འཛིན་གྲྭ་༡༡(དེ་སྔའི་རང་སྐྱོང་ལྗོངས་བོད་ལུགས་གསོ་རིག་སློབ་གྲྭ་ནས་བསྒྱུར་བའི་འཛིན་གྲྭ་༥ལ་མི་༡༧༨ཡོད་པ་ཚུད་)བསྡུས་པར་སློབ་ཕྲུག་༤༠༠ཡོད་ཁོངས་ནས་༡༨༨སློབ་གྲྭ་ཐོན་ཟིན། སློབ་ཐོན་སློབ་མའི་ཁོངས་ནས་མི་༡༣ཞིང་ཆེན་གཞན་གྱི་སློབ་མ་ཡིན་པས་རང་ཁོངས་སུ་ལོག་པ་ཕུད་དེ་བྱིངས་སློབ་ཕྲུག་ཡོངས་རྫོགས་བོད་ལྗོངས་རིམ་པ་ཁག་གི་སྨན་བཅོས་ཚན་པའི་ནང་ལས་བགོས་ཀྱིས་ལས་ཀ་བྱེད་བཞིན་ཡོད། ཁོ་ཚོ་སྨན་བཅོས་འཕྲོད་བསྟེན་སྡེ་ཚན་ནང་ཞུགས་ནས་བོད་ལུགས་གསོ་རིག་དང་བོད་སྨན་གྱི་དཔུང་ཁག་ལ་སྟོབས་ཤུགས་གསར་པ་ཁ་སྣོན་བརྒྱབ་པ་དང་ཁོ་ཚོ་མགྱོགས་མྱུར་མི་རིགས་ཀྱི་སྨན་དང་སྨན་བཅོས་ཀྱི་ལག་རྩལ་རྐང་འཛིན་པར་གྱུར་ནས་བོད་ལུགས་གསོ་རིག་དང་བོད་སྨན་གྱི་རྗེས་ཤུལ་པ་དཀོན་པའི་གནད་དོན་ཐག་གཅོད་ཡོང་རྒྱུ་རེད།
བོད་ལུགས་གསོ་རིག་སློབ་ཆེན་གྱིས་ཏང་ཨུད་འགོ་ཁྲིད་འོག་གི་ཡོན་ཀྲང་ལས་བགོས་འགན་འཁུར་ལམ་ལུགས་ལག་བསྟར་བྱེད་པ་དང་ད་ཡོད་ཡོན་རིམ་པའི་འགོ་ཁྲིད་༧ཡོད་ཅིང་ཡོན་ཏང་ཨུད་མི་༦ལས་གྲུབ་པ་དང་ཧྲུའུ་ཅིས་ཡོན་ཀྲང་གཞོགན་པའི་ལས་འགན་གཅིག་ལྕོགས་ཁུར་བཞིན་ཡོད། ཧྲུའུ་ཅི་གཞོན་པ་མི་༡དང་ཏང་ཨུད་ཨུ་ཡོན་མི་བཞི་(སོ་སོས་ཡོན་ཀྲང་གཞོན་པའི་འགན་ཁུར་བ་)ཡོད་པ་རེད། ཡོན་ཀྲང་གི་འགན་སྙན་གྲགས་ཆེ་བའི་བོད་རིག་པ་མཁས་ཅན་དང་བོད་ལུགས་གསོ་རིག་མཁས་ཅན་ཁྲོ་རུ་ཚེ་རྣམ་གྱིས་བཞེས་པ་དང་བོད་ལྗོངས་ཚན་རྩལ་མཐུན་ཚོགས་ཀྱི་ཀྲུའུ་ཞི། སྙན་གྲགས་ཆེ་བའི་བོད་ལུགས་གསོ་རིག་མཁས་ཅན་བྱམས་པ་འཕྲིན་ལས་ཀྱིས་བོད་ལུགས་གསོ་རིག་སློབ་ཆེན་གྱི་མཚན་འཛིན་ཡོན་ཀྲང་གི་འགན་བཞེས་བཞིན་ཡོད་པ་རེད། སློབ་གྲྭས་སྲིད་འཛིན་དོ་དམ་དང་སློབ་ཁྲིད་སྒྲིག་གཞི་གང་ལ་གང་འཚམས་བཙུགས་ཡོད་ཅིང་སློབ་གྲྭའི་སྒྲིག་གཞི་ཁག་ལ་ལས་གནས་འགན་འཁྲི་དང་སྒྲིག་སྲོལ་ལམ་ལུགས་ཁ་གསལ་ཡོད་པ་དཔེར་ན་དགེ་རྒན་ལ་《དགེ་རྒན་གྱི་སློབ་ཁྲིད་ལས་དོན་གྱི་ཚད་གཞི་གཏན་འབེབས་》དང་《དགེ་རྒན་གྱི་དཔྱད་ཞིབ་ལམ་ལུགས་》སོགས་དང་དགེ་རྒན་གྱི་ལས་ཀའི་ལམ་ལུགས་ཀྱི་ཐད་《ཡིག་ཚད་ཀྱི་འདྲི་གཞི་དང་རྩ་འཛུགས་དོ་དམ་གྱི་ཐབས་ཤེས།》སློབ་ཕྲུག་གི་སློབ་སྦྱོང་དང་སློབ་ཕྲུག་དོ་དམ་ལམ་ལུགས་ཀྱི་ཐད་《སློབ་ཕྲུག་གི་སློབ་གྲྭའི་སྐྱིད་སྡུག་སྒྲིག་སྲོལ་ལམ་ལུགས།》《སློབ་ཕྲུག་གི་འཕྲོད་བསྟེན་སྒྲིག་ལམ་སྲོལ་ཡིག།》《བཟང་པོ་གསུམ་ལྡན་གྱི་སློབ་ཕྲུག་དང་ཕུལ་བྱུང་གི་འཛིན་གྲྭའི་ལས་བྱེད་འདེམས་ཐོན་བྱེད་པའི་ཆ་རྐྱེན་དང་ཐབས་ཤེས་》བཅས་ཡོད་པ་དང་ཚོགས་འདུའི་ལམ་ལུགས་ཐད་དུས་ཚོད་ངེས་གཏན་ཐོག་ཡོན་ཏང་ཨུད་དང་ཡོན་ཀྲང་གཞུང་ལས་ཚོགས་འདུ་འཚོག་རྒྱུ་སོགས་ཡོད་པ་མ་ཟད། མིག་སྔར་སློབ་གྲྭའི་སྒྲིག་སྲོལ་ལམ་ལུགས་ཁག་དེ་བས་འཐུས་སྒོ་ཚང་དུ་གཏོང་བཞིན་ཡོད་པ་རེད།

robotstxt: allowed

filter: keep


text:
༄༅། །གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས། པར་གཞི་དང་པོ།
(གསོ་རིག་མཁས་དབང་རིམ་བྱོན་གྱི་དཀར་ཆག)
མཁས་དབང་ཁྲོ་རུ་ཚེ་རྣམ།
ཚུལ་ཁྲིམས་རྒྱལ་མཚན།
༄༅། །ཡོན་ཏན་རྒྱལ་དང་གཉིས་མེད་ཀྱང་། །ཐུགས་རྗེའི་དབང་གིས་གདུལ་བྱའི་ངོར། །གང་འདུལ་སྐལ་མཉམ་གཟུགས་ཀྱི་སྐུ། །སྟོན་མཛད་བླ་མའི་ཞབས་ལ་འདུད། །འདིར་བདག་ཅག་གི་རྣམ་འདྲེན་དམ་པ་ངེས་པ་དོན་གྱི་པཎྜི་ཏ་ཁྲོ་རུ་མཁན་ཆེན་ཚེ་རྣམ་རིན་པོ་ཆེའི་ཐུན་མོང་ཕྱི་ཡི་རྣམ་པར་ཐར་པ་མདོ་ཙམ་བརྗོད་པ་ལ་དོན་བཞི་སྟེ། སྐུ་འཁྲུངས་ནས་ཆོས་སྒོར་ཞུགས་ཚུལ། བཤེས་གཉེན་བསྟེན་ནས་ཐོས་བསམ་མཛད་ཚུལ། མཁས་པའི་གོ་འཕང་བརྙེས་ནས་བསྟན་འགྲོ་སྐྱོང་ཚུལ། ཕྲིན་ལས་ཁྱབ་གདལ་དུ་འགྲོ་བའི་ཚུལ་ལོ། །དང་པོ་སྐུ་འཁྲུངས་པའི་ཡུལ་ནི། སྔར་སྡེ་དགེའི་མངའ་ཁོངས། དེང་སང་ཆབ་མདོ་ཁུལ། འཇོ་མདའ་རྫོང་། གཏེར་སྟོན་ཆུས། ཁྲོ་རུ་དགོན་གྱི་འདབས་ཞོལ་ཁྲོ་རུ་སྡེ་པར། ཉ་འཚོའི་རུས་ལས་ཡབ་རིན་ཆེན་བསམ་འགྲུབ་དང་། ཡུམ་བཀྲ་ཤིས་སྒྲོལ་མ་གཉིས་ཀྱི་སྲས་སུ་བོད་ཀྱི་རབ་བྱུང་བཅོ་ལྔ་པའི་མེ་ཕོ་སྟག་གི་ལོ་ ༡༩༢༦ བོད་ཟླ་བརྒྱད་པའི་ཚེས་དྲུག་གི་ཉིན་སྐུ་འཁྲུངས། མཚན་ཚེ་རིང་རྣམ་རྒྱལ་དུ་བཏགས། སྐུ་ཆུང་དུས་ནས་སི་ཏུ་པདྨ་དབང་མཆོག་རྒྱལ་པོ་ལ་གཙུག་ཕུད་ཕུལ། དགུང་ལོ་ལྔ་ལ་ཕེབས་དུས་ཉིད་ཀྱི་ཁུ་བོ་དགོན་དེའི་མཁན་པོ་དང་སྒྲུབ་དཔོན་གཅིག་ལྕོགས་ཨ་ཚེ་དཔལ་ལྡན་གྱི་མདུན་ནས་ཡི་གེ་ཀློག་འདོན་བསླབས་པས་སྔོན་གྱི་བག་ཆགས་སད་པའི་སྟོབས་ཀྱིས་ཚེགས་མེད་དུ་མཁྱེན། དགུང་ལོ་དྲུག་གི་དུས་ཁྲོ་རུ་དགོན་དུ་སྒྲིག་ཞུགས་མཛད། དགུང་ལོ་བདུན་ལ་ཕེབས་དུས། དཔལ་སྤུངས་སི་ཏུ་པདྨ་དབང་མཆོག་རྒྱལ་པོའི་མདུན་ནས་དགེ་ཚུལ་གྱི་སྡོམ་པ་བཞེས། མཚན་ཀརྨ་བསོད་ནམས་དགེ་ལེགས་ཞེས་གནང་། ལྗགས་ཀློག་ཤིན་ཏུ་བདེ་བས་བྱིས་པའི་དུས་ནས་ཉེ་འཁོར་གྱི་གྲོང་མིའི་སར་འབུམ་འདོན་པར་ཕེབས་ཐུབ་ཀྱི་ཡོད་པ་རེད། རྒྱལ་སྲས་ཉི་མ་སྐྱེས་ཐོབ་ཀྱི། །ཡོན་ཏན་འོད་ཟེར་བྱེ་བ་ཅན། །མངལ་རྒྱའི་སྤྲིན་རུམ་ལས་ཐོན་ཏེ། །སྐྱེ་རྒུའི་དད་པའི་མཁའ་ལ་མཛེས། །
གཉིས་པ་བཤེས་གཉེན་བསྟེན་ནས་ཐོས་བསམ་མཛད་པའི་ཚུལ་ནི། ཁུ་བོ་དེ་ཉིད་དགེ་རྒན་དུ་བསྟེན་ཏེ་ཡི་གེ་འབྲི་རྒྱུ་ནས་བཟུང་། དགོན་པའི་འདོན་ཆོས་སྤྱོད། ཆོ་ག་ཕྱག་ལེན། གདངས་དབྱངས་རོལ་མོ་སོགས་ཆ་ཚང་བྱང་ཆུབ་པར་སྦྱངས། སྡོམ་གསུམ་རྣམ་ངེས་སོགས་ཀྱང་བཀའ་ཁྲིད་གསན། སྐུ་མཆེད་རྟ་མགྲིན་ནོར་བུའི་མདུན་ནས་སུམ་རྟགས་དང་། ནག་རྩིས་སོགས་སྦྱངས། དཔེ་ཆ་རྣམས་ཚར་རེ་གཉིས་ཀློག་པས་བློར་ཆུབ་པ་སོགས་ཐུགས་རིག་ཤིན་ཏུ་གསལ་བས་ཀུན་ངོ་མཚར་དུ་གྱུར། དགུང་ལོ་བཅུ་གཉིས་ཙམ་ལ་དགོན་པའི་སྒྲུབ་ཁང་གི་ནང་དུ་སྒྲུབ་གཡོག་མཛད་ནས་བཞུགས་དུས་སྒྲུབ་བླ་གུ་རུའི་མདུན་ནས་སྨན་རྒྱུད་རྩ་མདོ་ཆུ་མདོ་སོགས་གསོ་རིག་གི་རྨང་གཞིའི་ཤེས་བྱ་རྣམས་ལེགས་པར་སྦྱངས། དགུང་ལོ་བཅོ་ལྔ་ལ་ཕེབས་སྐབས་སྐུ་མཆེད་སོགས་དང་ལྷན་དུ་གནས་བསྐོར་དང་ཐོས་བསམ་ཆེད་དུ་ཕེབས། ཡར་ལམ་ཀོང་པོ་བརྒྱུད་འབྲུག་ཡུལ། རྒྱ་བལ། ལྷན་ལྡན་སོགས་དབུས་གཙང་དུ་གནས་མཇལ་མཛད། ལོ་གསུམ་ཙམ་འགོར། དེ་སྐབས་འབྲུག་ཀྲོང་གསར་དགོན་དུ་བཀའ་འགྱུར་གསུང་ཞིང་ཟླ་བ་བདུན་ཙམ་འགོར། དགོན་པ་དེའི་མཁན་པོའི་མདུན་ནས་ཆོས་ཅུང་ཟད་ཞུས་གསུངས། འཁྲུངས་ཡུལ་དུ་ཕྱིར་ཕེབས་པའི་ལམ་དུ་ཀཿཐོག་གི་དགོན་ལག་སྨྱོ་ཤུལ་དགོན་པའི་མཁན་པོ་ཨོ་རྒྱན་རིག་འཛིན་དང་ལྷན་འཛོམས་བྱུང་སྟེ་བསྡོངས་ནས་ཕེབས་པས། མཁན་པོ་དེས། ཁྱེད་ལ་རིག་པ་དཔེ་མི་སྲིད་པ་ཞིག་འདུག ཁྱེད་མི་སྤྱིར་བཏང་བ་ཞིག་གཏན་ནས་མ་རེད། ཁྱེད་ང་ཚོའི་དགོན་པའི་བཤད་གྲྭར་ཡོང་དགོས་ཞེས་ནན་གྱིས་གསུངས། དེ་ནས་རང་ཡུལ་དུ་ཕེབས་ནས་འཁྲུངས་ཁྱིམ་དུ་ཟླ་ཤས་བཞུགས། སྐུ་ཡོན་སྦྱངས་ཕྱིར་བཤད་གྲྭ་ལ་ཕེབས་འདོད་ཀྱི་འདུན་པ་ལྡོག་ཏུ་མེད་པ་འཁྲུངས་ནས། སྨྱོ་ཤུལ་ཕྱོགས་སུ་བྱོན་པས། ལམ་བར་དུ་ཧོར་པོ་ཐང་དཀར་སྟེང་དུ་ཡུལ་མི་རྣམས་ཀྱིས། ཀཿཐོག་མཁན་པོ་ལེགས་བཤད་འབྱོར་ལྡན་མ་ཎི་དུང་སྒྲུབ་ཀྱི་དབུ་བཞུགས་སུ་གདན་དྲངས་པར་མཇལ་དུ་ཕེབས་པས། མཁན་ཆེན་དེས་ཐུགས་དགྱེས་པ་ཆེན་པོས་རང་གི་སྐུ་མདུན་དུ་བཞུགས་སུ་གསོལ། རང་གི་ཞལ་དཀར་གྲོ་མ་མར་ཁུས་གང་བ་དེ་བཞེས་སུ་བཅུག ཁྱེད་གང་དུ་འགྲོ་གསུང་བར། སྨྱོ་ཤུལ་དགོན་དུ་དཔེ་ཆ་སྦྱོང་བར་འགྲོ་བ་ཡིན་ཞུས་པས། ཁྱེད་སློབ་གཉེར་མཛད་རྒྱུ་ཀཿཐོག་དགོན་པར་ཕེབས་ན་བཟང་། དགོན་པ་དེ་ནི་གྲགས་ཅན་ཡིན་པར་མ་ཟད། ཆ་རྐྱེན་ཡང་འཛོམས་པོ་རེད། ཁྱེད་ཡོང་ན་ངས་ཀྱང་རོགས་རམ་གང་དྲག་བྱེད་གསུངས་པའི་བཀའ་སློབ་ལྟར་ཀཿཐོག་དགོན་དུ་བྱོན། རྒྱུད་སྡེའི་བཤད་གྲྭ་ལ་ཞུགས། དགོན་དེར་ནི་ཐོས་པས་བག་ཆགས་འཇོག་པའི་གཞུང་བརྒྱ། ནན་ཏན་སྦྱངས་པར་བྱ་བའི་གཞུང་ཉི་ཤུ་རྩ་ལྔ་སོགས་མདོ་སྔགས་རིག་གནས་གང་ལ་ཡང་སློབ་སྦྱོང་བྱ་རྒྱུ་མཐའ་མ་འགག་པ་ཡོད་ཅིང་། མཁས་གྲུབ་ཀྱི་སྐྱེས་བུ་མང་པོ་བཞུགས། སྒྲིག་ཁྲིམས་ཤིན་ཏུ་བཙན། དེའི་ཚེ་དམ་པ་འདིས་ཉིན་མཚན་ཀུན་ཏུ་སློབ་སྦྱོང་མཛད་དེ་ཐ་ན་ཞུན་མར་གྱི་ཆ་རྐྱེན་མེད་སྐབས་མཚན་མོ་སྤོས་མེའི་ངོགས་སུ་ཡང་དཔེ་ཆ་གཟིགས་རྟོག་མཛད་པ་སོགས་འབད་བརྩོན་ཆེན་པོས་ཐོས་བསམ་གནང་བས་ཤེས་རབ་དང་བརྩོན་འགྲུས་ཟུང་དུ་ཆུད་པས་མྱུར་དུ་མཁས་པ་ཆེན་པོར་གྱུར་ཏེ་མཚན་སྙན་ཡང་ཇེ་ཆེར་གྱུར། བཤད་གྲྭ་ལོ་ལྔ་ཐོན་རྗེས་ཁྲོ་རུ་དགོན་ནས་རང་དགོན་དུ་ཕྱིར་ཕེབས་དགོས་པའི་རེ་བ་དང་བསུ་མི་ཆེད་གཏོང་བྱུང་ཡང་། ཀཿཐོག་ནས་དགོངས་པ་མ་གནང་བར་དགེ་རྩེ་རིན་པོ་ཆེ་འགྱུར་མེད་བསྟན་པ་རྣམ་རྒྱལ་གྱིས་རང་གི་སྐུ་མདུན་དུ་ཉར་གནང་མཛད་དེ་བཟོ་གསོ་སྒྲ་ཚད་སོགས་ཐུན་མོང་རིག་གནས་ཡན་ལག་དང་བཅས་པ། ནང་རིག་སྡེ་སྣོད་གསུམ་དང་། ཁྱད་པར་གསང་སྔགས་གསར་རྙིང་གི་སྨིན་གྲོལ་རྒྱབ་རྟེན་དང་བཅས་པ་སྤྱི་དང་། སྔར་གཞན་སུ་ལ་ཡང་གནང་མ་མྱོང་བའི་ཁྲིད་རྒྱུན་འགའ་ཞིག་ཀྱང་བུམ་པ་གང་བྱོའི་ཚུལ་དུ་གནང་སྟེ་ཐུགས་སྲས་ཀྱི་ཐུ་བོར་གྱུར། དགུང་ལོ་ཉི་ཤུའི་སྐོར་ལ་ཀཿཐོག་མཁན་ཆེན་རྒྱལ་མཚན་འོད་ཟེར་གྱི་མདུན་ནས་བསྙེན་པར་རྫོགས་པ་དགེ་སློང་གི་སྡོམ་པ་བཞེས། མཚན་ཀརྨ་བསོད་ནམས་མཆོག་ལྡན་ཞེས་གསོལ། མཁན་པོ་ནུས་ལྡན་གྱི་མདུན་ནས་ཐེག་ཆེན་སེམས་བསྐྱེད་ཀྱི་སྡོམ་པ་བླངས་ཤིང་གཞན་ཡང་ཆོས་མང་དུ་གསན། ཀཿཐོག་གི་རིག་གནས་མཁས་ཆེན་རྟ་ཆུང་བླ་མ་ཚེ་རིང་ཆོས་འཕེལ་གྱི་མདུན་ནས་དངུལ་ཆུ་བཙོ་བཀྲུ་ཆེན་མོའི་ལག་ཁྲིད་ཞིབ་པར་བསླབས། མཁྱེན་བརྩེ་ཆོས་ཀྱི་བློ་གྲོས་ཀྱི་བཀའ་དགོངས་ལྟར། དེ་སྔོན་ནང་ཆེན་རྒྱལ་པོའི་དབུ་བླ་མཁན་ཆེན་རྣམ་རྒྱལ་བཟང་པོའི་མདུན་ནས་སྒྲ་ཙནྡྲ་པ་ས་རིས་གོ་དོན་དང་བཅས་པ་མཐར་ཕྱིན་པར་སྦྱངས། བརྡ་སྤྲོད་ཀུན་བཤད་ཀྱི་མཚན་དུ་ལེགས་བཤད་སྨྲ་བའི་ཟླ་བ་ཞེས་གསོལ། དེ་མཚུངས་མཁན་པོ་བསོད་ནམས་དང་། འཇམ་དབྱངས་བསྟན་པའི་སྒྲོན་མེའི་མདུན་ནས་ཀ་ལཱ་པ་དང་། དབྱངས་ཅན་སྒྲ་མདོ་གསན་དུས་ཀུན་བཤད་ཀྱི་མཚན་དུ་ཚངས་སྲས་དགྱེས་པའི་རང་མདངས་གཙུག་ལག་སྨྲ་བའི་སྡེ་ཞེས་གསོལ་འདུག ཀཿཐོག་སི་ཏུ་ཆོས་ཀྱི་ཉིན་བྱེད་ཀྱི་དྲུང་ནས་དུས་ཀྱི་འཁོར་ལོའི་དབང་དང་དགོངས་འདུས་སོགས་མང་པོ་གསན། གནམ་བླ་རིན་ཆེན་མདུན་ནས་རྫོགས་ཆེན་གྱི་ཆོས་སྐོར། དཔལ་སྤུང་རྡོར་སློབ་རྟ་མགྲིན་མགོན་པོའི་མདུན་ནས་ཀརྨ་བཀའ་བརྒྱུད་ཀྱི་ཆོས་སྐོར། དཔལ་སྤུངས་མཁན་པོ་ཚུལ་ཁྲིམས་བཟང་པོའི་མདུན་ནས་ནང་བརྟག་རྒྱུད་གསུམ་སོགས་དང་གཞན་ཡང་འཇམ་དབྱངས་ཆོས་ཀྱི་བློ་གྲོས། སི་ཏུ་ཆོས་ཀྱི་ཉིན་བྱེད། མཁན་ཆེན་རྒྱལ་མཚན་འོད་ཟེར། མཁན་ཆེན་ཤེས་རབ་རབ་གསལ། སི་ཏུ་པདྨ་དབང་མཆོག་རྒྱལ་པོ། མཆོག་སྤྲུལ་འཇམ་དབྱངས་བསྟན་པའི་སྒྲོན་མེ། རྟ་ཆུང་བླ་མ་ཚེ་རིང་ཆོས་འཕེལ། སྤྲུལ་སྐུ་དཀོན་མཆོག་གྲགས་པ། མཁན་པོ་བློ་གྲོས། མཁན་པོ་རྣམ་རྒྱལ། བླ་མ་བཟོད་པ། གཅེན་རྟ་མགྲིན་ཚེ་རིང་། ཁྲོ་རུ་བླ་རྒན། སྤྲུལ་སྐུ་ཨ་དཀར། སྨན་པ་གུ་རུ། སྐྱབས་ཆེ་བསོད་ཆོས། བཀྲ་ཤིས་ནོར་བུ། དཔལ་སྤུངས་མཁན་པོ་འཇམ་དཔལ། སྐུ་ཞབས་དབོན་པོ། མཁན་པོ་ནུས་ལྡན། མཁན་པོ་ལེགས་བཤད་འབྱོར་ལྡན། པདྨ་མཐར་ཕྱིན་སོགས་མཁས་གྲུབ་ཀྱི་བླ་མ་བཅུ་ཕྲག་དུ་མ་བསྟེན་ནས། བོད་ཀྱི་སུམ་རྟགས་དག་གསུམ་ནས་གཉིས་མེད་དུས་ཀྱི་འཁོར་ལོའི་རྒྱུད་ཀྱི་བར་བཅུ་ཕྲག་རིག་པའི་གནས་ཐམས་ཅད་མ་སྦྱངས་པ་དང་། མི་མཁྱེན་པ་ཅི་ཡང་མེད་ཅིང་དེ་དག་རེ་རེ་ནས་བྲི་བར་མི་ནུས་པས་གསན་ཡིག་སོགས་ལས་ཤེས་པར་བྱ། དེ་ཡང་ས་སྐྱ་པཎྜི་ཏས། ཐོས་པ་དེ་དག་ཐམས་ཅད་ཀྱང་། །མིང་རྐྱང་ཙམ་དུ་མ་བཞག་གོ །ཞེས་གསུངས་པ་ལྟར་གོ་ལོ་ཐོས་ལོ་ཙམ་དུ་མ་བཞག་པར་རིག་གནས་གང་ལ་ཐུག་ཀྱང་སྐུ་ཚེའི་རིང་ལ་དེ་ཁོ་ན་ལ་སྦྱངས་པར་མཛད་པ་ལྟར་བྱང་ཆུབ་པར་ཡོད་པ་ཁོ་བོས་མོས་བློས་ཡར་གཞལ་གྱིས་བསྟོད་འདོད་ཙམ་མ་ཡིན་པ་ནི་དམ་པ་གང་ཉིད་ད་ལྟ་འཚོ་ཞིང་བཞེས་པ་དང་། གསུང་གི་བདུད་རྩི་དངོས་སུ་མྱངས་པའི་ཞལ་སློབ་གྲངས་མེད་བཞུགས་བཞིན་པ་དང་། མ་འོངས་པ་རྣམས་ཀྱང་། སྒྲ་ཀ་ཙན་དབྱངས་གསུམ་དང་། སྡེབ་སྦྱོར་རིན་འབྱུང་། གསོ་རིག་རྒྱུད་བཞི་སོགས་བཀའ་ཁྲིད་གནང་བ་མང་པོ་སྒྲ་ཕབ་འཁོར་ལོའི་ནང་དུ་བཞུགས་པ་ཉན་ན་ཡིད་ཆེས་ཀྱི་དད་པ་འཐོབ་པར་འགྱུར་རོ། །མཚན་ལྡན་མཁས་གྲུབ་བཤེས་གཉེན་ནི། །བཅུ་ཕྲག་དུ་མ་ལེགས་བསྟེན་ནས། །མདོ་རྒྱུད་རིག་གནས་མ་ལུས་པ། །མངོན་སུམ་མཛད་ཁྱོད་མཁས་པའི་ཕུལ། །
གསུམ་པ་མཁས་པའི་གོ་འཕང་བརྙེས་ནས་བསྟན་འགྲོ་སྐྱོང་ཚུལ་ལ་བཞི་ལས། དང་པོ་བརྒྱུད་འཛིན་སློབ་མ་གསོ་སྐྱོང་གནང་བ་ནི། དེ་ལྟར་གསན་སྦྱངས་མཐར་ཕྱིན་ཏེ་མཁས་པ་ཆེན་པོར་གྱུར་ནས་ཐོག་མར་ཀཿཐོག་དགོན་དུ་རྒྱུད་སྡེའི་སྐྱོར་དཔོན་དང་། དེ་ནས་རིག་གནས་མཁན་པོ་མཛད་ནས་སྒྲ་ཀ་ཙན་དབྱངས་གསུམ། སྙན་ངག སྡེབ་སྦྱོར། རྩིས་སྐར་ནག་སོགས་རིག་གནས་ཆ་ཚང་སློབ་ཁྲིད་གནང་བས་སློབ་གྲྭ་དངོས་གཞི་དང་། ཕྱོགས་ཁག་ནས་ཕེབས་པའི་བླ་སྤྲུལ་ཚོགས་སློབ་མ་མང་པོ་འདུས་ཤིང་མཁས་པ་ཡང་མང་པོ་ཐོན། ༡༩༥༦་ལོ་དགུང་གྲངས་སོ་གཅིག་བཞེས་ཚེ་རང་དགོན་ཁྲོ་རུ་དགོན་དུ་ཕྱིར་ཕེབས་ཀྱིས་མཁན་པོ་མཛད་པས་ཁྲོ་རུ་མཁན་ཆེན་ཞེས་ཡོངས་སུ་གྲགས། མི་རིང་བར་ཁམས་པ་སྒར་དུ་རིག་གནས་སློབ་གྲྭ་འཛུགས་པར་གདན་དྲངས་ནས་སློབ་ཁྲིད་མཛད། དེ་ནས་བྲག་གཡབ་ཏུ་ཕེབས། བུ་དགོན་བླ་མ་ཨ་ནོར་རིན་པོ་ཆེ་དང་། ནང་སོ་བུ་བླ་མ་བསོད་ནམས་སོགས་བྱམས་མདུན་དགོན་པའི་བླ་སྤྲུལ་དང་དོན་གཉེར་ཅན་ཁ་ཤས་ལ། དབྱངས་ཅན་སྒྲ་མདོ། སྡེབ་སྦྱོར། སྐར་རྩིས་བཅས་ཁྲིད་གནང་བ་སོགས། དུས་ཚོད་ཅུང་ཟད་ཀྱང་ཆུད་ཟོས་མེད་པར་འཆད་ཉན་སྒྲུབ་པས་དུས་འདའ་བར་མཛད་པས་སློབ་མ་མང་པོ་འཕེལ། དེ་སྐབས་ཁམས་ཕྱོགས་སུ་མཁས་དབང་འདི་ཉིད་ཀྱི་འཆད་ཚུལ་ལ་དམིགས་བསལ་གྱི་ཁྱད་ཆོས་ཡོད་ཅེས་མཚན་སྙན་གྲགས་པ་ཆེ་བར་ཐོས། འོན་ཀྱང་དེ་ནས་དུས་ཟིང་གིས་རྐྱེན་པས་རེ་ཞིག་ཁྲིམས་ཁང་ལ་བཞུགས་དགོས་ཀྱིས་ཕྲིན་ལས་ལ་བར་ཆད་ཆེན་པོ་བྱུང་། རྗེས་སུ་སྤོ་བོར་ལས་མི་རུ་ཁག་གི་སྨན་པ་གནང་ནས་བཞུགས་སྐབས་བོད་ལྗོངས་ལྷ་ས་སྨན་རྩིས་ཁང་ནས་གདན་དྲངས་ཏེ་གསོ་རིག་ཀུན་བཏུས་ཀྱི་དེབ་ཚོགས་རྩོམ་སྒྲིག་པ་གཙོ་བོའི་གྲས་སུ་བཞུགས། དེ་ནས་བཟུང་བར་གསེང་ཡོད་ཚད་ལ་མི་གྲངས་མང་ཉུང་ལ་མ་ལྟོས་པའི་སློབ་མ་རྣམས་ལ་རང་རང་གང་འདོད་ཀྱི་མདོ་སྔགས་རིག་གནས་སྤྱི་བྱེ་བྲག་ཀུན་ནས་སློབ་ཁྲིད་དང་སྨན་རྩིས་ཁང་སོགས་ལ་གཡུ་ཐོག་སྙིང་ཐིག་གི་དབང་ཞང་བློན་སྡེ་དགུའི་བཀའ་གཏད་དང་བཅས་པ་ཐེངས་ཁ་ཤས་བཀའ་དྲིན་བསྐྱངས། ༡༩༨༣ལོའི་དབྱར་དུས་སྨན་རྩིས་ཁང་གི་ཡོན་ཀྲང་མཁས་དབང་བྱམས་པ་ཕྲིན་ལས་མཆོག་གི་དགོངས་འདུན་ལྟར་སྨན་རྩིས་ཁང་གི་སྨན་པ་དང་། བོད་ལྗོངས་སྤྱི་ཚོགས་ཚན་རིག་ཁང་གི་ཞིབ་འཇུག་མི་སྣ་དང་། བོད་ལྗོངས་སློབ་ཆེན་གྱི་དགེ་རྒན། དེ་བཞིན་རིག་གནས་ཚན་པ་ཁ་ཤས་ཀྱི་མི་སྣ་བཅས་མི་གྲངས་ཉི་ཤུ་ཙམ་ལ་དབྱངས་ཅན་སྒྲ་མདོ། འདར་ལོ་ངག་དབང་ཕུན་ཚོགས་ཀྱི་འགྲེལ་པ་རབ་བྱེད་གསལ་ལྡན་གྱི་སྟེང་ནས། ཇོ་ནང་ཏཱ་ར་ནཱ་ཐ་དང་། དགེ་རྩེ་པཎ་ཆེན་གྱི་འགྲེལ་པ་གཉིས་དང་བསྡུར་ཞིབ་རྩལ་འདོན་གྱིས་སློབ་ཁྲིད་གནང་། སྒྲ་གཞུང་གང་དང་གང་ཁྲིད་ཀྱང་། སྒྲ་མདོའི་རྩ་བ་རྣམས་རྒྱ་སྐད་དང་བོད་སྐད་གཉིས་རེ་ཡོད་པ་རྣམས་སོ་སོའི་མིང་ཚིག་གི་སྐད་དོད་གང་དང་གང་ཡིན། རྐྱེན་དང་རྣམ་དབྱེ་གང་བྱིན། མཚམས་སྦྱོར་ཇི་ལྟར་བྱས་ཚུལ་སོགས་གོ་དོན་གཏིང་ཟབ་ཁྲིད་གནང་བས་སློབ་མ་ལ་ངེས་ཤེས་ཁྱད་པར་ཅན་སྐྱེ་ཐུབ་པ་རེད། དེ་རྗེས་༡༩༨༤་ལོར་བོད་ལྗོངས་སློབ་གྲྭ་ཆེན་མོའི་དགེ་རྒན་མང་པོ་དང་། སྨན་རྩིས་ཁང་སོགས་དོན་གཉེར་ཅན་མང་པོ་ལ། སྒྲ་ཀ་ལཱ་པ་མཚམས་སྦྱོར་ལྔ་པ་དང་། སྡེབ་སྦྱོར་སློབ་ཁྲིད་གནང་། དེ་སྐབས་མཁས་པའི་མཚན་གྲགས་ཅན་མང་པོ་གསན་མཁན་ཡོད་པས། ངོ་མཚར་རྟོགས་བྱེད་ཀྱི་དཔེར་བརྗོད་དུ་འདི་ལྟར། བཅུ་ཕྲག་རིག་ལམ་པདྨའི་ཚལ་ཡངས་པོར། རྣམ་དཔྱོད་དགྱེས་དགུར་རྩེན་པའི་མཁས་དབང་རྣམས། ངོམས་མེད་རིག་གནས་སློབ་ལ་ཞུགས་པ་ནི། །ཡ་རབས་གཞོན་ནུའི་བློ་གྲོས་བསྐུལ་ལ་དགོངས། །ཞེས་འཕྲལ་རྩོམ་ནག་པང་གི་ངོས་སུ་ཕྱག་བྲིས་མཛད་ནས་དེ་མ་ཐག་ཏ་ཏ་ཛ་ག་ག་དབང་པོ་རྡོ་རྗེའི་སྡེབ་སྦྱོར་ཐུགས་ཐོག་ནས་བསྒྲིགས་ཏེ། ངོ་མཚར་རྟོགས་བྱེད་ཀྱི་སྦྱོར་བ་རྣམས་ངོ་སྤྲོད་གནང་། འདིའི་ཁ་བྱང་རྒྱས་བསྡུས་འཚམས་པ་ཞིག་བཀོད་ན། སྡེབ་སྦྱོར་རྐང་བཞི་མཉམ་པའི་བྲིཏྟཱལས་ཡི་གེ་བཅུ་གཅིག་པ་སུམ་བསྔགས་ལ་སྤྱིར་རྣམ་གྲངས་མི་འདྲ་བ་༢༠༤༨ ཡོད་པ་ལས་བྱེ་བྲག་ཨུ་དཱིཥྛ་ ༣༥༧ པའི་མཚམས་ནས་ཟིན་པའི་དབང་པོ་རྡོ་རྗེ་ཞེས་བྱ་བའི་པྲསྟཱ་རས་མཛེས་པར་བརྒྱན་པ་སུ་ཤྲཱི་ཡོ་ཎ་ཝནྟུ། ཞེས་སམ་ཅུང་མ་ཤོང་ན་མཛེས་པར་བརྒྱན་པའོ། །ཞེས་བྲིས་ཀྱང་ཆོག་གསུངས་སོང་བས་སློབ་མ་ཐམས་ཅད་ངོ་མཚར་མི་སྐྱེ་བ་མི་འདུག ལྷག་པར་༡༩༨༧ ལོར་པེ་ཅིང་དུ་ནང་བསྟན་མཐོ་རིམ་སློབ་གླིང་དབུ་འཛུགས་སྐབས། ཀུན་གཟིགས་པཎ་ཆེན་རིན་པོ་ཆེ་སྐུ་ཕྲེང་བཅུ་པ་མཆོག་ནས་བཀའ་སློབ་གནང་དོན། བོད་ཀྱི་ཆོས་དང་རིག་གནས་ཤེས་དགོས། གྲུབ་མཐའ་སོ་སོར་གཙོ་བོའི་དགེ་རྒན་རེ་ཡོད་དགོས། ཁྱེད་ནི་བཀའ་བརྒྱུད་པའི་དགེ་རྒན་ཆེན་མོ་ཡིན། བཀའ་བརྒྱུད་པའི་ཞབས་སྟེགས་དེ་ཁྱེད་ལ་སྤྲོད་རྒྱུ་ཡིན། ད་བོད་ལ་རིག་གནས་ནུབ་འགྲོ་རན་ལ་ཁད་ནི་སྒྲ་མདོ་ཆེན་མོ་ཙནྡྲ་པ་དེ་རེད་འདུག ཙནྡྲ་པ་བཤད་ཐུབ་མཁན་དང་། ཁྲིད་རྒྱུན་ཡོད་པ་ཁྱེད་མ་གཏོགས་སུ་གཅིག་མི་འདུག ད་ང་ཚོའི་བོད་ན་དེ་ཆད་སོང་ན་ཕངས་ཡང་ཕངས་ལ་ངོ་ཡང་ཚ་བས། ཡིན་གཅིག་མིན་གཅིག་ཙནྡྲ་པ་སློབ་དགོས། གསུངས་པའི་བཀའ་སློབ་གནང་། དེ་རྗེས་རྒྱལ་ཁབ་ཀྲུང་དབྱི་དོ་དམ་ཅུས་དང་། བོད་ལྗོངས་མི་དམངས་སྲིད་གཞུང་གིས་ཆོག་མཆན་གནང་བ་བརྒྱུད། ༡༩༨༩ ལོའི་ཟླ་བ་༩་པའི་ཚེས་༣་ཉིན་བོད་ལྗོངས་གསོ་རིག་སློབ་གྲྭ་ཆེན་མོ་དངོས་སུ་དབུ་བརྙེས། མཁན་རིན་པོ་ཆེས་སྔོན་རྗེས་སུ་ཡོན་ཀྲང་གཞོན་པ་དང་། ཡོན་ཀྲང་ཆེན་མོའི་འགན་བཞེས་ཏེ་སློབ་གྲྭ་ཁྱོན་ཡོངས་ཀྱི་སྲིད་འཛིན་མཛད། ཁོང་སྐུ་ངོ་མས་སློབ་ཁྲིད་ནང་དོན་བཀོད་སྒྲིག་དང་སློབ་དེབ་རྩོམ་སྒྲིག་མཛད་པ། སྐུ་ངོ་མས་སློབ་ཁྲིད་ཀྱང་གནང་ནས། རྐང་འཛིན་གྱི་དགེ་རྒན་དཔུང་ཁག་གསོ་སྐྱོང་གནང་བར་མ་ཟད། བོད་ལྗོངས་དང་། ཟི་ཁྲོན། མཚོ་སྔོན། ཀན་སུའུ། ཡུན་ནན། ཤིང་ཅང་། ནང་སོག་གི་སློབ་མ་མང་པོ་སློབ་གྲྭ་དེའི་ནང་གསོ་སྐྱོང་བྱས་དང་བྱེད་བཞིན་པ་རེད། ༡༩༩༠ ལོར་པཎ་ཆེན་རིན་པོ་ཆེའི་དགོངས་པ་ལྟར་བོད་ལྗོངས་གསོ་རིག་སློབ་གྲྭ་ཆེན་མོ། བོད་ལྗོངས་སློབ་གྲྭ་ཆེན་མོ། བོད་ལྗོངས་སྨན་རྩིས་ཁང་། བོད་ལྗོངས་སྤྱི་ཚོགས་ཚན་རིག་ཁང་དང་། དེ་མིན་ནག་ཆུ། ལྷོ་ཁ། གཞིས་རྩེ། ཆབ་མདོ།་མངའ་རིས། མཚོ་སྔོན། པེ་ཅིང་ནང་བསྟན་སློབ་གླིང་སོགས་ནས་ཕེབས་པའི་དགེ་སློབ་ཁྱོན་སློབ་མ་ལྔ་བཅུ་སྐོར་ལ་སྒྲ་ཙན་དྲ་པ། སི་ཏུ་ཆོས་ཀྱི་འབྱུང་གནས་ཀྱི་འགྲེལ་ཆེན་པོ་ཏི་གསུམ་གྱི་སྟེང་ནས། ས་རིས་གོ་དོན་དང་བཅས་པའི་བཀའ་ཁྲིད་ཞིབ་རྒྱས་བསྩལ། འདི་སྐབས་སྨན་རྩིས་ཁང་གི་ཡོན་ཀྲང་མཁས་དབང་བྱམས་པ་ཕྲིན་ལས་མཆོག་གིས་སློབ་སྟོན་དང་། དགེ་སློབ་ཚང་མར་ཙནྡྲ་པའི་འགྲེལ་པའི་ཕྱག་དཔེ་ཆ་ཚང་རེ་གནང་བ་སོགས་རྒྱབ་སྐྱོར་བླ་ན་མེད་པ་མཛད་ཅིང་མཁན་རིན་པོ་ཆེར་སྔར་རྩོམ་དབྱངས་ཅན་སྒྲ་མདོའི་འགྲེལ་པ་འཐོར་གྱར་སོང་བ་དེ་ཉིད་བསྐྱར་རྩོམ་གནང་རྒྱུའི་སྐུལ་བ་པོ་མཛད། དེ་རྗེས་མུ་མཐུད་ནས་སློབ་མ་དེ་དག་ལ་ཀ་ལཱ་པ་དང་། དབྱངས་ཅན་སྒྲ་མདོ། སྡེབ་སྦྱོར་རིན་འབྱུང་སོགས་ཀྱི་བཀའ་ཁྲིད་བུམ་པ་གང་བྱོའི་ཚུལ་དུ་གནང་བར་མཛད། ཐུགས་ངེས་ཤིན་ཏུ་གསལ་བས་སྒྲ་གཞུང་ཆེན་པོ་དེ་དག་གི་མདོ་རྣམས་ཞལ་ནས་ཆུ་རྒྱུགས་པ་ལྟར་གསུངས་པ་ལ་བདག་ཅག་ལྟ་བུའི་སུམ་རྟགས་ལས་ཀྱང་བྱང་ཆུབ་པ་དང་སྒྲ་སྒྲུབ་ཀྱི་ཚུལ་ལ་ཤིན་ཏུ་བྱང་ཞིང་། སྒྲ་གཅིག་དོན་མང་ལ་འཇུག་ཚུལ་དང་། མིང་ཚིག་གི་སྐད་དོད་ཕལ་མོ་ཆེ་ཐུགས་ལ་བཞུགས་པས་ཚིགས་བཅད་དམ་དུམ་སྡེབ་སྦྱོར་སུམ་འབེབ་བསྒྲིག་པ་ལ་དཀའ་ཚེགས་མེད་པར་ཐུགས་ཐོག་ནས་བསྒྲིག་པ་མངོན་སུམ་དུ་མཐོང་བས་སློབ་མ་ཐམས་ཅད་ངོ་མཚར་སྐྱེས། སྤྱིར་མཁས་པ་ཚང་མས་ཆོས་དང་རིག་གཞུང་གང་ཡང་ཁྲིད་དང་ལུང་གི་བརྒྱུད་པ་ཟམ་མ་ཆད་པའི་རྒྱུན་བཞུགས་དང་མ་བཞུགས་ལ་དོ་སྣང་ཧ་ཅང་ཆེན་པོ་གནང་གི་ཡོད་ཅིང་། སྒྲ་རིག་གི་གཞུང་ནི་སྔོན་ཆད་བོད་འདིར་དར་རྒྱས་ཆེ་ཡང་། བར་སྐབས་ཉམས་དམས་སུ་གྱུར་ནས་ཁྲིད་རྒྱུན་ཤིན་ཏུ་དཀོན་པ་དང་། ཁྱད་པར་ཙནྡྲ་པ་ནི་ཞིབ་འཇུག་པ་ཆེན་པོ་དགེ་འདུན་ཆོས་འཕེལ་གྱིས། སྒྲ་ཙནྡྲ་པའི་ཁྲིད་རྒྱུན་འདི་བོད་ལ་མ་གཏོགས་འཛམ་གླིང་དུ་ཁྲིད་རྒྱུན་ཆད་ཚར་འདུག ཅེས་བཤད་པ་ལྟར་ཙནྡྲ་པའི་གཞུང་དེ་ཁྲིད་རྒྱུན་བཞུགས་པ་དང་། འཆད་ཐུབ་མཁན་ད་ལྟ་མཁས་དབང་འདི་ཉིད་མ་གཏོགས་འཕགས་བོད་རྒྱ་སོག་གང་དུའང་མེད་ངེས་ཡིན་ཕྱིར་རྒྱུན་ཆད་ཁ་རང་དུ་སྐུ་ངལ་འཛེམ་མེད་ཀྱིས་མྱུར་སྐྱོབ་གནང་སྟེ་རྒྱུན་འཛིན་པ་མང་པོ་གསོ་སྐྱོང་གནང་བ་དང་། སྒྲ་རིག་པའི་གཞུང་ལུགས་དུ་མ་ཡིག་འཇོག་གནང་བའི་བཀའ་དྲིན་ནི་རིག་གནས་པ་ཡོངས་ཀྱིས་གཞལ་བར་དཀའ་བ་ཞིག་ལགས་སོ། །དེ་བཞིན་དུ་བོད་ལྗོངས་ནང་བསྟན་སློབ་གྲྭ་རྣམས་ལ་སྙན་ངག་སོགས་སློབ་ཁྲིད་གནང་བས་སློབ་མ་མང་པོ་བྱུང་བ་དང་། དེ་བཞིན་༡༩༩༧ལོར་ཁོང་གིས་རིག་གནས་རྨང་གཞི་ཡག་པོ་ཡོད་པའི་རྐང་འཛིན་པ་ཁག་ཅིག་གསོ་སྐྱོང་བྱ་རྒྱུའི་དགོངས་བཞེད་ལྟར་ལོ་ཤས་རིང་ཟི་ཁྲོན་ཏུའུ་ཅང་ཡན་དུ་མཐོ་རིམ་འཛིན་གྲྭ་གཙུགས་ནས་བོད་ཀྱི་གསོ་རིག་གི་རྩ་བའི་དགོངས་དོན་དང་། ཁོང་གི་སྐུ་ཚེའི་རིང་གི་ཉམས་མྱོང་རྩ་ཆེན། རང་གི་གསང་བའི་ལག་ལེན་གྱི་མན་ངག་ཁག་ཅིག་བཅས་སློབ་ཁྲིད་གནང་བ་རེད། སློབ་གྲྭའི་ཏང་ཨུད་ཧྲུའུ་ཅི་རྒྱ་མཚོ་ལགས་ཀྱི་རྒྱབ་སྐྱོར་དང་འཆར་འགོད་འོག ཧྲེན་ཀྲེན་དུ་བོད་སྨན་ཁང་ཞིག་བཙུགས་ནས་ཁོང་ཉིད་སྐུ་ངོ་མས་སྨན་དཔྱད་མཛད་པར་ཕེབས་ཡོད། ༡༩༩༤ ལོར་དབྱིན་ཇི་ལ་བོད་ཀྱི་གསོ་རིག་ཞིབ་འཇུག་སློབ་གྲྭ་ཞིག་བཙུགས་ཡོད་པ་དེའི་སློབ་མ་ནི་དབྱིན་ཇི་དང་། ཨོ་སི་ཁྲུ་ལི་ཡ། ཨ་མི་རི་ཀ ཁ་ན་ཏ། ཕ་རན་སི། དབྱི་ཐ་ལི། འཇར་ཕན། སུའི་ཙེར། ནོར་ཝེ་སོགས་རྒྱལ་ཁབ་བཅུ་གཅིག་ནས་ཡོང་བའི་མཁས་པ་ཤ་སྟག་རེད། ཁོང་ཚོས་བོད་ཀྱི་གསོ་རིག་ནི་མི་རིགས་ཀྱི་ཁྱད་ཆོས། ལོ་རྒྱུས་ཀྱི་འཕེལ་རིམ། ཚན་རིག་གི་རིན་ཐང་། ཕན་ནུས་ཀྱི་ངོ་མཚར་གང་ལ་བརྟགས་ཀྱང་འཛམ་གླིང་ཐོག་རྙེད་པར་དཀའ་བའི་རིག་གནས་ཤིག་ཡིན་པའི་ངོས་འཛིན་བྱས་ནས་སློབ་སྦྱོང་ནན་ཏན་བྱེད་པ་དང་། གོང་སྨོས་ལྟར་དངུལ་ཆུ་བཙོ་བཀྲུའི་ཕྱག་ལས་ཐེངས་མང་མཛད་སྐབས་ཁྱད་འཕགས་སློབ་མ་མང་པོ་བྱུང་ཞིང་དམན་པ་བདག་ཅག་ལྟ་བུས་མཐའ་རྟེན་པའི་གསུང་གི་བདུད་རྩི་ཐོབ་པའི་སློབ་མ་ནི་བགྲང་བ་ལས་འདས་སོ། །ལོ་བཅུ་ཕྲག་ཁ་ཤས་རིང་ལ་ཁོང་ཉིད་སྔ་ཕྱིར་འཇར་པན། དབྱིན་ཇི། ནེ་པ་ལ། ཧང་ག་རི། ཨུ་རུ་སུ། ཨ་མི་རི་ཀ སུའི་ཙེར། རྒྱ་གར། འབྲུག་ཡུལ་བཅས་རྒྱལ་ཁབ་དང་། ཐེ་ཝན་དང་། ཧོང་ཀོང་སོགས་ས་ཁུལ་དུ་ཐེངས་མང་ཕེབས་ནས་འཛམ་གླིང་ཡོངས་སུ་བོད་ཀྱི་རིག་གནས་ཀྱི་ཁྱད་ཆོས་དང་ཡར་རྒྱས་འགྲོ་ཚུལ་ངོ་སྤྲོད་གནང་བ་རེད། རྒྱ་མཚོར་མི་འདུ་ཆུ་བོ་དང་། །དེ་ལས་མི་འབབ་ཆུ་ཀླུང་གང་། །ཁྱོད་ཀྱིས་མ་གསན་ལེགས་བཤད་དང་། །མ་སྤེལ་རིག་གནས་དེ་གང་ཞིག །དྲི་ལྡན་པདྨའི་ཚལ་ཆེན་དུ། སྦྲང་རྩི་ལེན་པའི་བུང་བ་བཞིན། །ལྔ་རིག་ཀུན་མཁྱེན་ཁྱོད་དྲུང་དུ། །དོན་གཉེར་སློབ་ཚོགས་རིང་ནས་འདུ། །
གཉིས་པ་ཕྱི་རབས་གདུལ་བྱའི་དོན་དུ་བསྟན་བཅོས་མཛད་པ་ནི། ༡༩༥༩ལོ་ཕན་ཆད་བརྩམས་གནང་བ། དབྱངས་ཅན་སྒྲ་མདོའི་འགྲེལ་པ་ཚིག་དོན་གསལ་བྱེད། ཙནྡྲ་པའི་དེ་ཕན་ལ་ཉེ་བར་མཁོ་བ་བྱིས་པ་དགའ་བའི་རྒྱན། ཙནྡྲ་པའི་བསྡུ་བའི་དཔེར་བརྗོད་རྒྱུགས་ཆེ་བའི་མདོ་རྣམས་ཕྱོགས་གཅིག་ཏུ་བསྒྲིགས་པ་ནག་པོ་འགྲོ་ཤེས་ཞེས་པ་དང་། སུམ་རྟགས་ཀྱི་འགྲེལ་པ། སྙན་ངག་ལེའུ་བར་ཐ་གཉིས་ཀྱི་དཔེར་བརྗོད་སོགས་མཛད་ཡོད་ཀྱང་། སྒྲ་འགྲེལ་མ་གཏོགས་གཞན་རྣམས་དུས་འགྱུར་སྐབས་བོར་བརླག་ཏུ་སོང་། ཕྱིས་༡༩༧༨ ལོར་ཕྱག་ལས་ཀྱི་བར་གསེང་དུ་རྩོམ་གནང་བ་དངུལ་ཆུ་བཙོ་བཀྲུ་ཆེན་མོ་དང་རིན་ཆེན་རིལ་བུ་ཁག་གི་ལག་ལེན་ཟིན་བྲིས་ཟླ་བའི་འོད་ཟེར། སྔར་རྩོམ་སྒྲ་འགྲེལ་ལ་བསྐྱར་དུ་འཕྲི་སྣོན་མཛད་པའི་དབྱངས་ཅན་སྒྲ་མདོའི་འགྲེལ་པ། ཙནྡྲ་པའི་ཨུ་ཎའི་འགྲེལ་པ། སྨན་རྩིས་གཉིས་ནམ་ཡང་ཁ་བྲལ་ཐབས་མེད་པ་ཞིག་ཡིན་ཞེས་པ་དང་། གསོ་རིག་གཞུང་ལས་ལུས་ནད་གཉེན་པོ་བདག་ཉིད་གཅིག་ཏུ་འབྲེལ་བའི་སྐོར། བོད་ལུགས་སྟབས་བདེའི་སྨན་བཅོས་བྱ་ཐབས་འགའ་ཞིག རླུང་ཁྲག་འཕེལ་འཁྲུགས་ཀྱི་ངོ་བོ་ངོས་འཛིན་དང་དེའི་བཅོས་ཐབས་སྐོར་ཆེ་ལོང་ཙམ་བརྗོད་པ། གནམ་རིག་སྐར་རྩིས་ཀྱི་བྱུང་བ་མདོ་ཙམ་བརྗོད་པ། རྩ་དང་རླུང་གི་རིགས་རགས་ཙམ་བརྗོད་པ། སྔོ་ཡི་བུ་མོ་སྤུན་བདུན་གྱི་རྟོགས་པ་བརྗོད་པ། སྨན་འཐུ་སྒྲུབ་དང་བདག་ཉར་བྱ་ཐབས་སྐོར་གྱི་རྒྱུན་ཤེས་མེས་པོའི་དགའ་སྟོན་ཞེས་པ། རྒྱལ་སྲས་ལག་ལེན་གྱི་འགྲེལ་པ་བྱང་ཆུབ་སྒྲུབ་པའི་ས་བོན། དཀོན་མཆོག་རྗེས་དྲན་དང་། ལམ་སྒྲོན་གྱི་འགྲེལ་པ། སྔ་འགྱུར་རྙིང་མའི་ལུགས་ཀྱི་ལྟ་སྒོམ་སྤྱོད་གསུམ་གྱི་རྣམ་གཞག་མདོ་ཙམ་བརྗོད་པ་ཚེས་པའི་ཟླ་བ་ཞེས་པ་དང་། བཀའ་བརྒྱུད་ཀྱི་གྲུབ་པའི་མཐའ་རྣམ་པར་ངེས་པར་བྱེད་པ་མདོར་བསྡུས་སུ་བརྗོད་པ་དྭགས་བརྒྱུད་གྲུབ་པའི་མེ་ལོང་ཞེས་པ། རི་བོ་རྩེ་ལྔའི་རྟོགས་པ་བརྗོད་པ། ནན་ཧེ་པོ་ཏཱ་ལའི་རྟོགས་པ་བརྗོད་པ་སོགས་གསུང་རྩོམ་པོད་༡༥་ཙམ་བཞུགས་པ་ཐམས་ཅད་དོན་ལ་མཁས་པས་བརྟགས་ཀྱང་དགག་བྱ་བྲལ་ཞིང་། ཚིག་སྦྱོར་བླུན་པོས་ཀློག་ཀྱང་གོ་བར་སླ་བའི་ཁྱད་ཆོས་དང་ལྡན་པ་ཤ་སྟག་ཡིན་ཞིང་། ཁྱད་པར་ད་ལྟ་དཔེ་སྐུན་བྱེད་བཞིན་པའི་རྒྱུད་བཞིའི་འགྲེལ་ཆེན་འདི་ནི་ངོ་སྤྲོད་ཟུར་དུ་འཁོད་པ་ལྟར་འདས་པའི་ལོ་གྲངས་སུམ་བརྒྱའི་ནང་ཚུན་དུ་བྱུང་བའི་རྒྱུད་འགྲེལ་ཐམས་ཅད་ཀྱི་ནང་ནས་རྒྱས་ཤོས་དང་གསལ་ཤོས་ཡིན་ཞིང་སྔ་འགྲེལ་རྣམས་ཀྱི་ལེགས་བཤད་ཀྱི་སྙིང་པོ་བསྡུས་པའི་ཁར་མཁས་དབང་རང་གི་རྣམ་དཔྱོད་ཀྱིས་རྩལ་བཤད་གནང་བའི་རྒྱུད་དགོངས་འགྲེལ་ཚུལ་ཁྱད་པར་འཕགས་པའི་ལེགས་བཤད་དུ་མ་བཞུགས་པ་དང་། བར་སྐབས་སུ་རྒྱུད་ཚིག་ཆད་པ་དང་། ས་བཅད་འཁྲུགས་པ། ཡི་གེ་པ་དང་། ཞུ་དག་མཁན་གྱི་དཔྱད་པས་མ་ཁྱབ་པའི་ལྷག་ཆད་ནོར་འཁྲུལ་མ་དག་རྒྱུན་འབྱམས་སུ་སོང་བ་དུ་མ་རྒྱུ་མཚན་དང་བཅས་ཏེ་ནོར་བཅོས་མཛད་ནས་ལུང་དང་རིགས་པའི་དཔྱད་བཟོད་དུ་བསྒྲུབས་པ་ནི་བློ་གསལ་དོན་གཉེར་ཅན་རྣམས་ལ་རྒྱུད་དོན་ཟབ་མོ་འཁྲུལ་མེད་དུ་སྟོན་པའི་ལེགས་བཤད་ཀྱི་དགའ་སྟོན་རྨད་དུ་བྱུང་བ་ལགས་སོ། །སྡེབ་ལེགས་ཚིག་གི་ཆ་རེར་ཡང་། །ཟབ་རྒྱས་ལེགས་བཤད་དོན་མང་སྡུད། །ངོ་མཚར་རྩོམ་རིག་སྒྱུ་རྩལ་གྱིས། །དཔྱོད་ལྡན་ཡིད་འཕྲོག་སྨྲ་བའི་རྒྱན། །
གསུམ་པ་ནད་པ་བརྟག་བཅོས་མཛད་པ་ནི། སྤྱིར་སྨན་པའི་ཕྱག་ལས་གནང་བ་ནས་བཟུང་ནད་པ་རིས་མེད་ཀྱི་དོན་མཛད་ཅིང་ཁྱད་པར་ལས་མི་རུ་ཁག་གི་སྨན་པ་གནང་སྟེ། སྐབས་འགར་ལོ་རེར་ནད་པ་སྟོང་ཕྲག་མང་པོ་ལ་སྨན་བཅོས་མཛད། རྗེས་སུ་ལྷ་སར་གདན་དྲངས་ནས་བཞུགས་དུས་རྒྱུན་དུ་གཞུང་ལས་ཀྱི་བར་གསེང་ཡོད་ཚད་ལ་གཟིམ་ཤག་ཏུ་ནད་པར་རྩ་ཆུ་གཟིགས་རྒྱུ། སྨན་གནང་རྒྱུ། ཁྲག་གཏར་རྒྱུ། མེ་བཙའ་འདེབས་རྒྱུ། རྭ་འཇིབ། མེ་བུམ་རྒྱག་པ། བཤལ་གཏོང་བ་སོགས་ཀྱིས་ལོ་ལྟར་ལས་ཞོར་རྐྱང་པར་གཟིགས་པའི་ནད་པ་མི་གྲངས་སྟོང་ཕྲག་གཉིས་ཡན་ཟིན་གྱི་ཡོད། མདོར་ན་གཟིམས་ཤག་ཏུ་བཞུགས་ཕྱིན་ཉིན་ལྟར་ཞོགས་པ་ནམ་ལངས་ནས་མཚན་མོ་ཆུ་ཚོད་དུ་མའི་བར་ལ་སློབ་གཉེར་བ་དང་དོས་དྲག་ནད་པས་གཟིམ་ཤག་ཁེངས་ནས་སྐུའི་ངལ་གསོ་གཏན་ནས་མེད་རྐྱེན་དུས་རྟག་ཏུ་སྤྱན་དམར་རྐྱང་ཆགས་པ་དང་། སྐབས་རེར་གསོས་ཟས་ཀྱང་བཞེས་ཁོམ་མེད་པ་ནི་ཡང་ཡང་སྐུ་མདུན་དུ་གཅར་མཁན་ཚོས་ཤེས་ཀྱི་ཡོད། དེ་ལྟར་རྒྱུན་དུ་ནད་པའི་ལས་དོན་ལ་ཁྲལ་མངོན་སླ་ཆོས་གཏན་ནས་མི་མཛད་པར་ནད་པ་མཆོག་དམན་ཐམས་ཅད་ལ་བྱམས་བརྩེ་ཆེན་པོས་བལྟ་རེག་དྲི་བས་ནད་ངོས་བཟུང་ནས། སྨན་གསར་བཟོ་དང་། ཁ་ཚར་རྒྱག་པ། འཇམ་རྩུབ་དཔྱད་བཅོས་སྣ་ཚོགས་ལ་བརྟེན་ནས་བཅོས་དཀའ་བའི་ནད་པ་མཁྲིས་པའི་རྡོ་སྐྲན་ཅན་དང་། བརྒྱལ་གཟེར་འགྱེལ་ནད་ཅན་སོགས་སེང་དྲག་སོང་བ་མང་པོ་ཡོད། བཅོས་བརྡུགས་ནད་པ་འཆི་ཁ་མ་སྲོག་སྐྱོབ་གནང་བ་དཔེར་ན་ལྷ་ས་གྲོང་ཁྱེར་ཡན་ལག་དམག་ཁུལ་ཁང་གི་སི་ལིང་ཡོན་གཞོན་པ་བསོད་ནམས་རིན་ཆེན་ལ་མཆིན་པའི་ནད་གཞི་ཧ་ཅང་ཚབས་ཆེན་ཕོག་ནས་ཁྲེང་ཏུའུ་དམག་ཁུལ་གྱི་སྨན་ཁང་ཆེན་མོ་ཞིག་གིས་བརྟག་བཅོས་ཡང་ཡང་བྱས་རྗེས། ཉིན་བཅུ་ཕན་ཆད་མི་གསོན་ཞེས་ཤི་བརྡ་བཏང་། ནད་གཡོག་རྣམས་ཀྱིས་བྱེད་ཐབས་ཟད་དེ་ནད་པ་ལྷ་སར་བསྐྱལ་བ། དེ་སྐབས་ནད་པ་ནད་ཚབས་ཤིན་ཏུ་ཆེ་བ་གསོན་རེ་ཡོད་པ་ཞིག་མིན་ཡང་། ནང་མི་རྣམས་ཀྱིས་ནད་པའི་སེམས་ཁྱད་དང་འགྱོད་མེད་ཀྱི་བསམ་བློས་མཁས་དབང་འདི་ལ་བརྟེན། ཁོང་གིས་ལག་རྩ་ལ་ཞིབ་ཏུ་བརྟགས་ནས་ད་ཉིན་བཅུ་ལྷག་ཙམ་གསོན་ཐུབ་ན་ཡང་བོད་སྨན་གྱི་ནུས་པ་ཐོན་པ་ཡིན་གསུངས་ནས་སྨན་བཅོས་ངོ་མཚར་ཅན་གནང་བས་ཡུན་རིང་མ་སོང་བར་ནད་པ་ནི་མིག་འཕྲུལ་ལྟར་ཡར་དྲག་སོང་བས། བོད་ལྗོངས་སྤྱི་ཁྱབ་སྨན་ཁང་གི་འགོ་ཁྲིད་དང་སྨན་པ་དུ་མ་དེར་བལྟ་བར་ཡོང་ནས་ཧ་ལས་དགོས་པ་ཞིག་བྱུང་བ་རེད། རྗེས་སུ་ནད་པ་དེས་ཕྲན་ལ་དེ་དུས་རྒན་ཚེ་རྣམ་རིན་པོ་ཆེ་མེད་ན་ད་ལྟ་ང་གསོན་པོ་ཡོད་པ་མ་རེད་ཅེས་བཤད་བྱུང་། དེ་བཞིན་ཆབ་མདོའི་ནད་པ་ཚུལ་ཁྲིམས་སྒྲོལ་མ་ནི་མཁལ་མའི་ནད་ཚབས་ཆེན་ཕོག་སྟེ་རྒྱ་ཡུལ་གྱི་སྨན་ཁང་ཆེན་པོ་ཞིག་གིས་སྨན་བཅོས་ཡུན་རིང་བྱས་ཀྱང་ཕན་བསྐྱེད་མ་བྱུང་། མཐར་སྨན་ཁང་གིས་ཤི་བརྡ་བཏང་ནས་གཤིན་པོའི་རྗེས་གཞུག་བསྒྲུབ་རྒྱུ་མངགས་བྱ་བྱས་པས། ནད་པ་ལྷ་སར་དྲངས་ཏེ་མཁས་དབང་འདི་ལ་སྨན་བཅོས་གནང་བའི་རེ་བ་ཞུས་པ་ལྟར་བརྟག་བཅོས་གནང་བས་ནད་པ་ཡར་དྲག་སྟེ་ཕ་ཡུལ་དུ་ལོག ཕ་ཡུལ་བ་རྣམས་ཀྱིས་དེ་གོང་བཅོས་ཐབས་མེད་པའི་གཏམ་ངན་གོ་ཡོད་པས་ཧ་ལས་ཏེ། ཁྱོད་ཤི་ཚར་བ་རེད་ཟེར། ག་དུས་ལངས་པ་ཡིན་ཞེས་མཚར་གཏམ་བྱེད་པ་ཞིག་བྱུང་འདུག ཁོང་གིས་ནད་པ་བཅོས་པའི་ཉིན་ཐོའི་ནང་འདི་འདྲ་དཔེ་མཚོན་བགྲང་ལས་འདས་པ་ཡོད་ཀྱང་ཐམས་ཅད་བྲི་བར་མ་ལངས་སོ། །གཞུང་དང་ལག་ལེན་ཀུན་ལ་མཁས། །བྱམས་དང་སྙིང་རྗེས་ནད་པ་སྐྱོང་། །བཅོས་བརྡུགས་བཅོས་ལ་ཁྱད་ཞུགས་པས། །སྨན་པའི་མངོན་བརྗོད་དོན་དང་ལྡན། །སྣ་ཚོགས་ཟུག་རྔུའི་ཚ་གདུང་གིས། །རབ་མནར་ནད་པའི་མགྲོན་ཚོགས་ལ། །སྨན་རྒྱལ་ཁྱེད་ཀྱི་འཚོ་ཐབས་ཀྱི། །ཕྲིན་ལས་ལྷོ་ཡི་རླུང་བཞིན་བསིལ། །
བཞི་པ་སྨན་སྦྱོར་ཕྱག་ལས་གནང་ཚུལ་ནི། མཁས་དབང་འདི་ཉིད་དུས་རྟག་ཏུ་སྐྱེ་དངོས་དང་། གཏེར་རྫས། སྲོག་ཆགས་བཅས་ལས་བྱུང་བའི་སྨན་རྫས་སྣ་ཚོགས་ངོས་འཛིན་དང་། འཚོལ་སྒྲུབ་ལས་སྣོན་གྱི་བྱ་བ་ལ་སྐུ་ངལ་འཛེམ་མེད་གནང་མཁན་ཞིག་རེད། དཔེར་ན་སྤོ་མིའི་སྨན་ཁང་དུ་བཞུགས་དུས་ཡུལ་དེར་ཡོད་པའི་སྨན་རིགས་སྣ་ཚོགས་བསྡུ་རུབ་གང་ཐུབ་གནང་ཞིང་། ཁྱད་པར་དབྱར་ཁ་ཡར་རིའི་སྒང་གངས་ཀྱི་མཚམས་དང་། དགུན་ཁ་མར་པདྨ་བཀོད་སོགས་ལ་སྨན་འཐོགས་ལ་ཕེབས་ནས་སྨན་འཐུ་སྒྲུབ། སྐམ་གསེད། བརྡུང་རྒྱུ། རིལ་བུ་བསྒྲིལ་རྒྱུ། ཚང་མ་ཁོང་ཉིད་སྐུ་དངོས་ཀྱིས་ཕྱག་ལས་གནང་བ་ལྟ་བུ་རེད། སྔ་ཕྱིར་ཁ་ཚར་སྣོན་པ་དང་། བསྡུ་སྦྱོར་མཛད་པ་སོགས་སྨན་རྣམ་གྲངས་མང་པོ་གསར་བཟོ་གནང་མྱོང་ཞིང་། སྨན་གང་སྦྱོར་ཡང་ངོས་འཛིན་མ་ནོར་བ་དང་། སྨན་རྒྱུ་སྤུས་ཚད་ལ་དོ་སྣང་། སོ་སོའི་རོ་ནུས་ཞུ་རྗེས་དང་སྡེབ་སྦྱོར་གྱི་ཕན་ནུས་ཚང་མ་མཁྱེན་ཅིང་། བསྡུ་སྦྱོར་གནང་དུས། དུག་འདོན། རྣོ་འདོགས། འདུལ་སྦྱོང་། ཁཎྜ། ཐལ་བསྲེག་སོགས་ལག་ལེན་གང་དགོས་ཚང་མ་ཚད་དང་ལྡན་པར་མཛད་པ་དང་། དུས་ཡུན་རིང་པོའི་ནང་ནད་པ་མང་པོའི་ནད་མི་འདྲ་བར་དབྱེ་ཞིབ་དང་། ནད་སྨན་སྤྲོད་པའི་ཉམས་མྱོང་ཕུན་སུམ་ཚོགས་པ་ཡོད་པའི་རྒྱུ་མཚན་ཀྱིས་གཞན་ལས་ཁྱད་པར་འཕགས་པའི་ཕན་ནུས་ཐོན་ཡོད་པ་རེད། དཔེར་ན། ཁྲ་མེན་མང་སྦྱོར་ཆེན་མོ་དང་། དྭངས་བཙོ་བདུད་རྩི་དར་ཡ་ཀན་སོགས་ནད་ཐོག་ལག་ལེན་དངོས་ཀྱི་ནང་ངོ་མཚར་སྐྱེད་པའི་ཕན་འབྲས་ཐོབ་པས། རྒྱ་རིགས། བོད་རིགས། ཕྱི་རྒྱལ་བ་སོགས་ནད་པ་མང་པོས་མཐོང་ཆེན་གྱིས་ཉོ་སྒྲུབ་བྱེད་ཀྱི་ཡོད་པ་རེད། རིན་ཆེན་རིགས་ཀྱི་སྨན་སྦྱོར་ཁྱད་དུ་འཕགས་པ་རཏྣ་བསམ་དང་། གྲང་སྦྱོར། མང་སྦྱོར་སོགས་རྒྱུན་སྤྱོད་རིན་ཆེན་རིགས་དང་། གཞན་ཡང་གྲང་སྦྱོར་རྟ་རི་མ་དང་། དབང་རིལ་ཤེལ་དཀར་མཆོད་རྟེན། རིན་ཆེན་ཡང་ཟབ་རིལ་བུ་སོགས་ཀྱི་སྨན་རྒྱུ་ངོས་འཛིན་དང་། དུག་འདོན་ལས་སྣོན། སྦྱོར་ཚད་སོགས་ལ་ཕྱག་ལེན་མྱོང་གྲུབ་ཡོད་ཅིང་། རང་ཉིད་ཀྱིས་ནད་པ་བཅོས་པའི་ཉམས་མྱོང་གཞིར་བཟུང་། རྒྱུད་དང་གཅེས་བཏུས་སོགས་ནས་བདམས་པའི་སྨན་ཟབ། ནད་ཚང་མའི་སྨན་བཅོས་ཚང་ཞིང་། སྨན་རྫས་མང་ཉུང་འཚམས་པ་དང་། ནུས་པ་མངོན་གསལ་ཆེ་བའི་སྨན་སྦྱོར་ཉིས་བརྒྱ་དྲུག་ཅུ་ཙམ་གྱི་སྦྱོར་ཚད་གཏན་འཁེལ་གནང་བ་དེང་སྐབས་བོད་སྨན་སློབ་གྲྭ་ཆེན་མོ་སོགས་ཀྱིས་བེད་སྤྱོད་གཏོང་བཞིན་པ་ལགས།
ཁྱད་པར་དངུལ་ཆུ་བཙོ་བཀྲུའི་ཕྱག་ལེན་ཡང་རྩེར་སོན་པ་ནི་ཇི་སྐད་དུ། མ་བཏུལ་ལོག་པའི་དུག་གིས་སྲོག་འབྱིན་ཞིང་། །བཏུལ་ན་འཆི་མེད་སྲོག་གི་དཔལ་སྟེར་བ། །ཞེས་གསུངས་པ་ལྟར་རིན་ཆེན་དངུལ་ཆུ་འདི་ནི་རང་བཞིན་གདུག་ཅིང་རྩུབ་པའི་ཁམས་དང་ལྡན་པས་ལྕི་འབིག་རྩི་ཡི་དུག་རྣམས་བཙོ་བཀྲུའི་ལག་ལེན་ཚད་ལྡན་གྱིས་འདུལ་སྦྱོང་མ་བྱས་ན་ལུས་སྲོག་ལ་གནོད་པའི་དུག་ཆེན་ཞིག་ཡིན་ཡང་། དེ་ཉིད་གཉེན་པོའི་རྫས་སྦྱོར་དུ་མས་གཡའ་འཕྱི། དུག་འདོན། བཅུད་དུ་འགུགས་པ་རྣམས་ལེགས་པར་གྲུབ་ན་བཅུད་ལེན་ཐམས་ཅད་ཀྱི་རྒྱལ་པོ། བཅོས་བརྡུགས་ནད་ཆེན་མང་པོ་དྲུངས་ནས་འབྱིན་པའི་སྨན་མཆོག་བདུད་རྩི་ལྟ་བུ་ཞིག་ཡིན། ལྗོངས་འདིར་སྔོན་དུས་སུ་བོད་སྨན་མཁས་པ་གྲུབ་ཆེན་ཨོ་རྒྱན་པ་སོགས་དང་། བར་དུ་སི་ཏུ་ཆོས་འབྱུང་དང་། མཁྱེན་ཀོང་རྣམ་གཉིས། འཇམ་མགོན་མི་ཕམ་རིན་པོ་ཆེ་སོགས་སྐྱེས་ཆེན་དམ་པ་རེ་ཟུང་གིས་སྟོབས་འབྱོར་མངའ་ཐང་ལྡན་པའི་ཆེ་རྒུ་འགའ་ཞིག་གིས་ཡོན་སྦྱོར་བྱས་ནས་ལན་ཁ་ཡར་ཙམ་ཕྱག་བཞེས་མཛད་པ་ལས། སྨན་པ་ཕལ་གྱིས་ལག་ལེན་དུ་མི་ཐེབས་པར་དུག་ལྡན་གྱི་སྦྲུལ་ཆེན་ལྟར་འཇིགས་པའི་གནས་སུ་བྱེད་པས་ཕྲ་ཞིབ་ཀྱི་ཕྱག་ལེན་ཉག་ཕྲར་གྱུར་ཏེ་རྒྱུན་ཆད་ཁ་རང་དུ་སྨན་རྒྱལ་འགྲོ་བའི་མགོན་པོ་འདི་ཉིད་ཀྱིས་གཞུང་དང་མན་ངག་དམ་པའི་ཕྱག་ལེན་མཐོང་བརྒྱུད་བཅས་འཁྲུལ་མེད་དུ་སྤེལ་ནས་ཆེས་ཆེར་གསལ་བར་མཛད་པ་ཡིན་ཏེ། རིག་གསར་དུས་འགྱུར་གྱི་རྗེས་༡༩༧༧་ལོར་སྤོ་མེས་སུ་བཙོ་ཐལ་ཐོག་མར་བཟོས་པ་ལེགས་གྲུབ་བྱུང་སྟེ་ཡིད་རྟོན་རུང་བའི་གདེང་ཚོད་བརྙེས། །དེ་རྗེས་༡༩༨༠ ལོར་ཁམས་སྡེ་དགེ་བོད་སྨན་ཁང་གིས་གདན་ཞུས་ལྟར་ཕེབས་ནས་དངུལ་ཆུ་བཙོ་བཀྲུ་ཚད་དང་ལྡན་པའི་སྡེབ་སྦྱོར་མཛད་པ་ནས། ད་ལྟ་སྤྱི་ལོ་ཉིས་སྟོང་ལོའི་བར་ལ། དཔལ་ཡུལ་མགར་ཐར། མཚོ་སྔོན་རྨ་ལྷོ་ཁུལ་དང་། མཚོ་ལྷོ་ཁུལ། སྐྱེ་རྒུ་མདོ། ཀན་སུའུ་ཀན་ལྷོ་ཁུལ། ཆབ་མདོ་ས་ཁུལ་དང་། འཇོ་མདའ། བོད་ལྗོངས་གསོ་རིག་སློབ་གྲྭ་ཆེན་མོ་བཅས་སུ་བཙོ་བཀྲུ་ཐེངས་བཅུ་གཉིས་ཙམ་བཟོ་གནང་མཛད་ཅིང་། ཞིང་ཆེན་དང་ལྗོངས་བཞིའི་སྨན་པ་ཉིས་བརྒྱ་ལྷག་ལ་དཔེ་མཁྱུད་མེད་པར་ཕྱག་ཁྲིད་གནང་བས་དེའི་ནང་ནས་ལག་ལེན་ལ་མཁས་པའི་སྨན་པ། ཨ་ལགས་སྐལ་བཟང་རིན་པོ་ཆེ། ཐམ་ག་ངག་དབང་རྒྱ་མཚོ། རྫོང་གསར་བློ་གྲོས་ཕུན་ཚོགས། སྤྲུལ་སྐུ་ཀླུ་སྒྲུབ་རྒྱ་མཚོ། ཚེ་རྒྱལ། བོད་ལྗོངས་གསོ་རིག་སློབ་གྲྭ་ཆེན་མོའི་ཉི་མ་ཚེ་རིང་། ཉིད་ཀྱི་སྐུ་ཚ་ཁང་སར་བསོད་ནམས་འཆི་མེད། བསྟན་པ་དར་རྒྱས། མིག་དམར། གཡང་དགའ། གཡང་མེར། བསོད་ནམས་ཚེ་རིང། ཆབ་མདོ་དགའ་བུ་རྡོ་རྗེ། མཚོ་སྔོན་དཀོན་མཆོག་རྒྱལ་མཚན། ལྷོ་ཁ་འཇམ་དབྱངས་ལྷུན་གྲུབ། སྐུ་གནུབ་འོད་ཟེར། ཨ་ནེ་ཟླ་གསལ། ཁེན་སོགས་དབྱིན་ཇིའི་སློབ་མ། ཁ་ཐིས་ཨ་སོགས་ཧྥ་རན་སིའི་སློབ་མ་བཅས་སླད་ཕྱིན་ལག་ལེན་ཐེབས་ངེས་ཀྱི་སློབ་མ་སུམ་ཅུ་ཙམ་བསྐྱེད་བསྲིང་བྱུང་བ་རེད། དེ་ལྟར་བཙོ་ཐལ་འདུལ་སྦྱོང་ཐེངས་གྲངས་མང་པོ་དེ་ལྟ་བུ་དང་། སྨན་རྫས་ཕོན་ཆེན་དེ་ཙམ་ལས་སྣོན་མཛད་ཀྱང་དཔོན་སློབ་གཅིག་ལ་ཡང་དངུལ་དུག་ཕོག་པས་ན་བ་དང་་། སྨན་རྒྱུ་ཆུད་ཟོས་ཤོར་བ་ཅུང་ཟད་ཀྱང་མེད་པར་ཐམས་ཅད་ཐུགས་བཞེད་ལྟར་ལེགས་གྲུབ་བྱུང་བ་དེ་ལྟ་བུ་ནི་སྔོན་ཆད་དམ་པ་འདི་ཉིད་ལས་བྱོན་མེད་པ་དེ་ནི་གཡུ་ཐོག་སྨན་གྱི་བླ་མའི་ཡེ་ཤེས་གཟིགས་པ་དངོས་སུ་ཞུགས་པའི་འབྲས་རྟགས་ཡང་དག་པར་ངེས་ཤིང་། དེ་དག་ནི་བོད་ཀྱི་གསོ་རིག་ལོ་རྒྱུས་དེབ་ཐོར་ཐོག་འཁོད་པའི་བླ་ན་མེད་པའི་ལེ་ཚན་ཞིག་རེད་ལ། བོད་ཀྱི་གསོ་རིག་གི་ཁྱད་ཆོས་མངོན་པར་གསལ་ཞིང་མི་ཉམས་གཏན་དུ་གནས་པའི་མཛད་རྗེས་རིན་ཐང་བྲལ་བ་ཞིག་ཀྱང་རེད། སྐྱེས་ཚད་སྨན་དུ་བཀོལ་ཤེས་པ། །འཚོ་བྱེད་མཁས་པའི་ཁྱད་ཆོས་ཏེ། །དུག་ཆེན་བདུད་རྩིར་བསྒྱུར་བ་ལ། །རང་དབང་ཐོབ་འདི་གྲུབ་པའི་རྟགས།།
རྩ་བའི་བཞི་པ་ཕྲིན་ལས་ཁྱབ་གདལ་དུ་འགྲོ་བའི་ཚུལ་ནི། དེ་ལྟར་མཁས་པའི་གཙུག་རྒྱན་དམ་པ་འདིས་སྐུ་ཚེའི་སྟོད་ལ་ཐོས་བསམ་དང་འཆད་སྤེལ་གཙོ་བོར་མཛད། བར་དུ་དུས་འགྱུར་གྱི་སྐབས་ངལ་རྩོལ་སྒྱུར་བཀོད་ཀྱི་ལས་འགུལ་ནང་ལས་མི་རུ་ཁག་གི་སྨན་པ་མཛད་ནས་སྨན་གྱི་ཕྱག་ལས་གནང་ཆོག་པ་ནས་བཟུང་ཉམ་ཐག་ནད་པ་བགྲང་ལས་འདས་པའི་ལུས་སེམས་ཀྱི་སྡུག་བསྔལ་སེལ་ཞིང་ཚེ་སྲོག་གི་སྦྱིན་པས་བསྐྱབས། སྐུ་ཚེའི་སྨད་ལ་རྒྱུད་འཛིན་གསོ་སྐྱོང་། བསྟན་བཅོས་རྩོམ་པ། ནད་པ་བརྟག་བཅོས། སྨན་རྫས་སྡེབ་སྦྱོར་གྱི་ཕྱག་ལས་བཅས་ཆ་སྙོམ་དུ་བསྒྲུབས་ཏེ་རང་གིས་གསན་སྦྱངས་གནང་བའི་རིག་གནས་ཐམས་ཅད་ལ་བཤད་སྒྲུབ་ལས་གསུམ་གྱི་ཕྱག་རྗེས་མ་བཞག་པ་མེད་ལ། ལྷག་པར་སྒྲ་དང་གསོ་བ་རིག་པ་གཉིས་ལ་དེང་དུས་མཁས་པར་གྲགས་པ་དང་། ཆེན་པོར་རློམས་པ་སུས་ཀྱང་མ་གྲུབ་པའི་མཛད་རྗེས་གཟེངས་སུ་ཐོན་པས་འཛམ་གླིང་རྒྱལ་ཁབ་མང་པོར་མཚན་སྙན་དང་ཕྲིན་ལས་འགྲན་པ་བཞིན་ཁྱབ་གདལ་དུ་གྱུར། དེ་ལྟར་ཕྱོགས་གང་ཅིའི་ཆ་རྐྱེན་བཟང་པོའི་འོག་མཁས་མཆོག་གང་གི་མཁྱེན་ཡོན་སྤྱོད་པའི་གོ་ཡུལ་བྱུང་ཞིང་མཚན་གྱི་གོ་གནས་བཞེས་པ་ཡང་བོད་ལྗོངས་བོད་སྨན་སློབ་གྲྭ་ཆེན་མོའི་ཡོན་ཀྲང་དང་དགེ་རྒན་ཆེན་མོ། རྒྱལ་ཡོངས་སྲིད་གྲོས་ཀྱི་ཨུ་ཡོན། ཀྲུང་གོ་ནང་བསྟན་མཐུན་ཚོགས་ཀྱི་རྒྱུན་ལས་ལས་འཛིན། བོད་ལྗོངས་ནང་བསྟན་མཐུན་ཚོགས་ཀྱི་རྒྱུན་ལས་ཚོགས་གཙོ་གཞོན་པ། རྒྱལ་ཡོངས་མི་རིགས་གསོ་རིག་མཐུན་ཚོགས་ཀྱི་རྒྱུན་ལས་ཚོགས་གཙོ་གཞོན་པ་དང་པོ་སོགས་གོ་གནས་ཀྱི་མཚན་གྱི་རྣམ་གྲངས་བཅུ་ཕྲག་ལྷག་དང་། ཉིས་སྟོང་ལོར་རྒྱལ་སྤྱིའི་བོད་ལུགས་གསོ་རིག་རིག་གཞུང་གྲོས་ཚོགས་དེ་བོད་ལུགས་གསོ་རིག་སློབ་ཆེན་དུ་འཚོགས་སྐབས། གྲོས་ཚོགས་ཐེངས་དང་པོའི་གཡུ་ཐོག་གསེར་གྱི་བུམ་པའི་བྱ་དགའ་སོགས་སྔ་ཕྱིར་གཟེངས་བསྟོད་དུ་མས་མངའ་གསོལ་ཕུལ་ཡོད་པ་རེད། མཚན་ཙམ་གྱིས་ཀྱང་གཟི་བྱིན་བསྐྱེད། །ཉེ་བར་བསྟེན་ལ་འདོད་རྒུ་སྩོལ། །ཆེ་རྒུ་ཀུན་གྱིས་གཙུག་གིས་མཆོད། །ཁྱེད་ནི་ནོར་བུ་རིན་ཆེན་འདྲ། །སྨོན་ལམ་སྟོབས་གྲུབ་རྒྱལ་སྲས་ཀྱི། །དུས་བབས་འགྲོ་དོན་འགོག་པ་མེད། །སྤྲིན་ཆེན་ལས་བྱུང་དུས་ཀྱི་ཆར། །སུ་ཞིག་གིས་ནི་གྱེན་དུ་ལྡོག །
མདོར་ན་མཁས་དབང་ཉིད་ཀྱིས། སྔོན་མེད་ལེགས་བཤད་གསར་པའི་འཛུམ་དཀར་གྱིས། །སྤུད་པ་མེད་ཀྱང་རིང་ནས་གོམས་པའི་མཐུས། །སྤྲོ་བཞིན་མི་ཚེ་འཕུལ་བའི་ལག་རྗེས་འདི། །རང་རིགས་རིག་གནས་ལ་གཅེས་རྣམ་འགྱུར་ཡིན། །ཞེས་གསུངས་པ་བཞིན་བོད་ཀྱི་རྒྱུན་སྲོལ་རིག་གནས་མཐའ་དག་ཉམས་པ་སོར་ཆུད་དང་། མི་ཉམས་གོང་འཕེལ་གྱི་སྒོ་ནས་རང་རྒྱལ་གྱི་དཔལ་ཡོན་གཉིས་དར་རྒྱས་ཡོང་ཆེད་དང་། རྒྱུན་འཛིན་པ་མི་རབས་རྗེས་མ་གསོ་སྐྱོང་བྱ་རྒྱུ་སོགས་ཀྱི་ཐད་ལ་མཁྱེན་ནུས་ཡོད་རྒུ་འདོན་སྤེལ་གྱིས་རང་དཔེ་གཞན་སྟོན་གྱི་མཛད་པ་རླབས་པོ་ཆེ་བསྐྱངས་པའི་མཐར་སྤྱི་ལོ་༢༠༠༤ལོར་དགོངས་པ་ཆོས་དབྱིངས་སུ་འཐིམ།
སྨྲས་པ། དམ་པའི་ཡོན་ཏན་རྒྱ་མཚོ་ལས། །གཞན་ཕན་ཕྲིན་ལས་རྣམ་ཐར་ཆ། །ཆུ་ཐིགས་ཙམ་ཞིག་བརྗོད་པ་འདི། །སྒྲོ་སྐུར་སྤངས་ཏེ་དད་པས་བྲིས། །ངེས་པར་མཁས་གྲུབ་གཉིས་ལྡན་པས། །ནང་གི་ཡོན་ཏན་ཚད་མེད་ཀྱང་། །བདག་འདྲའི་སྤྱོད་ཡུལ་མ་ཡིན་ཕྱིར། །ཇི་བཞིན་བྲི་བ་རྔོ་མ་ཐོགས། །འོན་ཀྱང་ཆུ་ཐིགས་གཅིག་མྱངས་པས། །གཱངྒའི་ཆུ་བོའི་རོ་ཤེས་ལྟར། །ཐུན་མོང་ངོ་མཚར་འདི་ཙམ་གྱིས། །ཐུན་མིན་ཡོན་ཏན་མཚོན་པར་ནུས། །ཕྱོགས་རེ་ཙམ་གྱི་ཤེས་བྱ་ལ། །སྦྱངས་པའི་མཁས་པ་མང་མོད་ཀྱི། །གནས་ལྔ་ཡོངས་རྫོགས་པཎྜི་ཏ། །གང་ལ་འགྲན་པའི་ཟླ་གཞན་མེད། །གང་ཞིག་མ་བསླབས་མ་སྦྱངས་འགའ། །རང་གི་བློ་ཡི་དཔེས་མཚོན་ནས། །གཞན་བློ་དཔོག་པར་རློམས་པ་ནི། །མཁའ་དབྱིངས་འདོམས་གྱིས་འཇལ་བ་འདྲ། །གང་ཐུགས་ཟབ་ཡངས་རྒྱ་མཚོའི་གླིང་། །ཡོན་ཏན་ནོར་བུའི་འབྱུང་གནས་དེར། །ལད་ཟློས་རྐྱལ་གྱིས་མི་ཕྱིན་པས། །དད་བརྩོན་གྲུ་ལ་འཇུག་པར་རིགས། །འདི་བྲིས་དགེ་བས་ཚེ་རབས་ཀུན། །བཤེས་གཉེན་བསམ་འཕེལ་དབང་གི་རྒྱལ། །དད་གསུམ་སྤྱི་བོའི་རྒྱན་དུ་ཐོབ། །བྱིན་རླབས་འདོད་རྒུས་སྐྱོང་བར་ཤོག །ཅེས་པ་འདི་ནི་རྒྱུད་བཞིའི་འགྲེལ་ཆེན་དཔེ་སྐྲུན་གནང་སྐབས་འགན་འཛིན་མཆེད་གྲོགས་འགས་བསྐུལ་བའི་ངོར། ཞལ་སློབ་གཞན་གྱིས་བྲིས་པའི་རྣམ་ཐར་ལ་གཞི་བྱས། རང་གིས་མཐོང་ཐོས་ཡིད་ངེས་འགའ་ཞིག་ཞལ་སྐོང་བཅས་མགོན་པོ་གང་གི་གསུང་གི་བདུད་རྩི་མང་དུ་ཐོབ་པའི་སློབ་བུའི་ཐ་ཆུང་ཚུལ་རྒྱན་པས་བྲིས་པ་ཚེ་རབས་ཀུན་ཏུ་བཤེས་གཉེན་དམ་པས་རྗེས་སུ་འཛིན་པའི་རྒྱུར་གྱུར་ཅིག ། །།
མཐའ་མའི་འདོན་ཐེངས་།: 27.01.2014 ཉིན། 12:52 PM<< སྔ་མ།


text:
སེར་སྨད་གྲྭ་ཚང་གི་ཆོས་ར་དབུ་འབྱེད་ཀྱི་མཛད་སྒོའི་ཐོག་༧གོང་ས་རྒྱལ་བ་རིན་པོ་ཆེ་མཆོག་ནས་ཆོས་ར་ཧ་ཅང་ཡག་པོ་བྱུང་འདུག་པས་གཟི་བརྗིད་ཁོག་སྟོང་གི་བཤད་ཚུལ་དུ་མི་འགྲོ་བར་བསླབ་པ་སློབ་གཉེར་ཐོག་འཐུས་མ་ཤོར་བ་ཞིག་གནང་གལ་ཆེ་སྐོར་བཀའ་སློབ་གནང་འདུག
དེ་རིང་ཕྱི་ཚེས་༢༡ ཉིན་གྱི་སྔ་དྲོའི་ཆུ་ཚོད་༨:༣༥ སྟེང་༧གོས་ས་རྒྱལ་བ་རིན་པོ་ཆེ་མཆོག་ནས་སེར་སྨད་གྲྭ་ཚང་གི་ཆོས་ར་གསར་པ་དབུ་འབྱེད་གནང་སོང་བ་དང་། མཛད་སྒོའི་ཐོག་རྒྱ་གར་མུ་སྟེགས་པའི་བླ་ཆེན་(H H. JAGADGURU SRI SHIVARATHRI)དང་(HH. SRI SRI DR NIRMALANANDNATHA MAHASWAMIJI)མཆོག དེ་བཞིན་མཁན་སྤྲུལ་དགེ་བཤེས་རྣམ་པ་དང་། བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་དང་། བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག གཞན་ཡང་། དད་ལྡན་སེར་སྐྱ་མི་མང་སྟོང་འགའ་བཅས་འཛོམས་འདུག
མཛད་སྒོའི་ཐོག་མར་སེར་སྨད་ཐོས་བསམ་ནོར་གླིང་གྲྭ་ཚང་གི་སྐྱབས་རྗེ་མཁན་རིན་པོ་ཆེ་རྗེ་བཙུན་ངག་དབང་འབྱོར་ལྡན་མཆོག་ནས་མཛད་སྒོ་དང་འབྲེལ་བའི་གསུང་བཤད་གནང་སྐབས། ཆོས་ར་འདི་ལྟ་བུ་ཞིག་གསར་འཛུགས་གནང་དོན་ཆོས་ར་རྙིང་པར་ཆར་ཆུ་སོགས་ཀྱིས་སློབ་གཉེར་བ་ཚོར་དཀའ་ངལ་མང་པོ་ཡོད་པ་དང་། དེ་བཞིན་ཕྱོགས་མཐའ་ཁག་ནས་ཕེབས་པའི་ཚན་རིག་སྦྱོང་མཁན་དང་གདན་ས་ཁག་གི་འཇང་དགུན་ཆོས་སོགས་ཀྱི་སྐབས་ཆོས་ར་ཆུང་དྲག་པའི་དཀའ་ངལ་ཡོད་པར་བརྟེན། ༧སྤྱི་ནོར་༧གོང་ས་རྒྱལ་བ་རིན་པོ་ཆེ་མཆོག་ལ་ཆོས་ར་གསར་པ་ཞིག་དགོས་པའི་སྐྱབས་འཇུག་ཞུས་པ་བཞིན་བཀའ་འཁྲོལ་ཐོབ་པ་དང་། ༧གོང་ས་མཆོག་གིས་ཆོས་ར་གསར་འཛུགས་ཆེད་ཧིན་སྒོར་འབུམ་༢༠༠ གནང་སོན་བྱུང་བ་དང་། དེ་བཞིན་དད་ལྡན་མང་པོའི་སྦྱིན་བདག་དང་གཙོ་བོ་༧སྤྱི་ནོར་༧གོང་ས་རྒྱལ་བ་རིན་པོ་ཆེ་མཆོག་ཁོ་ནའི་ཐུགས་རྗེ་ཉག་གཅིག་ལ་བརྟེན་ནས་ཆོས་ར་གསར་པ་འདི་ལེགས་འགྲུབ་བྱུང་བ་ཡིན་ལ། ད་ལྟའི་ཆར་སེར་སྨད་གྲྭ་ཚང་ལ་དགེ་བཤེས་ལྷ་རམས་པ་ ༣༣༢ དང་། བཙུན་ཆུང་སློབ་གྲྭར་འགྲོ་བཞིན་པ་༣༤༠། ཆོས་རར་འགྲོ་བཞིན་པའི་གྲྭ་བ་༨༥༦ བཅས་ཁྱོན་གྲྭ་བ་ ༡༥༦༢ ཡོད། ཅེས་སོགས་གསུངས་སོང་།
དེའི་རྗེས་བོད་མི་མང་སྤྱི་འཐུས་ཚོགས་གཙོ་མཆོག་གིས། དེ་རིང་ཆོས་ར་འདི་ལྟ་བུ་ཞིག་གསར་འཛུགས་ཐུབ་པ་དེ་༧ སྤྱི་ནོར་༧གོང་ས་རྒྱལ་བ་རིན་པོ་ཆེ་མཆོག་གི་ཐུགས་རྗེ་བཀའ་དྲིན་ཉག་ཅིག་ལ་བརྟེན་ནས་བྱུང་བ་ཡིན་དུས། ༧གོང་ས་མཆོག་གི་མཛད་པ་འཕྲིན་ལས་ཀྱི་ཐུགས་རྗེ་བཀའ་དྲིན་དྲན་པ་དང་། དང་པོ་ང་ཚོ་རྒྱ་གར་ལུང་པར་སླེབས་དུས་ངོ་ཤེས་པ་ས་དང་གནམ་ལས་མེད་ན་ཡང་༧གོང་ས་མཆོག་གི་བཀའ་དྲིན་དང་ཡུལ་མིའི་རྒྱབ་སྐྱོར་ལ་བརྟེན་ནས་བོད་ཀྱི་རིག་གཞུང་དང་སྐད་ཡིག་ཆོས་ལུགས་སོགས་སླར་གསོ་དང་། བོད་ཀྱི་ཆོས་དང་རིག་གཞུང་གིས་འཛམ་གླིང་ཞི་བདེ་ལ་ཞབས་འདེགས་ཤིག་ཞུ་ཐུབ་བཞིན་པ་དེ་གཙོ་བོ་༧གོང་ས་མཆོག་གི་ཐུགས་རྗེ་བཀའ་དྲིན་ལ་བརྟེན་ནས་བྱུང་བ་ཡིན་སྟབས། གདན་ས་ཁག་ལ་མཚོན་ན་འཆད་ཉན་གཙོ་བོ་ཆགས་བསྡད་ཡོད་དུས་དེའི་ཕྱོགས་ལ་དམིགས་བསལ་འབད་བརྩོན་གནང་རྒྱུ་གལ་ཆེན་ཡིན་པ་དང། དེ་བཞིན་རིས་སུ་མ་ཆད་པའི་ཆོས་བརྒྱུད་ཚང་མའི་ནང་དུ་མཚན་ཉིད་རྩོད་རྒྱུ་དང་ཐོས་བསམ་སློབ་གཉེར་ལ་འབུར་དུ་ཐོན་པའི་འགྲུབ་འབྲས་བྱུང་བ་དེ་གཙོ་བོ་སྤྱི་ནོར་༧གོང་ས་རྒྱལ་བ་རིན་པོ་ཆེ་མཆོག་གི་བཀའ་དྲིན་ཡིན་དུས། ཐོས་བསམ་སློབ་གཉེར་གྱི་ཕྱོགས་ལ་འབད་བརྩོན་བྱ་དགོས་པ་དེ་གལ་ཆེན་པོ་རེད་ལ། ང་རང་ཚོ་བཙན་བྱོལ་དུ་གྱར་ནས་ལོ་ངོ་ལྔ་བཅུ་ལྷག་ཟིན་བསྡད་ཡོད་པ་དང་། དེའི་རིང་ཕྱི་ལ་འཐབ་རྩོད་ཙམ་མ་ཟད་བོད་ཀྱི་ཆོས་དང་རིག་གནས་སྐད་ཡིག་བཅས་པ་སློབ་གཉེར་བྱེད་ས་དགོན་སྡེ་ཁག་གཙོས་མང་པོ་ཞིག་བྱུང་ཡོད་པ་རེད། མང་ཚོགས་ཡིན་ནའང་བོད་ཀྱི་ཆོས་དང་རིག་གཞུང་སྐད་ཡིག་སོགས་ལ་བསླབ་པ་སློབ་གཉེར་གནང་རྒྱུ་དེ་གལ་ཆེན་པོ་རེད། ཅེས་གསུངས་སོང་།
དེ་ནས་སྲིད་སྐྱོང་བློ་བཟང་སེང་གེ་མཆོག་གིས། བོད་ནང་དུ་གདན་ས་ཆེན་པོ་སེ་ར་དགོན་པ་ཕྱི་ལོ་ ༡༤༡༩ ལོར་ཕྱག་བཏབ་པ་དང་། སེ་ར་སྨད་དེ་ཕྱི་ལོ་ ༡༤༢༡ལོར་ཕྱག་བཏབ་ཡོད་འདུག་པས། སེ་ར་སྨད་དགོན་པ་དེ་ཕྱག་བཏབ་གནང་ནས་ལོ་ ༦༠༠ འཁོར་གྲབས་ཡོད་པ་དང་། ལོ་རྒྱུས་ནང་བལྟས་པ་ཡིན་ན། དཔལ་ནཱལེན་ཌ་ཕྱག་བཏབ་ནས་ལོ་སྟོང་ཕྲག་གཅིག་ལྷག་ལ་གནས་པའི་ལོ་རྒྱུས་ཡོད་པ་རེད། སེ་ར་དགོན་པར་མཚོན་ན་ཕྱི་ལོ་ ༡༤༡༩ ནས་རྩིས་ཏེ་མུ་མཐུད་ལོ་༤༠༠ ལྷག་ལ་གནས་པ་ཡིན་ན། དཔལ་ནཱལེནཌ་ལྟ་བུ་ཆགས་རྒྱུ་ཡིན་པའི་རྟེན་འབྲེལ་གསལ་བོ་རེད་ལ། དེའི་ཕྱོགས་ལ་ཚང་མས་འབད་བརྩོན་གནང་དགོས་པ་དེ་ཤིན་ཏུ་ནས་གལ་ཆེན་པོ་རེད། ང་ཚོ་བོད་ལུང་པ་ཤོར་ནས་བཙན་བྱོལ་དུ་འབྱོར་བ་དང་སེ་ར་དགོན་པ་ལྷོ་ཕྱོགས་ཀར་ནཱ་ཊ་ཀཱ་མངའ་སྡེའི་ནང་དུ་ཕྱི་ལོ་ ༡༩༦༣་ལོ་ནས་འགོ་འཛུགས་གནང་ཡོད་པ་དང་། དེའི་རྗེས་དགེ་འདུན་པ་མང་དུ་སོང་སྟེ། ཕྱི་ལོ་ ༡༩༨༧ ལོར་རྒྱ་བསྐྱེད་གནང་ཡོད་པ་དང་ཕྱི་ལོ་༢༠༠༢ ལོར་བསྐྱར་དུ་རྒྱ་བསྐྱེད་ཅིག་གནང་སྟེ་ད་ལྟ་གཟེངས་སུ་ཐོན་པ་ཞིག་ཆགས་ཡོད་པ་དང་། གཙོ་བོ་དེ་དག་ཚང་མ་༧གོང་ས་མཆོག་གི་ཐུགས་རྗེ་བཀའ་དྲིན་དང་རྒྱ་གར་གཞུང་གི་བཀའ་དྲིན་ཡིན་པ་རེད། དེ་ཡིན་དུས་བོད་པར་ཕྱིའི་དངོས་པོ་དང་ནང་གི་བཅུད་ཟེར་བ་ལྟར་ནང་གི་བཅུད་དེ་བསླབ་པ་སློབ་གཉེར་ཆགས་བསྡད་ཡོད་དུས། ཆོས་ར་འདིའི་ནང་དུ་སློབ་གཉེར་བྱེད་མཁན་ཚོ་ཡིན་ན་གཙོ་བོ་རྩོད་པ་དང་བགྲོ་གླེང་བྱེད་རྒྱུ་ཡིན་དུས། ང་ཚོ་ནང་པ་སངས་རྒྱས་པའི་ཆོས་དེ་ཡར་རྒྱས་དང་གཏིང་ཟབ་རུ་གཏོང་རྒྱུ་སེམས་ལ་བཅངས་ནས། ༧གོང་ས་མཆོག་གིས་དུས་རྟག་ཏུ་ དུས་རབས་ཉི་ཤུ་རྩ་གཅིག་པའི་ནང་པ་ཞིག་བྱེད་དགོས་པ་རེད་ཅེས་གསུངས་པ་ལྟར། སྤུས་ཚད་དང་ཤེས་ཚད་ཡར་རྒྱས་གཏོང་དགོས་པ་དེ་གལ་ཆེན་པོ་ཆགས་བསྡད་ཡོད་པ་རེད། དགེ་འདུན་པ་ཚོས་སྲོལ་རྒྱུན་གྱི་རིག་གནས་དེ་གཏིང་ཟབ་མོ་ཤེས་ཀྱི་ཡོད་དུས་དེང་དུས་ཀྱི་ཤེས་ཡོན་ལ་འབད་བརྩོན་གནང་ནས་(BA)དང་(MA) (PHD)སོགས་ཀྱི་ལག་འཁྱེར་ལེན་ཐུབ་པ་བྱ་རྒྱུ་གལ་ཆེན་པོ་རེད། ད་ལྟའི་ཆར་འཛམ་གླིང་ཡོངས་སུ་ནང་པ་སངས་རྒྱས་པའི་ཆོས་ཀྱི་དགེ་རྒན་གནང་མཁན་མང་ཆེ་ཤོས་ཕྱི་རྒྱལ་མི་སྣ་ཆགས་བསྡད་ཡོད་པ་རེད། རིམ་གྱིས་ང་རང་ཚོའི་དོན་གྱི་བདག་པོ་དགེ་འདུན་པ་ཚོ་ཡིན་དུས་དགེ་བཤེས་ལྷ་རམས་པ་ཡོད་པའི་ཐོག་ནས་དེང་དུས་ཤེས་ཡོན་གྱི་(PHD) ལག་འཁྱེར་བླངས་ཏེ། འཛམ་གླིང་ཡོངས་ཀྱི་མཐོ་སློབ་ཁག་ཏུ་དགེ་རྒན་ཆེན་མོ་གནང་ཐུབ་པ་ཡིན་ན། རང་བཞིན་གྱིས་བསྟན་པ་དར་བ་དང་། ༧གོང་ས་མཆོག་གི་དགོངས་པ་ལའང་འཛམ་གླིང་ཡོངས་ལ་དར་སྤེལ་ཡོངས་ཐུབ་པའི་རེ་བ་ཡོད་པ་རེད་ལ། དེ་འདྲ་བྱ་ཐུབ་པ་ཡིན་ན་རླབས་ཆེན་གྱི་བྱ་བཞག་ཆེན་པོ་ཞིག་ཆགས་ཀྱི་ཡོད་པ་རེད། ཅེས་གསུངས་སོང་།
དེ་ནས་རྒྱ་གར་མུ་སྟེགས་པའི་སློབ་དཔོན་རྣམ་གཉིས་ནས་གསུང་བཤད་གནང་རྗེས། ༧གོང་ས་རྒྱལ་བ་རིན་པོ་ཆེ་མཆོག་ནས་ཆོས་ར་དབུ་འབྱེད་དང་འབྲེལ་བའི་བླང་དོར་བཀའ་སློབ་གནང་དོན། དེ་རིང་བཀྲ་ཤིས་པའི་མཛད་སྒོ་འདིའི་ཐོག་སྐབས་སུ་བབ་པ་དེ་སེར་སྨད་ནོར་གླིང་གྲྭ་ཚང་གི་ཆོས་ར་གསར་པ་འཛུགས་སྐྲུན་དང་རྒྱ་བསྐྱེད་ཆེ་ཐག་ཆོད་གནང་འདུག འགྲོ་སོང་ཡང་ཆེ་ཐག་ཆོད་སོང་ཡོད་རེད་དེ། འབྲེལ་ཡོད་དང་སྦྱིན་བདག་ཚང་མས་དངོས་ནས་ལྷག་བསམ་རྣམ་དག་གི་ཐོག་ནས་རྒྱབ་སྐྱོར་དང་མཐུན་རྐྱེན་རོགས་རམ་གནང་བ་དང་། ལས་ཀ་ལས་མཁན་ཚོར་མཚོན་ན་ཡང་དཀའ་ཚགས་ལ་མ་འཛེམས་པར་གང་ཐུབ་གནང་བ་དེར་ཐུགས་རྗེ་ཆེ་ཞུ་ཡི་ཡོད། ཆོས་ར་ཡག་པོ་བྱུང་འདུག་ལ་དཔེ་ཡག་པོ་རེད། ང་ཚོ་བོད་པའི་བཤད་ཚུལ་ལ་གཟི་བརྗིད་ཁོག་སྟོང་ཞེས་པ་ཞིག་ཡོད་པ་རེད། དེ་འདྲ་མ་ཡིན་པར་ཕྱི་དངོས་པོ་འཛུགས་སྐྲུན་ཡར་རྒྱས་སོང་བ་བཞིན་ནང་གི་བསླབ་པ་སློབ་གཉེར་ཡང་དེ་ལྟར་འགྲོ་དགོས་པ་དེ་གལ་ཆེན་དང་འཐུས་ཤོར་མ་སོང་བ་ཞིག་བྱེད་དགོས་རེད་།
དེ་བཞིན་དེ་རིང་འདིར་རྒྱ་གར་མུ་སྟེགས་པའི་ཆོས་ལུགས་ཀྱི་སློབ་དཔོན་གཉིས་ཕེབས་ཡོད་པ་རེད། རྒྱ་གར་འཕགས་པའི་ཡུལ་དུ་སྔོན་སྟོན་པ་བཅོམ་ལྡན་འདས་མ་འཁྲུངས་སྔོན་ལ་ལྟ་གྲུབ་དང་འབྲེལ་བའི་ཆོས་བརྒྱུད་དེ་འདྲ་རྒྱུན་རིང་བོར་བྱུང་ཡོད་ས་རེད། མུ་སྟེགས་པའི་གཞུང་ནང་སེམས་ཁམས་རིག་པའི་སྐོར་ཤུགས་ཆེན་པོ་ཡོད་པ་རེད། རྒྱ་གར་ནང་ཆོས་ལུགས་དང་ཆོས་བརྒྱུད་དེ་འདྲ་མང་པོ་ཡོད་པ་མ་ཟད། ཆོས་ལུགས་ཕན་ཚུལ་བར་ཞི་བདེ་མཉམ་གནས་ཡོང་ཐུབ་གི་ཡོད་རེད། ང་ཚོས་བྱས་པ་ཡིན་ན་འཛམ་བུ་གླིང་འདིའི་ནང་ཆོས་ལུགས་ཕན་ཚུན་བར་ཞི་བདེ་མཉམ་གནས་ཡོང་མི་ཐུབ་པ་ཞིག་གཏན་ནས་མ་རེད། རྒྱ་གར་ལ་མཚོན་ན་ཆོས་ལུགས་འདྲ་མིན་ཡོད་པ་བཞིན། དེ་དག་ཕན་ཚུན་བར་ཞི་བདེ་མཉམ་གནས་བྱས་བསྡད་ཡོད་རེད། རྒྱ་གར་ནང་ལོ་ངོ་༣༠༠༠ ལྷག་གི་སྔོན་དེ་འདྲ་རེད་ད་ལྟ་ཡང་དེ་འདྲ་རེད། དེ་འདྲ་ཡིན་དུས་རྒྱ་གར་གྱི་ཆོས་ལུགས་ཁག་གི་མཐུན་སྒྲིལ་དེ་འཛམ་གླིང་ཡོངས་ལ་དཔེ་མཚོན་ཞིག་ཆགས་བསྡད་ཡོད་པ་རེད། འཛམ་གླིང་འདིར་ང་ཚོས་འབད་བརྩོན་བྱས་པ་ཡིན་ན་ཆོས་ལུགས་འདྲ་མིན་ཡོད་བསྡད་པ་དེས་མཐུན་སྒྲིལ་ལ་གྲུབ་འབྲས་ཤིག་ངེས་པར་ཡོང་ཐུབ་པ་ཞིག་རེད། གང་ལྟར་དེ་རིང་ཁོང་ཚོ་འདིར་བཅར་བ་དེར་དགའ་བོ་ཞེ་དྲག་བྱུང་། ངས་ནམ་རྒྱུན་ང་རང་ལ་འགྲེལ་བཤད་བརྒྱབ་སྐབས་རྒྱ་གར་གྱི་གནའ་རབས་རིག་གཞུང་གི་མགྲིན་ཚབ་པ་ཡིན་ཞེས་བཤད་ཀྱི་ཡོད། ང་རང་གི་ངོས་ནས་འཛམ་གླིང་གི་ཆོས་ལུགས་ཕན་ཚུན་བར་མཉམ་གནས་དང་མཐུན་སྒྲིལ་ཡོང་ཐུབ་པར་འབད་བརྩོན་བྱེད་ཀྱི་ཡོད། ཅེས་སོགས་གསུངས་སོང་།
མཛད་སྒོའི་མཐར་མར་སེར་སྨད་ཐོས་བསམ་ནོར་གླིང་གྲྭ་ཚང་གི་དགེ་སྐོས་མཆོག་ནས་ཆོས་ར་དབུ་འབྱེད་དང་འབྲེལ་བའི་ཐུགས་རྗེ་ཆེ་ཞུས་པ་དང་འབྲེལ། སེར་སྨད་ཐོས་བསམ་ནོར་གླིང་གྲྭ་ཚང་ནས་༧གོང་ས་མཆོག་ལ་མཎྜལ་རྟེན་གསུམ་གྱི་བརྟན་བཞུགས་བསྟར་འབུལ་ཞུས་སོང་།
གསར་འགོད་པ་སངས་རྒྱས་དཀོན་མཆོག་དང་དོན་འགྲུབ་བཀྲིས།


text:
༄༅། ཕྱི་ལོ་ ༢༠༡༧ ལོའི་ཟླ ༨ ཚེས་ ༣༡ ཉིན་གྱི་ཕྱི་དྲོ་ཕྱག་ཚོད་ ༢།༣༠ ཐོག་ (Adventure of Humanity project) ཡི་འགན་འཛིན་སྐུ་ཞབས་ (Richard Nilsson) མཆོག་དང་། དེའི་འབྲེལ་མཐུད་པ་སྐུ་ཞབས་བྱམས་པ་ལགས། རྡ་ས་ཀུན་ཕན་ཚོགས་པའི་འགན་འཛིན་སྤྱི་འཐུས་ཟླ་བ་ཚེ་རིང་མཆོག་བཅས་བོད་མི་མང་སྤྱི་འཐུས་ལྷན་ཁང་དུ་ཕེབས་པར་དཔལ་ལྡན་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་ནས་མཇལ་འཕྲད་གནང་ཡོད།
སྐབས་དེར་སྐུ་ཞབས་ (Richard Nilsson) མཆོག་གིས་ (Adventure of Humanity project) ལས་འཆར་གྱི་སྐོར་ལ་གསུང་དོན། ལས་འཆར་དེ་ཐོག་མར་ལྷོ་ཨ་ཕི་རི་ཀའི་སྲིད་འཛིན་ཟུར་པ་ནོ་སྦེལ་ཞི་བདེའི་གཟེངས་རྟགས་བཞེས་མྱོང་མཁན་སྐུ་ཞབས་ནེལ་སོན་མན་ཌེ་ལ་ (Nelson Mandela) དམ་པ་མཆོག་དང་། ཨ་རིའི་གཞས་པ་གྲགས་ཅན་མའེ་ཁལ་ཇེག་སན་ (Michael Jackson) དམ་པ་མཆོག་རྣམ་གཉིས་ནས་ཕྱི་ལོ་ ༡༩༩༩ ལོར་འགོ་འཛུགས་གནང་བ་དང་། ཕྱི་ལོ་ ༢༠༡༥ ནས་ (Richard Nilsson) མཆོག་དང་། ནེལ་སོན་མན་ཌེ་ལའི་ཚ་བོ་ (HrH Chief Mandela) རྣམ་གཉིས་ནས་ལས་འཆར་དེ་མུ་མཐུད་འགན་ཁུར་བཞིན་ཡོད་པ་དང་། ལས་འཆར་དེས་འཛམ་གླིང་གང་སར་ཡོད་པའི་དགེ་རྩ་ཚོགས་པ་ཁག་འདྲ་མིན་ལ་དཔལ་འབྱོར་གྱི་མཐུན་འགྱུར་རོགས་རམ་གནང་བཞིན་ཡོད་པ་དང་ཆབས་ཅིག་ནེལ་སོན་མན་ཌེ་ལ་མཆོག་དང་། ཨ་རིའི་གཞས་པ་གྲགས་ཅན་མའེ་ཁལ་ཇེག་སན་དམ་པ་རྣམ་གཉིས་ཀྱི་ལམ་སྟོན་བསླབ་བྱ་གཞིར་བཟུང་འཛམ་གླིང་ནང་བྱམས་པ་དང་། ཞི་བདེ། འདྲ་མཉམ། མཐུན་སྒྲིལ་སོགས་ཀྱི་ཐོག་ཁྱབ་བསྒྲགས་སྤེལ་བཞིན་ཡོད་པའི་ངོ་སྤྲོད་ཞིབ་ཕྲ་གནང་བ་དང་། ལྷག་པར་དུ་རྡ་ས་ཕེབས་རིང་༸གོང་ས་སྐྱབས་མགོན་ཆེན་པོ་མཆོག་མཇལ་བའི་སྐལ་བཟང་གི་གོ་སྐབས་ཐོབ་པ་མ་ཟད་ཁོང་གིས་བཀའ་སློབ་ལམ་སྟོན་གནང་བར་ཧ་ཅང་དགའ་པོ་བྱུང་ཞེས་སོགས་གསུངས་སོང་།
དེ་རྗེས་དཔལ་ལྡན་ཚོགས་གཞོན་མཆོག་གིས་ཁོང་གི་འཛམ་གླིང་ནང་ཞི་བདེ་བསྐྲུན་ཐབས་དང་། མགོན་མེད་དབུལ་ཕོངས་དག་ལ་རོགས་སྐྱོར་གནང་བཞིན་པའི་ལས་འཆར། ལྷག་པར་རྡ་ས་ཀུན་ཕན་ཚོགས་པ་སོགས་ལ་རོགས་སྐྱོར་རླབས་ཆེན་བསྐྲུན་གནང་བར་ཐུགས་རྗེ་ཆེ་ཞུས་གནང་བ་དང་ཆབས་ཅིག་འདས་པའི་བོད་ཀྱི་ལོ་རྒྱུས་ངོ་སྤྲོད། བོད་ས་ཡོངས་རྗོགས་རྒྱ་མིས་བཙན་འཛུལ་བྱས་པ་ནས་ད་ལྟའི་བར་གྱི་གནས་བབ། མ་འོངས་བོད་རྒྱའི་དཀའ་རྙོག་སེལ་ཐབས་སླད་དབུ་མའི་ལམ་གྱི་སྲིད་བྱུས་གཞིར་བཟུང་གྲོས་མོལ་གྱི་ལམ་ནས་བོད་དོན་འཐབ་རྩོད་རྒྱུན་སྐྱོང་བྱེད་བཞིན་པའི་སྐོར་། དེ་བཞིན་སྤྱི་ཚོགས་ཞབས་ཞུ་བརྒྱུད་ཆོས་དང་། རིག་གཞུང་། སྐད་ཡིག་སོགས་སྲུང་སྐྱོབ་གནང་ཐུབ་ཀྱི་ཡོད་སྟབས། སྤྱི་ཚོགས་ཞབས་ཞུ་དེའང་མི་རིགས་གཅིག་གི་འཐབ་རྩོད་ཐོག་ལ་ཧ་ཅང་གི་གལ་འགངས་ཆེན་པོ་ཡིན་པའི་སྐོར། རྒྱ་ནག་གཞུང་གིས་རྟག་ཏུ་ཐབས་ཤེས་ཡོད་རྒུ་རྩལ་སྤྲུགས་ཀྱིས་བོད་མིའི་ཆོས་དང་། རིག་གཞུང། སྐད་ཡིག་སོགས་རྩ་མེད་གཏོང་ཐབས་བྱེད་བཞིན་པའི་ཛ་དྲག་གནས་སྐབས་སུ་བོད་ཀྱི་ཆོས་དང་། རིག་གཞུང་། མི་རིགས་སྲུང་སྐྱོབ་སྔར་ལྷག་སྲ་བརྟན་ཡོང་སླད་ཁྱེད་དང་། ཁྱེད་ཀྱི་ཚོགས་པ་ནས་མུ་མཐུད་རྒྱབ་སྐྱོར་གནང་སྐྱོང་ཡོང་བ་དང་། དེ་བཞིན་ཕྱིར་རྒྱལ་ཁབ་ཏུ་ཕེབས་འབྱོར་བྱུང་མཚམས་གྲོས་ཚོགས་ཀྱི་འཐུས་མི་དང་། སྒྲིག་འཛུགས་ཁག་འདྲ་མིན་གྱི་གནད་ཡོད་མི་སྣ་སོགས་མཇལ་འཕྲད་བྱུང་སྐབས་བོད་ཀྱི་གནད་དོན་གོ་རྟོགས་སྤེལ་ཏེ་རྒྱབ་སྐྱོར་ཐོབ་ཐབས་ཡོང་བའི་འབོད་སྐུལ་ཞུས་གནང་བར་སྐུ་ཞབས་ཁོང་གིས་ཞལ་བཞེས་བཟང་པོ་གནང་སོང་། དེ་རྗེས་དཔལ་ལྡན་ཚོགས་གཞོན་མཆོག་ནས་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་ཕྱག་རྟགས་འབུལ་གནང་བ་བཅས་ཀྱི་གནས་ཚུལ་དུ།།


text:
སྒོམ་སྡེ་ལྷ་རམས་པའི་ཚིག་མཛོད་ངོ་སྤྲོད་དང་ཁོང་གིས་གནང་བའི་དྲི་ལན་རྣམས་ཕྱོགས་སུ་བསྡུས་བ།
ངེད་ཀྱི་ཚིག་མཛོད་དམ་སྒོམ་སྡེ་ཚིག་མཛོད་༼མདོ་སྔགས་གཞུང་ཆེན་མོའི་ཚིག་མཛོད་རིས་མེད་མཁས་པའི་ཞལ་ལུང༽ཞེས་བྱ་བ་འདིའི་ངོ་སྤྲོད་མདོར་བསྡུས་ཤིག་འབུལ་བ་ལ།
ཚིག་མཛོད་འདི་སྤར་ཐེངས་དང་པོར་ཤོག་ངོས་༧༨༣ཙམ་ཡོད་ཅིང་། སྤར་འདེབས་བོད་གཞུང་རིག་གཞུང་སྤར་ཁང་ནས་༢༠༠༥ལོར་བྱས། འདིའི་སྤར་སྐྲུན་གྱི་མཐུན་འགྱུར་ཕལ་ཆེར་༸གོང་ས་སྐྱབས་མགོན་ཆེན་པོའི་སྐུ་སྒེར་ཡིག་ཚང་ནས་གནང་། སྤར་འདེབས་ཐེངས་གཉིས་པ་འདིར་ཤོག་ངོས་༡༢༠༠ལ་ཉེ་བ་ཞིག་ཡོད་ཅིང་། ༢༠༡༠ལོར་རིང་མིན་སྤར་སྐྲུན་བྱ་རྒྱུའི་འདུན་པ་ཤས་ཆེར་ཡོད་ལགས།
ཨ་རིའི་ཀ་ལི་ཕོ་ནི་ཡའི་བཛྲ་པ་ཎིའི་ཆོས་ཚོགས་སུ་ཆོས་དགེ་བྱེད་དུས་སྒོམ་སྡེ་ཁང་ཚན་འདི་ཉིད་གང་སྤྱིའི་ཐད་ནས་ཚགས་སུ་ཚུད་པ་ཞིག་བྱས་རྗེས། ཕྱི་ལོ་(༡༩༩༨)ནས་ད་བར་མི་ལོ་བཅུ་གཉིས་རིང་གསང་ཡུམ་དྲིན་ཅན་འདི་ཙམ་ལས་གཞན་མཐུན་སྦྱོར་སྦྱིན་བདག་སོགས་གང་ཡང་མེད་པར་འཚོ་བ་ངན་ངོན་ཙམ་གྱིས་ཆོག་ཤེས་པར་བྱས་ཏེ། གྲྭ་རྐྱང་ཞིག་དང་མཚུངས་པར་དཔལ་འབྱོར་འདུ་འགོད་དང་དགྲ་འདུལ་གཉེན་སྐྱོང་སོགས་བློས་བཏང་སྟེ། འདོད་ཆུང་ཆོག་ཤེས་ཀྱི་རྟུལ་ཞུགས་བཟུང་སྟེ། རང་རེའི་ཆོས་དང་རིག་གཞུང་མི་རིགས་དང་བཅས་པ་རྩ་བརླག་ཏུ་འགྲོ་ལ་ཉེ་བའི་ཉེན་འཕྲང་ཅན་གྱི་དུས་སྐབས་འདི་ལ། འཇིག་རྟེན་གྱི་ཁ་དཔེར། མ་ཁྱོག་ཀྱང་འདྲུད་ཅེས་པའི་དཔེ་ལྟར་རང་ནུས་གང་ཡོད་ཀྱིས་མི་རིགས་ཀྱི་ཞབས་འདེགས་སུ་ལྷག་བསམ་གྱི་ཞེན་པ་དཀར་པོས་«མདོ་སྔགས་ཀྱི་གཞུང་ཆེན་མོའི་ཚིག་མཛོད་རིས་མེད་མཁས་པའི་ཞལ་ལུང་ཞེས་བྱ་བ»འདི་ཉིད་བརྩམས།
བོད་རིགས་སྤུན་ཟླ་སྤྱི་དང་། ལྷག་པར་གཞི་ལུས་སྤུན་ཟླ་རྣམས་ནས་རང་གི་གཅེས་པའི་ལུས་སྲོག་ཀྱང་རང་མི་རིགས་ཀྱི་ཆེད་དུ་ཕངས་མེད་དུ་བཏང་ནུས་ན། ངེད་ཅག་རང་དབང་ལུང་པར་ཡོད་པ་རྣམས་ནས་སོ་སོའི་མི་རིགས་ཀྱི་ཆེད་དུ་སྙན་གྲགས་དང་། དཔལ་འབྱོར། དུས་ཚོད་སོགས་ཅིས་ཀྱང་གཏོང་བར་རིགས་སོ། །
༡ དྲི་བ། རྫོགས་ཆེན་གྱི་ཀ་དག་ལྷུན་གྲུབ། ས་སྐྱའི་གསལ་སྟོང་འཛིན་མེད་འཁོར་འདས་དབྱེར་མེད། བཀའ་རྒྱུད་ཀྱི་ཕྱག་ཆེན།
དགེ་ལུགས་པའི་བདེ་སྟོང་དབྱེར་མེད་ཟེར་བ་འདི་ཚོའི་ཁྱད་པར་དང་གོ་དོན་འགྲེལ་བཤད་རྒྱག་རོག་གནང་།
དྲི་ལན།
༡༽
༼རྙིང་མ༽ཀ་དག་ལྷུན་གྲུབ། ཀ་དག་གི་དོན་ནི། མངོན་རྟོགས་རྒྱན་ལས། འདི་ལ་བསལ་བྱ་ཅི་ཡང་མེད། །གཞག་པར་བྱ་བ་ཅུང་ཟད་མེད། །ཡང་དག་ཉིད་ལ་ཡང་དག་བལྟ། །ཡང་དག་མཐོང་ནས་རྣམ་པར་གྲོལ། །ཞེས་གསུངས་པ་ལྟར། གློ་བུར་གྱི་རྐྱེན་ཞིག་གིས་དགག་བྱའི་དྲི་མ་གསར་དུ་དག་པ་མིན་པར་ཡེ་གདོད་མ་ནས་དག་པ་ཡིན་པས་ན། ཀ་དག་དང་། ལྷུན་གྲུབ་ནི། རང་གྲུབ་ཙམ་ནས་རང་ཆས་སུ་གྲུབ་པས་ལྷུན་གྲུབ་བམ་ལྷན་སྐྱེས་ཟེར་བ་ཡིན་འདུག སེ་ར་བྱེས་ཀྱི་རྟ་མགྲིན་གཏོར་འབུལ་ནང་། ཀ་དག་ལྷན་སྐྱེས་བདེ་ཆེན་རོལ་པ་ལས། །ཞེས་གསུངས་པ་ལྟར་ཡིན་འདུག འདི་ནི་རྨོངས་འཆར་འདི་ཙམ་དང་། འདིར་རྙིང་མའི་ཐོག་མཁས་པ་མང་པོ་འདུག ཁོང་ཅག་གིས། འགྲེལ་བཤད་གསལ་པོ་བཀྱོན་གྱི་རེད།
༢༽
༼བཀའ་བརྒྱུད༽ཕྱག་ཆེན། ཕྱག་རྒྱ་ཆེན་པོའི་གོ་དོན་དགེ་ལུགས་དང་བཀའ་བརྒྱུད་པ་གཉིས་ལ་མི་འདྲ་བ་ཡོད་པ་རྣམས་ཁོ་བོའི་ཚིག་མཛོད་ནས་ཁོང་དུ་ཕྱུང་སྟེ་ཕུལ་ཡོད།
ཕྱག་རྒྱ་ཆེན་པོ། ❶ (དགེ་ལུགས) ཟུང་འཇུག་གི་གོ་འཕང༌། རྗེའི་རིམ་ལྔ་གསལ་སྒྲོན། ཕྱག་རྒྱ་ཆེན་པོ་ནི་ཟུང་འཇུག་གོ། ཞེས་གསུངས། ❷ (དགེ་ལུགས) ལྷ་སྐུ་ཕྱག་རྒྱ་ཆེན་པོ་ལ་ཟེར། ལྷ་སྐུ་ཕྱག་རྒྱ་ཆེན་པོ་ཞེས་པ། ལྷའི་སྐུ་དངོས་གནས་ལ་གྲུབ་པའི་ཞལ་ཕྱག་ཡོངས་སུ་རྫོགས་པའི་ལྷ་སྐུའམ་ཡི་དམ་གྱི་ལྷ། ཡང་ན་རང་གི་ཐ་མལ་པའི་ལུས་ལྷའི་རྟེན་དང་བརྟེན་པའི་དཀྱིལ་འཁོར་དུ་བསྒོམས་ནས་ང་རྒྱལ་དང་གསལ་སྣང་་བརྟན་པོ་ཐོབ་ནས་རེག་མཐོང་ལྟ་བུའི་མཚན་མ་བརྟན་པོ་རྙེད་པ་ན། སྐུ་ཕྱག་རྒྱ་ཆེན་པོ་ཞེས་བྱའོ། །ཀློང་རྡོལ་བླ་མས། ཐ་མལ་ལུས་ལ་རྟེན་དང་བརྟེན་པའི་ལྷར། །གསལ་སྣང་ང་རྒྱལ་བརྟན་པོས་རིམ་སྦྱངས་པས། །རེག་མཐོང་ལྟ་བུའི་མཚན་མ་རྙེད་པ་དང༌། །དེ་ལ་སྐུ་ནི་ཕྱག་རྒྱ་ཆེན་པོ་ཟེར། །ཞེས་གསུངས་པ་ལྟར་རོ། །འདི་ལ་ལྷ་སྐུ་ཕྱག་རྒྱ་ཆེན་པོ་ཡང་ཟེར། ❸ (བཀའ་བརྒྱུད) བཀའ་བརྒྱུད་པས་སྟོང་ཉིད་ཀྱི་མིང་གི་རྣམ་གྲངས་ལ་བཤད་དེ། རང་བཞིན་ལྷན་ཅིག་སྐྱེས་པ་ཇི་ལྟ་བར་རྟོགས་པ་དེ་ལ་ཕྱག་རྒྱ་ཆེན་པོ་ཟེར། ཕྱག་རྒྱ་ཆེན་པོའི་སྒྲ་བཤད་ནི། ཀརྨ་པ་དགུ་པ་དབང་ཕྱུག་རྡོ་རྗེས། ཕྱག་རྒྱ་ཆེན་པོ་ལ་སཾ་ཀྲྀ་ཏའི་སྐད་དུ་མ་ཧཱ་མུ་དྲཱའི་སྒྲ་ལས་དྲངས་པ་མི་འདའ་བའམ་མི་ཕྱེད་པའམ་མི་སྟོང་བ་ལ་འཇུག་སྟེ། སྣང་སྲིད་འཁོར་འདས་ཀྱི་ཆོས་ཐམས་ཅད་རང་ས་རང་ས་ནས་སོ་མ་ཉམས་མདོག་མ་བསྒྱུར་བར་དུས་གསུམ་དུས་མེད་དུ་ལྷན་ཅིག་སྐྱེས་པའི་ཡེ་ཤེས་ལས་མི་འདའ་བས་ཕྱག་རྒྱ། དེ་ལས་ལོགས་པའམ་དེའི་གོང་ན་གཞན་མེད་པས་ན་ཆེན་པོའོ། །ཞེས་ངེས་དོན་རྒྱ་མཚོར་གསུངས། སི་ཏུ་པཎ་ཆེན་གྱིས། མུ་དྲཱ་ཞེས་པ་མི་འདའ་བར་བྱེད་པའི་རྒྱའི་སྐད་དོད་ཡིན་པ་ལ་འཁྲུལ་གཞི་གཞན་བསལ་བའི་ཕྱིར། ལོ་ཙཱ་བ་རྣམས་ཀྱིས་ཕྱག་གི་སྒྲ་བླ་ཐབས་སུ་བསྣན་ནས་ཕྱག་རྒྱ་ཞེས་བསྒྱུར་བ་སྟེ། འཁོར་བ་དང་མྱ་ངན་ལས་འདས་པའི་ཆོས་ཐམས་ཅད་འདི་ལས་མི་འདའ་བའི་དོན་དང༌། ཆེན་པོ་ཞེས་པ་འདིའི་གོང་ན་ཆོས་གཞན་མེད་པའམ་ལས་ཆོས་དམ་ཚིག་གི་ཕྱག་རྒྱ་གསུམ་ལས་ཁྱད་པར་འཕགས་པའི་དོན་ནོ། །ཞེས་དེ་ཉིད་ཀྱི་ཕྱག་ཆེན་སྨོན་ལམ་གྱི་འགྲེལ་པར་གསུངས། ཀོང་སྤྲུལ་ཡོན་ཏན་རྒྱ་མཚོས། ཟུང་དུ་འཇུག་པས་ན་ཕྱག་རྒྱ། དེའི་རང་བཞིན་གྱིས་ཆོས་ཐམས་ཅད་ལ་ཁྱབ་པས་ན་ཆེན་པོ་སྟེ་ཆོས་ཐམས་ཅད་དེ་ལས་མི་འདའ་བའོ། །དེའི་ཚེ་ཕྱིའི་སྣང་བ་ཐམས་ཅད་སྣང་སྟོང་ཟུང་འཇུག ནང་གི་རིག་པ་མཐའ་དག་རིག་སྟོང་ཟུང་འཇུག སྣང་རིག་ཕྲད་པའི་ཚེ་ཚོར་བ་མཐའ་དག་བདེ་སྟོང་ཟུང་འཇུག་ཡིན་པ་ལས་དང་པོ་གཉིས་ལ་རྣམ་ཀུན་མཆོག་ལྡན་གྱི་སྟོང་ཉིད་ཅེས་བྱ། ཕྱི་མ་ལ་མཆོག་ཏུ་མི་འགྱུར་བའི་བདེ་བ་ཆེན་པོ་ཞེས་གསུངས་ཤིང༌། ཞེས་ཤེས་བྱ་མཛོད་འགྲེལ་ན་གསལ། སྒྲ་བཤད་གཞན་ཡང་འདི་ལྟར། ཕྱག་ནི་སྟོང་པའི་ཡེ་ཤེས་ཡིན། །རྒྱ་ནི་འཁོར་བའི་ཆོས་ལས་གྲོལ། །ཆེན་པོ་ཟུང་དུ་འཇུག་པའོ། །ཞེས་གསུངས། ཕྱག་རྒྱ་ཆེན་པོའི་སྒྲ་བཤད་དང་ངེས་ཚིག་ལ་དོགས་གཅོད། ཕྱག་རྒྱ་དང༌། ཡེ་ཤེས་དང༌། གོ་རིམ་ལ་སོགས་པ་ལ་རྒྱ་གར་ན་ཡེ་དང༌། ཕྱག་དང༌། གོ་ལ་སོགས་པའི་སྒྲ་མེད་ཀྱང༌། བོད་སྐད་ལ་ཚིག་སྦྱར་བ་བདེ་བའི་དོན་དུ་བསྣན་ནས་བསྒྱུར་བ་མཁས་འཇུག་ལས་གསུངས་ཞེས་དང༌། རྒྱ་སྐད་ལ་ཡེ་དང་ཕྱག་སོགས་ཀྱི་སྐད་དོད་མེད་ན། ཕྱག་ཆེན་ཐིག་ལེ་ལས། ཕྱག་ནི་སྟོང་པའི་ཡེ་ཤེས་ཏེ། །རྒྱ་ནི་འཁོར་བའི་ཆོས་ལས་གྲོལ། །ཞེས་འབྱུང་བ་ཅི་ཡིན་ཞེ་ན། འདི་དང་རྣམ་སྣང་མངོན་བྱང་ལས། དཀྱིལ་ནི་སྙིང་པོའོ། ། འཁོར་ནི་ལེན་པའོ། །ཞེས་པ་ལྟ་བུ་དག་ལོ་ཙཱ་བ་རྣམས་ཀྱིས་གོ་བདེའི་ཐབས་ཙམ་དུ་དགོངས་ནས་ཅུང་ཟད་བསྒྱུར་ཆེས་པར་སྣང་སྟེ། འདི་འདྲའི་སྐབས། མུ་ནི་སྟོང་པའི་ཡེ་ཤེས་ཏེ། །དྲ་ནི་འཁོར་བའི་ཆོས་ལས་གྲོལ། །ཞེས་དང༌། མཎྜ་ནི་སྙིང་པོའོ། །ལ་ནི་ལེན་པའོ། །ཞེས་སྐད་དོད་རང་སོར་བཞག་ན་ཚིག་དོན་གཉི་ག་ལ་འགྲིག་པར་སྣང་ངོ༌། །ཞེས་རྗེ་གུང་ཐང་པ་གསུང་ངོ༌། །
༣༽
༼ས་སྐྱ༽གསལ་སྟོང་འཛིན་མེད། སྣང་ཞིང་སྲིད་པའི་ཆོས་ཐམས་ཅད་ལ་གསལ་བ་ཟེར་གྱི་ཡོད་དམ་སྙམ། སྐབས་རེར་གྲུབ་མཐའ་གཞན་དུ་གསལ་བ་སེམས་ཀྱི་མཚན་ཉིད་ཟེར་བའང་འདུག སྟོང་པ་ནི་དགག་བྱའི་བདག་བཀག་པ་ལ་སྟོང་པ། འཛིན་མེད་ནི། སྟོང་པ་ངེས་པ་ན་དགག་སྒྲུབ་གང་ཡང་མི་བྱེད་པར་འཛིན་མེད་ཀྱི་ངང་དུ་ཆམ་མེ་འཇོག་པ་ལ་ཟེར་བ་ཡིན་འདུག ས་ཆེན་གྱིས། འཛིན་པ་བྱུང་ན་ལྟ་བ་མིན། །ཞེས་དང་། བཞི་བརྒྱ་པ་ལས་ཀྱང་། མཐའ་མར་ལྟ་ཞིག་ཀུན་ལྡོག་པ། །ཞེས་གསུངས། དཔལ་བཀའ་བརྒྱུད་པས་འདི་ལ། ༼ཀད་དེ་བ༽ཞེས་ཐ་སྙད་གསུང་གི་འདུག འདི་ཡང་རྨོངས་འཆར་ཡིན་པས་ནོར་ན་དགོངས་དག ས་སྐྱ་མཁས་དབང་ཚོས་འདི་ལ་འགྲེལ་བཤད་གསལ་པོ་གནང་རོགས།
༤༽
༼དགེ་ལུགས༽ བདེ་སྟོང་དབྱེར་མེད་དམ། མཐའ་བྲལ་དབུ་མའི་ལམ། བདེ་སྟོང་དབྱེར་མེད་ཞུ་བ་འདི། སྔགས་དང་འབྲེལ་བའི་ཐ་སྙད་ཅིག་རེད། བདེ་སྟོང་དབྱེར་མེད་ཀྱི་དོན་ནི། རྗེ་ཙོང་ཁ་པ་ཆེན་པོའི་གསུང་གསང་འདུས་དཀའ་གནད་ཟིན་བྲིས་ལས། ལྟེ་བའི་ཨ་ཐུང་འབར་ནས་སྤྱི་བོའི་ཧཾ་ཡིག་ཞུ་བའི་འདུ་འཕྲོད་ལ་བརྟེན་ནས་བྱུང་བའི་བདེ་བས་སྟོང་པ་ཡུལ་དུ་བྱས་ནས་འཛིན་པ་ནི་བདེ་སྟོང་དབྱེར་མེད་པའི་དོན་ནོ། །ཞེས་གསུངས་པ་ལྟར། ཅུང་ཟད་གོ་བདེ་བར་བཤད་ན། ཨ་ཐུང་ལ་མཉམ་འཇོག་དུས་ལུས་སེམས་ལ་བདེ་ཉམས་ཆེན་པོ་ཞིག་སྐྱེ་ཞིང་། དེ་ལྟ་བུའི་བདེ་བ་དེ་གས་སྟོང་ཉིད་ལ་མཉམ་པར་འཇོག་པ་ལ་བདེ་སྟོང་དབྱེར་མེད་ཞུ་བ་རེད། སྤོམ་བཤད་བྱས་ན་དེ་འདྲ་རེད་ལགས།
མཐའ་བྲལ་ཞེས་པའི་མཐའ་གཉིས་ནི། ཡོད་མཐའ་དང་མེད་མཐའ་གཉིས་རེད། མདོར་ན། ཐ་སྙད་དུ་ཡོད་པ་དང་། གཏན་ནས་མེད་པ་གཉིས་ལ་མཐའ་གཉིས་ཟེར། སྟོང་ཉིད་ནི་དེ་ གཉིསདང་བྲལ་བས་དབུ་མ་ཟེར་ཞིང་། དེ་རྟོགས་པའི་ཤེས་རབ་ལ་དབུ་མའི་ལམ་ཟེར།
ས་དགེ་བཀའ་རྙིང་གི་བྱུང་རིམ་ནི། ངོས་ནས་གོང་དུ་བཤད་པ་ལྟར་རེད།
༡ ༼རྙིང་མ༽
༢༽༼བཀའ་བརྒྱུད༽
༣༽ ༼ས་སྐྱ༽
༤༽ ༼དགེ་ལུགས༽ བཀའ་བརྒྱུད་དང་ས་སྐྱ་གཉིས་བྱུང་རིམ་ཧ་ཅང་ཉེ་པོ་ཡིན་ཙང་། མང་པོས་ས་སྐྱ་སྔོན་ལ་བྲིས་པ་དེ་འདྲ་འདུག དེ་ཏན་ཏན་ནོར་བ་རེད་སྙམ། གང་ལགས་ཤེ་ན།
དེའི་ལན། ངེད་ཀྱི་ཚིག་མཛོད་ནས་ཁོལ་དུ་ཕྱུང་སྟེ་ཞུ་ན། (དེབ་སྔོན་གཞིར་བཞག་བྱས་ཚེ་མར་པས་དགུང་གྲངས་སོ་གཅིག་བཞེས་ཚེ། ས་སྐྱ་ཕྱག་འདེབས་པ་པོ་འཁོན་དཀོན་མཆོག་རྒྱལ་པོ་དགུང་ལོ་དགུ་ཡིན་པར་གསུངས་ཤིང་། འཁོན་དཀོན་མཆོག་རྒྱལ་པོ་དགུང་གྲངས་བཞི་བཅུ་བཞེས་པ་ཆུ་མོ་གླང་ལ་(༡༠༨༥)ས་སྐྱ་ཕྱག་བཏབ་པར་དེབ་སྔོན་དུ་གསུངས། དེའི་ཕྱིར་བཀའ་བརྒྱུད་ཅུང་སྔོན་ལ་བྱུང་བར་ངེས་སོ། །དེ་ཡང་དེབ་སྔོན་སྟོད་ཆ་༩༩ལས། དེ་ལྟར་ན་སྲོང་བཙན་སྒམ་པོ་འཁྲུངས་ནས་ལོ་བཞི་བརྒྱ་དང་བཅུ་གསུམ་འདས། བསྟན་པ་བསྣུབས་པའི་ལྕགས་བྱ་ནས་ལོ་བརྒྱ་དང་བཞི་བཅུ་རྩ་གཅིག་འདས་རྗེས་ཀྱི་ཆུ་ཕོ་རྟ་ལ་ཇོ་བོ་རྗེ་བོད་དུ་ཕེབས། དེའི་ཚེ་རྗེ་མར་པས་ལོ་སོ་གཅིག་ལོན། འཁོན་དཀོན་མཆོག་རྒྱལ་པོས་ལོ་དགུ་ལོན། ཞེས་གསུངས། གཞན་ཡང་། མར་པ་ལོ་ཙཱ་བ་ཆེན་པོ་དང་། འགོས་ཁུག་པ་ལྷས་བཙས་རྣམ་གཉིས་སྐུ་དུས་མཚུངས་པར་བྱོན་ཞིང་། འགོས་ལོ་ཆེན་པོ་ནི། འཁོན་དཀོན་མཆོག་རྒྱལ་པོའི་བླ་མའི་གཙོ་བོ་ཡིན་པར་གསུངས་པ་དེས་ཀྱང་ཤེས་ནུས་སོ)
གོང་གི་དེ་དག་གི་དོན་བསྡུ་ལྟ་བུར་གོ་བདེ་མདོར་བསྡུས་ཤིག་བརྗོད་ན།
༡༽
༼རྙིང་མ༽ ཡེ་གདོད་མ་ནས་དག་པས་ན་ཀ་དག རང་གྲུབ་ཙམ་ནས་རང་ཆས་སུ་གྲུབ་པ་ན་ལྷུན་གྲུབ་བམ། ལྷན་སྐྱེས།
༢༽
༼བཀའ་བརྒྱུད༽ སྣང་སྲིད་འཁོར་འདས་ཀྱི་ཆོས་ཐམས་ཅད་རང་ས་རང་ས་ནས་སོ་མ་ཉམས་མདོག་མ་བསྒྱུར་བར་དུས་གསུམ་དུས་མེད་དུ་ལྷན་ཅིག་སྐྱེས་པའི་ཡེ་ཤེས་ལས་མི་འདའ་བས་ཕྱག་རྒྱ། དེ་ལས་ལོགས་པའམ་དེའི་གོང་ན་གཞན་མེད་པས་ན་ཆེན་པོའོ། །ཞེས་ཀརྨ་པ་དགུ་པ་དབང་ཕྱུག་རྡོ་རྗེས་ངེས་དོན་རྒྱ་མཚོར་གསུངས།
༣༽
༼ས་སྐྱ༽སྣང་བས་ན་གསལ་བ། དགག་བྱས་སྟོང་པས་ན་སྟོང་པ། དགག་སྒྲུབ་ཅི་ཡང་མི་བྱེད་པར་བཞག་པས་ན་འཛིན་མེད།
༤༽
༼དགེ་ལུགས༽ བདེ་བ་དང་སྟོང་པ་ཞེས་ལོགས་སུ་མེད་པར། བདེ་བ་དེ་གས་སྟོང་ཉིད་རྟོགས་པས་ན། བདེ་སྟོང་དབྱེར་མེད་ཅེས་བྱའོ། །སྔགས་བླ་མེད་ཀྱི་ལུགས་ལ། དེ་ལྟ་བུའི་བདེ་བ་དང་སྟོང་ཉིད་རྟོགས་པའི་ཤེས་རབ་གཉིས་ངོ་བོ་གཅིག་ཡིན། ཕར་ཕྱིན་ཐེག་པའི་ལུགས་དང་མི་འདྲ།
༢ དྲི་བ།
ངའི་ངོས་ནས་རྗེ་ཙོང་ཁ་པས་སྟོང་ཉིད་མ་མིན་དགག་དང་མེད་དགག་གང་ཡིན་གསུངས་ཡོད་པ་མི་ཤེས་ལ། དགེ་འདུན་ཆོས་འཕེལ་གྱིས་སྟོང་ཉིད་མེད་དགག་དང་མ་ཡིན་གང་མིན་བརྗོད་པ་ཡང་མི་ཤེས་མོད། སྟོན་པ་གཅིག་གི་རྗེས་འཇུག་དག་གིས་ལྟ་གྲུབ་མི་འདྲ་བ་ཙམ་གྱིས་ཕན་ཚུན་དགྲར་འཛིན་གྱི་བསམ་བློ་བཏང་བ་ཡིན་ན་དེ་ལས་ནོར་འཁྲུལ་ཆེ་བ་ཞིག་ག་ལ་ཡོད་བསམས་ཤིང་། དགེ་ཆོས་རང་ཉིད་ཀྱིས་གཏམ་རྒྱུད་གསེར་ཐང་གི་མཇུག་རྩོམ་དུ། “ལར་ཆོས་རྒྱུད་ཕྲ་མོ་འཛིན་པའི་མཁས་པ་མང་བའི་སྐབས་སུ་གྲུབ་མཐའི་ནང་གསེས་ཀྱི་ཁྱད་པར་ཕྲ་མོ་རྣམས་ལ་ཡང་གཅིག་གིས་གཅིག་ལ་དགྲ་བཞིན་དུ་བལྟ། མཁས་པ་རྣམས་ཚར་ནས་ཕྲ་ཞིབ་ཀྱི་རིགས་པ་དེ་དག་ཡལ་བའི་རྗེས་སུ་ས་མཚམས་ཐམས་ཅད་རོ་གཅིག་ཏུ་འདྲེས་ནས་ཀུན་གྱི་འཇུག་པ་བདེ་བ་ཞིག་འོང་བ་འདི་ནི་བླུན་པོ་རྣམས་ཀྱི་ཡོན་ཏན་བླ་ན་མེད་པ་ཞིག་ཏུ་སྣང་།” ཞེས་བྲིས་འདུག་པས། མི་རིགས་ཀྱི་དགྲ་བོ་དང་ལྟ་གྲུབ་ཀྱི་དགྲ་བོ་མི་འདྲ་ཟེར་དགོས་པ་ཡིན་ནམ་གང་ལྟར་མགོ་འཁྲུག་པ་ཞིག་འདུག
དྲི་ལན།
དགེ་ལྡན་པས་སྟོང་ཉིད་མེད་དགག་དང་། གྲུབ་མཐའ་གཞན་གྱིས་མ་ཡིན་དགག་ཏུ་བཞེད་པ་རེད།
ངེད་ཚོ་དགེ་ལུགས་པའི་བླ་རྒན་མང་པོས་དེང་སང་ཡང་དགེ་འདུན་ཆོས་འཕེལ་ལྟ་ལོག་རེད་ཅེས་མི་ཟེར་རམ། ངེད་ཀྱིས་ཀྱང་ལན་མང་ཐོས་མྱོང་། གྲུབ་མཐའ་གཞན་གྱིས་དེ་ལྟར་སྨྲས་པ་ལ་ཡ་མཚན་ཆེར་མི་སྣང་།
གང་ལྟར་བོད་ཀྱི་ཆོས་བརྒྱུད་ཡོངས་རྫོགས་རང་གི་ལྟ་བར་ཧ་ཅང་ཞེན་ཆགས་ཆེ་བས་དེ་ལ་བརྒལ་ཞིང་རྩོད་མཁན་རྣམས་ལ་དགྲ་ལྟར་བལྟ་བ་འདི་གཅིག་གྱུར་རེད།
དེ་ནི་བློ་བུག་དོག་ཅིང་། དེང་དུས་ཀྱི་མཚན་རིག་དང་། ནང་པ་སངས་རྒྱས་པའི་ལུགས་ལས་ཀྱང་ཕྱི་རོལ་ཏུ་གྱུར་པ་ཞིག་ཏུ་མཐོང་།
ཕལ་ཆེར་རྙིང་མའི་མཁན་པོས་གསུངས་པ་དེ། དགེ་འདུན་ཆོས་འཕེལ་གྱི་༼ཀླུ་སྒྲུབ་དགོངས་རྒྱན༽ལ་བསམས་ནས་གསུངས་པ་རེད། ངེད་ནས་ཐེངས་གཅིག་མཇལ་མྱོང་། རྩོམ་འགྲོས་དང་རིགས་པའི་རྣོ་ངར་ལ་བལྟས་ན་དགེ་འདུན་ཆོས་འཕེལ་གྱི་ཡིན་མིན་ལ་ཐེ་ཚོམ་མི་འདུག ད་དུང་ལན་ཅིག་ཀློག་སྙམ་ཡང་དཔེ་ཆ་མི་འབྱོར།
དགེ་འདུན་ཆོས་འཕེལ་ནི་ལྟ་ལོག་ཕར་ཞོག་ལྟ་བའི་ཉམས་མྱོང་མཐོན་པོར་ཕེབས་ཞེས་སེར་བྱེས་ལྭ་བ་བྱམས་པ་ཆོས་འཕེལ་ཞེས་ཡོངས་སུ་གྲགས་པའི་མཁས་པ་ཆེན་པོ་དེས་གསུང་ཞེས་བདག་གི་བླ་མ་དམ་པ་མཚན་བརྗོད་པ་དཀའ་བ་དགེ་བའི་བཤེས་གཉེན་པོ་ཐུབ་བསྟན་བཀྲ་ཤིས་གསུང་། དགེ་འདུན་ཆོས་འཕེལ་ལྭ་བ་བྱམས་པ་ཆོས་འཕེལ་སར་དོགས་འདྲི་གནང་བར་ཡང་ཡང་བཅར་གྱི་རེད་གསུང་།
ངས་བལྟས་ན་རང་གི་ལྟ་བ་ལ་རིགས་ལམ་གྱི་སྒོ་ནས་རྩོད་ཅིང་གནོད་བྱེད་བརྗོད་མཁན་བྱུང་ན། བྱ་ཚང་དུ་རྡོ་འཕངས་པ་ལྟར་འདྲོགས་ནས་སྐད་ལོག་མི་རྒྱག་པར། གཟུ་བོའི་བློས་ཞིབ་མོར་དཔྱད་ན་བློ་བསྐྱེད་ཆེན་པོ་འོང་།
གཞན་གྱིས་ཇི་ཙམ་བརྒལ་ཅིང་བརྩད་ཀྱང་། རང་གི་ལྟ་བ་ལ་གནོད་པ་ལྟ་ཞོག་ད་དུང་ལྟ་བ་ཇེ་གསལ་དུ་འགྲོ་རྒྱུའི་དགེ་མཚན་ཡོད། གལ་ཏེ་དངོས་གནས་ལ་རིགས་པས་གནོད་བྱེད་ཡོད་ན་རང་གི་ལྟ་བ་ཡིན་ཡང་འདོར་རྒྱུ་རེད།
དེ་མིན་རིགས་པའི་དགག་གཞག་བཞག་ནས་བུད་མེད་འཕྱོན་མའི་ཚུལ་ལྟར་ཕན་ཚུན་མཚང་འབྲུ་རེས་བྱེད་པའི་རྣམ་ཐར་དག་ནི་ཤིན་ཏུ་ཉམ་ཐག་ཅིང་ཡ་ང་བའི་བྱིས་པའི་ངང་ཚུལ་ཞིག་ཏུ་སྣང་ངོ་།
༣ དྲི་བ།
དགེ་ལྡན་པས་སྟོང་ཉིད་མེད་དགག་ཏུ་ཁས་ལེན་པའི་མགོ་ཁུངས་གང་ལ་གཏུགས་དགོས། རྗེ་རིན་པོ་ཆེས་བུདྡྷ་པྰ་ཏི་ལ་གཟིགས་སྐབས། རྩ་ཤེས་རབ་བྱེད་བརྒྱད་པའི། བརྟེན་ནས་འབྱུང་བ་མེད་པ་ཡི། །ཞེས་སོགས་ཀྱི་ཐད་ཀྱི་འགྲེལ་བར་གཟིགས་ནས་སྟོང་ཉིད་གསར་དུ་རྟོགས་པའི་ཚུལ་མཛད་པར་གསུངས་པ་འདི་ལས་ཁུངས་འཚོལ་དགོས་སམ།
དྲི་ལན།
དགེ་ལྡན་པས་སྟོང་ཉིད་མེད་དགག་ཏུ་བཞེད་པའི་ཁུངས་ནི། མདོ་སྡེ་དགོངས་འགྲེལ་དང་། ཀླུ་སྒྲུབ་ཀྱི་རྩ་བ་ཤེས་རབ། བཞི་བརྒྱ་པའི་འགྲེལ་པ་སློབ་དཔོན་ཟླ་བ་གྲགས་པས་མཛད་པ་བཅས་ལ་གཏུགས་པར་གསུངས།
དེ་ཡང་དགོངས་འགྲེལ་ལས། ངོ་བོ་ཉིད་དེ་ཁོ་ནས་ངོ་བོ་ཉིད་མ་མཆིས་པ་ཉིད་ཆོས་ལ་བདག་མ་མཆིས་པ། ཞེས་པ་ནས་གསུངས་པར་བཤད། རྩ་ཤེས་སུ། འགག་པ་མེད་པ་སྐྱེ་མེད་པ། །ཞེས་སོགས་ཀྱིས་དོན་དམ་པར་སྐྱེ་འགག་སོགས་བརྒྱད་མེད་པ་མཉམ་གཞག་གི་ཡུལ་དུ་གསུངས་ལ། བཞི་བརྒྱ་པའི་འགྲེལ་པར་ཡང་། གང་ཞིག་ཞི་བའི་སྒོ་གཉིས་སུ་མེད་པ་དེ་ནི་བདག་མེད་པའོ། །གང་ཞིག་ལྟ་བ་ངན་པ་རྣམས་འཇིག་པར་བྱེད་པ་དེ་ནི་བདག་མེད་པའོ། །ཞེས་སོགས་ཀྱི་གཞུང་ལ་གཏུགས་པར། རྗེ་གུང་ཐང་པའི་རྗེའི་བསྟོད་པ་དོན་ལྡན་མའི་འགྲེལ་པ་ཤོག་གྲངས་༧༩ན་གསུངས་པ་ལྟར་ཡིན་ལགས།
གཞན་ཡང་སྟོང་ཉིད་མེད་དགག་ཏུ་སྒྲུབ་པའི་རྒྱ་གཞུང་གི་ཚིག་ཡོད་ཀྱང་། ད་ལྟ་གློ་བུར་དུ་མི་དྲན།
ཁྱེད་ཀྱི་གོང་གི་དྲི་བ་གཞན་རྣམས་ལ་ལན་རིམ་བཞིན་འོག་ཏུ་ལན་གདབ་རྒྱུའི་འབད་བརྩོན་བྱ་རྒྱུ་ཡིན།
(གསལ་བཤད་། འདིར་སྒོམ་སྡེ་ལྷ་རམས་པ་མཆོག་གིས་གནང་བའི་དྲི་ལན་ཆ་ཚང་བསྡེབས་གཅིག་ལ་འགོད་རྒྱུར་ཆུ་ཚོད་དང་ལས་བྲེལ་གྱི་དཀའ་ངལ་འདུག
སྒོམ་སྡེ་ལགས་ཀྱིས་ྐླུ་སྨྱོན་དང་གཞོན་ནུ་ཟླ་མེད། སྤོབས་པ། མགོན་ཕྱག་སོགས་ལ་ཕུལ་བའི་དྲི་ལན་རིམ་བཞིན་ངོས་ཤོག་འདིར་འཇུག་གི་ཡིན།
ནང་བསྟན་ཤེས་རིག་ལ་དོན་གཉེར་ཅན་ཚོར་ཕན་ཐོགས་ཅུང་ཟད་རེ་ཡོང་བའི་རེ་བ་ཡོད།)


text:
བཀྲས་མཐོང་གི་རང་ཐག་རང་གཅོད་ཀྱི་སྲིད་ཇུས་ལ་དབྱེ་ཞིབ།
བོད་ཀྱི་སྲིད་དོན་བསྐྱར་ཞིབ་དྲ་བ།
རྩོམ་སྒྲིག་པའི་གཏམ་གླེང་འདིའི་ཁྲོད་ང་ཚོས་བཀྲས་མཐོང་བསྟན་འཛིན་རྣམ་རྒྱལ་གྱིས་གསུངས་པའི་སྲིད་ཇུས་ཀྱི་ཆ་གཙོ་བོ་དག་ལ་དབྱེ་ཞིབ་བྱས་ཡོད། དེ་ནི་བོད་དོན་འཐབ་རྩོད་ཀྱི་མ་འོངས་པ་དང་འབྲེལ་བ་ཡོད་པས། འོས་འདེམས་བྱེད་མཁན་མི་དམངས་ཚོ་དང་འབྲེལ་བའི་གནད་དོན་གལ་ཆེ་ཤོས་དེ་རེད། འདི་ནི་གོང་དང་མཚུངས་པའི་གནད་དོན་ཐད་བློ་བཟང་སེང་གེ་ཀྱིས་གསུངས་པའི་སྲིད་ཇུས་དང་དབྱེ་བསྡུར་འཚམ་པོ་ཡོང་ཆེད་ཡིན་ལ། དགོངས་ཚུལ་མི་མཐུན་པའི་ཆ་རྣམས་ལ་གསལ་ཁ་ཡོང་ཆེད་ང་ཚོས་ཁོང་རྣམ་པར་བཀའ་འདྲི་བྱས་ཡོད། གཤམ་ཏུ་འགྲེལ་བརྗོད་བྱས་ཡོད་པ་ལྟར། བཀྲས་མཐོང་གིས་གསུངས་པའི་རང་ཐག་རང་གཅོད་ཀྱི་སྲིད་ཇུས་ནི་རྒྱལ་སྤྱིའི་ཁྲིམས་ལུགས་དང་འབྲེལ་བ་དམ་ཟབ་ཡོད་པ་ཞིག་རེད། འོན་ཀྱང་ཁོང་གིས་གསུངས་པ་དེར་ཞིབ་གསལ་གྱི་ཆ་ནས་མི་འདང་བའི་ཞན་ཆ་ཅུང་ཡོད་པར་མཐོང་།
རང་ཐག་རང་གཅོད་ཁྲིམས་ལུགས་ཀྱི་ནང་དོན་སྙིང་བསྡུས།
རང་ཐག་རང་གཅོད་ནི་མཉམ་སྦྲེལ་རྒྱལ་ཚོགས་ཀྱི་བཅའ་ཁྲིམས་ནང་འཁོད་པའི་རྒྱལ་སྤྱིའི་རྩ་ཁྲིམས་ཀྱི་གཞི་རྩའི་རྩ་འཛིན་སྒྲིག་གཞི་ཞིག་ཡིན་པ་དང་། དེ་(རྒྱ་ནག་གིས་མོས་མཐུན་བྱས་ཡོད)ནི་རྒྱལ་སྤྱིའི་ཐོག་གྲོས་མཐུན་བྱུང་བའི་སྤྱི་ཚོགས་དང་དཔལ་འབྱོར་གྱི་ཐོབ་ཐང་སྐོར་གྱི་ཆིངས་དོན་དང་འབྲེལ་བ་ཡོད་པ་ཞིག་ཡིན། དེ་ནི་དངོས་སུ་ལག་ལེན་ལ་འཁེལ་བ་བྱ་རྒྱུའི་གཞི་རྩའི་ཐོབ་ཐང་ཞིག་ཡིན། རྒྱལ་ཚོགས་ཀྱི་ཐག་གཅོད་༡༥༡༤ཡི་སྐབས་”དེ་ནི་མི་ཚང་མར་གཅིག་མཚུངས་སུ་ཡོད་པའི་ཐོབ་ཐང་ཞིག་སྟེ། འདི་ལ་གཞིགས་ཏེ་མི་ཚང་མས་རང་དབང་གིས་རང་ཉིད་ཀྱི་སྲིད་དོན་གནས་བབ་ཐག་གཅོད་བྱེད་ཆོག་ལ། རང་ཉིད་ཀྱི་དཔལ་འབྱོར་དང་། སྤྱི་ཚོགས། ལེགས་བྱང་སོགས་གོང་འཕེལ་གཏོང་བར་འབད་འབུངས་བྱ་ཆོག”ཞེས་འགྲེལ་བརྗོད་བྱས་ཡོད།
དེ་ལ་ཆེད་དུ་དྲི་བ་ཞིག་ཡོད་པ་ནི། རང་ཐག་རང་གཅོད་ཀྱི་དམིགས་འབེན་ཏུ་བཟུང་བའི་”མི་དམངས”སུ་ཡིན་ནམ་ཞེས་པ་དེ་རེད། སྐབས་འདིར་ང་ཚོར་བློ་བདེ་བག་ཕེབས་ཀྱིས་ཁ་གཡར་ས་ཞིག་ཡོད་པ་ནི་རྒྱལ་ཚོགས་ཀྱི་ཐག་གཅོད་༡༧༢༣སྐབས་དམིགས་སུ་བཀར་ནས་”བོད་མི་དམངས”་ནི་”རང་ཐག་རང་གཅོད་ཀྱི་ཐོབ་ཐང”་དང་འབྲེལ་བ་ཡོད་ས་དེ་ཡིན་སྐོར་གསལ་བསྒྲགས་བསྐྱངས་བ་དེ་ཡིན།
རྒྱལ་ཚོགས་ཀྱི་ཐག་གཅོད་༡༥༤༡སྐབས་རང་ཐག་རང་གཅོད་ཀྱི་བརྒྱུད་རིམ་དུ་རང་བཙན་གྱི་ངོ་བོར་བསྐྱོད་ཆོག་ལ། རང་དབང་ལྡན་པའི་ཚོགས་སྡེའི་ངོ་བོར་བསྒྱུར་ཆོག་པའམ། ཡང་ན་མངའ་སྡེའམ་སྲིད་གཞུང་གཞན་(རང་སྐྱོང་ཚུད་པའི)དང་ཟླ་སྦྲེལ་བྱ་ཆོག་པའི་གསལ་བཤད་བྱས་ཡོད། རང་ཐག་རང་གཅོད་ཀྱི་ཐོབ་ཐང་འདི་ལག་ལེན་ཏུ་འགེལ་བར་སྔར་ཡོད་སྲིད་གཞུང་ཁག་གིས་གཏན་འབེབས་བྱས་པའི་ཐོབ་ཐང་དང་གཅིག་སྡུད་ས་ཁོངས་སོགས་ཀྱི་བར་འགལ་ཟླ་ཡོང་རྒྱུ་ཡིན་པ་གསལ་བོ་རེད། བློ་མི་བདེ་བའི་རྩོད་ཉོག་འདིའི་ཐད་རྒྱལ་ཚོགས་ཀྱི་ཐག་གཅོད་༢༦༢༥སྐབས་”མི་དམངས་ཀྱི་རང་ཐག་རང་གཅོད་དང་འདྲ་མཉམ་ཐོབ་ཐང་གི་རྩ་འཛིན་སྒྲིག་གཞི་དེ་མི་དམངས་ཀྱིས་བསྲུང་བརྩི་བྱས་ཏེ་”རང་ཐག་རང་གཅོད་ཀྱིས་སྲིད་གཞུང་ཁག་གི་གཅིག་སྡུད་ས་ཁོངས་ལ་ཕོག་ཐུག་མི་གཏོང་ཚུལ་གསལ་བཤད་བྱས་ཡོད།
དེའི་སྙིང་དོན་ནི་རང་ཐག་རང་གཅོད་ཀྱི་བདག་དབང་ངམ་འདྲ་མཉམ་གྱི་ཐོབ་ཐང་ཐོབ་པའི་མི་དམངས་ཚོར་ཁ་བྲལ་གྱི་ཐོབ་ཐང་མེད་པ་དེ་རེད། (དེ་ནི་”རྒྱ་ནག་གི་ཨོ་བྷ་མ”ཞེས་བཤད་པ་ལྟ་བུའི་གནས་སྟངས་ཤིག་སྟེ་བོད་མི་ཚོར་རྒྱ་ནག་གི་མི་སེར་དང་གཅིག་མཚུངས་ཀྱི་ཐོབ་ཐང་ཡོད་པ་ཞིག་ཡིན།)
དེ་ལས་ལྡོག་སྟེ་བཤད་ན། ད་སྐབས་རྒྱ་ནག་གིས་བོད་མི་ཚོར་འཛིན་པའི་སྲིད་ཇུས་བཞིན་སྲིད་གཞུང་གིས་མི་དམངས་ཚོར་བདག་དབང་སྤྲོད་པའི་འགན་ལེན་མ་བྱས་ཚེ། ཁ་བྲལ་གྱི་ཐོབ་ཐང་ཡོད་སྲིད་པ་ཞིག་གམ(མ་མཐར་ཡང་ཁ་བྲལ་ལ་དགག་བྱ་མེད་པ་ཞིག་ཡིན)། འདི་ནི་རྒྱལ་སྤྱིའི་ཁྲིམས་ཞིབ་ཁང་གིས་བརྩད་ཞིབ་ཀྱིས་རྒྱུ་མཚན་ལྡན་པའི་སྒོ་ནས་གསལ་ཁ་མེད་པའི་སྤྱི་ལོ་༢༠༡༠ལོའི་ཀོ་སོ་ཝོའི་གདམས་ཀའི་གནད་དོན་ཐག་གཅོད་ལ་གཡོལ་ཐབས་བྱས་ཡོད་ནའང། ཁ་ན་ཌའི་ཆེས་མཐོའི་ཁྲིམས་ཁང་གིས་སྤྱི་ལོ་༡༩༩༨ལོའི་ཁུ་བྷེག(Quebec)གི་ཁ་བྲལ་གྱི་གྱོད་དོན་ཐད་བཏོན་པའི་དགོངས་ཚུལ་ཡིན་པ་རེད། -ཐག་གཅོད་ཀྱིས་བཤད་ཐུབ་པ་ཞིག་ནི་ཁྲིམས་གཞི་གཏན་འབེབས་བྱས་པ་དེ་འདྲ་མེད་ནའང་། རང་བཙན་གཙང་མ་ལས་གདམས་ཀ་གཞན་མེད་པར་གྱུར་ཚེ་ལམ་བུ་དེ་འདེམས་པའི་ཐོབ་ཐང་ཡོད་པ་ཞིག་རེད། གང་ལྟར་རང་ཐག་རང་གཅོད་ཀྱི་ཁྱབ་ཁོངས་ཆུང་ཤོས་ཀྱི་ཚད་ནས་བལྟས་ཀྱང་མི་དམངས་ལ་རང་སྐྱོང་ལྟ་བུའི་ཐག་གཅོད་ཀྱི་འདེམས་ཀའི་ཐོབ་ཐང་ཡོད་པ་ཞིག་རེད།
བཀྲས་མཐོང་གིས་རང་ཐག་རང་གཅོད་སྐོར་ལ་གསུངས་པའི་གཏམ་བཤད་དེ་ནི་ཁྲིམས་སྲོལ་དང་མཐུན་པ་ཞིག་ཡིན་མོད་དེ་ཙམ་གྱིས་གསལ་ཁ་མེད་པ་ཞིག་རེེད། བཀྲས་མཐོང་ལགས་ནི་བོད་ཀྱི་སྲིད་དོན་བསྐྱར་ཞིབ་སྡེ་ཚན་གྱིས་ཀློག་པ་པོ་ཚོའི་དྲི་བ་ཕྱོགས་བསྡུས་བྱས་པ་མང་པོ་ཞིག་ལ་ལན་འདེབས་གནང་མཁན་གྱི་བཀའ་ཁྲིའི་འོས་མི་གཅིག་པུ་དེ་ཡིན་པས། ང་ཚོས་འདིར་ཀློག་མཁན་ཡོངས་ཀྱི་ཚབ་བྱས་ཏེ་ཁོང་གིས་ངང་རྒྱུད་རིང་པོ་དང་། ཕྱི་གསལ་ནང་གསལ། འོས་འདེམས་བྱེད་མཁན་མི་དམངས་ཚོར་བརྩི་འཇོག་སོགས་ཡོད་པའི་སྒོ་ནས་འབྲེལ་ཡོད་གནས་ཚུལ་ཀུན་ལ་གསལ་བཤད་ཞིབ་རྒྱས་གནང་ཐབས་གང་དགེ་བྱས་པར་ཐུགས་རྗེ་ཆེ་ཞུ། ཁོང་གིས་ལན་འདེབས་གནང་བ་ཁག་གི་ནང་ནས་བོད་ཀྱི་མ་འོངས་པའི་གནས་བབ་དང་འབྲེལ་བའི་སྲིད་ཇུས་ཐད་འགྲེལ་བརྗོད་གནང་བ་གཤམ་གསལ། “རྒྱ་གཞུང་གིས་དབུ་མའི་ལམ་གྱི་དགོངས་དོན་མིང་དོན་མཚུངས་པའི་རང་སྐྱོང་ལ་མོས་མཐུན་མ་བྱས་པས། བོད་རྒྱ་འབྲེལ་མོལ་མཚམས་ཆད་པ་རེད།” དེར་བརྟེན་ང་ཚོ་དྲང་བདེན་གྱི་ཕྱོགས་སུ་ཐེ་ཚོམ་མེད་པར་ཞུགས་རྒྱུར་དཀའ་སྤྱད་འབད་བརྩོན་བྱས་ཏེ། གཟབ་ནན་གྱིས་རང་ཉིད་ཀྱི་གདམས་ཀ་དག་ལ་ཆ་འཇོག་བྱ་དགོས་པ་དང་། གདམས་ཀ་གསར་པའི་རིགས་ཡོང་བར་ཡང་ཆ་འཇོག་བྱ་དགོས། “ངས་བསམ་པར་རྒྱ་གཞུང་གིས་དབུ་མའི་ལམ་ལ་ངོས་ལེན་མ་བྱས་པས། ང་ཚོས་ཀྱང་སྔར་གྱི་ཐག་གཅོད་བྱེད་པའི་གནས་བབ་དེ་འདོར་མི་ཆོག་པ་དེ་འདྲ་ཡོད་རྒྱུ་མ་རེད་སྙམ། རྒྱུ་མཚན་ནི་རྒྱ་ནག་གི་དཔོན་རིགས་ཚོ་འགྱུར་བ་ཅི་ཡང་མེད་པར་མ་འོངས་པའི་གྲོས་མོལ་རིགས་གང་འདྲ་ཞིག་ཡིན་ཡང་ཏཱ་ལའི་བླ་མ་སྐུ་སྒེར་གྱི་གནས་ཚུལ་དང་འབྲེལ་བའི་ཚོད་འཛིན་བྱེད་ཀྱི་ཡོད་པ་རེད། ང་ཚོས་རྒྱ་ནག་གཞུང་ལ་བོད་མི་དམངས་ཀྱི་འགྲོ་བ་མིའི་ཐོབ་ཐང་རྩིས་མེད་གཏོང་ཆོག་པའི་དབང་ཆ་མེད་པའིརྒྱུ་མཚན་གཞིར་བཟུང་སྟེ། བོད་ཀྱི་གནད་དོན་སེལ་བའི་ཐབས་ལམ་འཚོལ་དགོས། སྤྱི་ཡོངས་ཀྱི་ཆ་ནས་བཤད་ན་ང་ཚོ་ནི་རང་ཉིད་ཀྱི་མ་འོངས་པ་ཐག་གཅོད་ཀྱི་ཐོབ་ཐང་ཡོད་པའི་མི་དམངས་ཤིག་ཡིན་པ་ལྟར་རེད། འདི་ནི་ལྷན་སྐྱེས་ཀྱི་ཐོབ་ཐང་ཞིག་ཡིན་པ་རེད། དེ་ལྷན་སྐྱེས་ཀྱི་ཐོབ་ཐང་ཞིག་ཡིན་པ་མཉམ་སྦྲེལ་རྒྱལ་ཚོགས་གྲུབ་པའི་རྒྱལ་ཁབ་ཚང་མས་ངོས་ལེན་གྱིས་རྒྱལ་ཚོགས་ཀྱི་གཏན་འབེབས་ནང་འཁོད་ཡོད་པས། རྒྱ་ནག་གཞུང་ལ་འདིའི་ཐད་དམིགས་བསལ་གང་ཡང་མེད།”
བཀྲས་མཐོང་གི་ངོས་ནས་བཤད་ན་བོད་ཀྱི་ཕྱོགས་ནས་རྒྱ་ནག་ལ་སྔར་བཞིན་བསྟུན་ཐབས་གང་ཡོང་བྱ་རྒྱུ་དེར་གྲུབ་འབྲས་མེད་པ་གསལ་པོ་ཆགས་ཡོད། འདིའི་ཐད་ནས་ང་ཚོས་བསྐྱར་ཏུ་གསལ་ཁ་ཕྱེས་པ་ཞིག་མཐོང་ཐུབ། འོན་ཀྱང་ཁོང་གིས་རང་ཉིད་ཀྱི་དགའ་ཕྱོགས་རང་ཐག་རང་གཅོད་སྐོར་གླེང་མོལ་བྱེད་དུས། ཁོང་གི་དགའ་ཕྱོགས་ཀྱི་གྲུབ་འབྲས་ཐད་ལ་ཅུང་ཙམ་གསལ་ཁ་མེད་པའི་ཆ་འདུག གོང་དུ་འགྲེལ་བརྗོད་བྱས་པ་ལྟར། རང་ཐག་རང་གཅོད་ནི་བརྒྱུད་རིམ་ཞིག་ལས་དམིགས་ཡུལ་ཞིག་མ་རེད། དེའི་དོན་ནི་དེ་ལ་བརྟེན་ནས་མི་དམངས་ཀྱིས་རང་ཉིད་ལ་འཚམ་པའི་མ་འོངས་པའི་དམིགས་ཡུལ་འཚོལ་བ་ལས་དེ་ནི་གདམས་ཀའི་དམིགས་ཡུལ་མ་རེད། གལ་ཆེ་བ་ཞིག་ནི་བཀྲས་མཐོང་གིས་ཁོང་གིས་བོད་མི་དམངས་རང་ངོས་ནས་ཐག་གཅོད་བྱེད་པའི་ཐོབ་ཐང་ལ་རྒྱབ་སྐྱོར་བྱེད་ཀྱི་ཡོད་གསུང་བ་དེ་རེད། བློ་བཟང་སེངྒེས་རང་བཙན་དང་དབུ་མའི་ལམ་གཉིས་སོ་སོར་རྒྱབ་སྐྱོར་བྱེད་མཁན་བར་”ཆིག་སྒྲིལ”དགོས་སྐོར་མདོར་བསྡུས་ཤིག་བཤད་པ་བཞིན། རང་ཐག་རང་གཅོད་ཀྱི་རྩ་འཛིན་འདིས་ཐ་དད་པའི་རྣམ་པ་དེ་གཉིས་ཟུང་འབྲེལ་ཡོང་བའི་བྱེད་ཐབས་ཤིག་མཚོན་ཐུབ། དཀའ་ངལ་ནི་འགོ་ཁྲིད་ཀྱིས་མངའ་འོག་གི་མི་དམངས་ཚོར་”ཁྱེད་ཚོས་ཐག་གཅོད་བྱོས”ཞེས་བཤད་རྐྱང་བྱེད་ཐབས་མེད་པ་དེ་རེད། དེ་ལས་འགོ་ཁྲིད་ཀྱིས་བསམ་ཚུལསྣ་ཚོགས་ལ་བརྩི་འཇོག་བྱེད་དགོས་པ་དང་། མི་དམངས་ཚོས་རང་ཉིད་ཀྱི་ཕུགས་བསམ་མངོན་པར་བྱ་དགོས། བཀྲས་མཐོང་སྒེར་གྱི་ཐེངས་འདིའི་བཀའ་ཁྲིའི་འགྲན་སྡུར་ནང་གི་རང་ཉིད་ཀྱི་ལངས་ཕྱོགས་མཚོན་པའི་འབོད་ཚིག་ནི་”ཉམས་མྱོང་། ལྷགས་བསམ། ཕུགས་འདུན།”བཅས་རེད། ང་ཚོས་གཤམ་ཏུ་ཕུགས་འདུན་སྐོར་ལ་ལྟ་ཆོག།
བཀྲས་མཐོང་གིས་བོད་ཀྱི་སྤྱི་ཚོགས་ནང་རང་ཐག་རང་གཅོད་ཀྱི་གནས་བབ་འགྲེལ་བརྗོད་ཀྱིས། མང་མོས་ཐག་གཅོད་བྱེད་ཐབས་སྤྱད་དེ་བོད་འདི་རང་བཙན་གཙང་མའི་ངོ་བོར་ཐག་གཅོད་བྱའམ་ཡང་ན་རང་སྲིད་རང་སྐྱོང་གི་ངོ་བོར་ཐག་གཅོད་བྱས་ཏེ་རྒྱ་ནག་དང་མཉམ་གནས་བྱ་དགོས་མིན་གང་ལེགས་ལྟ་ཆོག གལ་ཏེ་༸གོང་ས་སྐྱབས་མགོན་ཆེན་པོ་མཆོག་གིས་གདམས་ཀ་དེ་གཉིས་ལས་གཅིག་འདེམས་པ་ཡིན་ན། བོད་མི་དམངས་ཀྱིས་རང་ཉིད་ལ་ཡིད་ཆེས་བྱས་ཏེ་རང་ཉིད་ཀྱི་འདོད་མོས་ལྟར་འོས་ཤོག་འཕེན་ནམ་ཡང་ན་༸གོང་ས་མཆོག་གི་དགོངས་ཚུལ་ལ་བརྩི་བཀུར་དང་། དད་གུས། ཆ་འཇོག་བཅས་བྱས་ཏེ་ཁོང་གི་དགོངས་ཚུལ་དང་ལེན་བྱ་ངེས། བཀྲས་མཐོང་གིས་རང་ཉིད་དགའ་མོས་བྱེད་སའི་མཇུག་འབྲས་ཞིབ་བརྗོད་བྱས་མེད་པའི་ཁར། ཁོང་གིས་གྲུབ་འབྲས་ལེན་པར་སྤྱོད་པའི་ཐབས་ལམ་སྐོར་ལའང་གསལ་ཁ་དེ་ཙམ་བཟོས་མེད། ཁོང་གིས་”ཕྱོགས་ཚང་མ་ཡར་རྒྱས་གཏོང་རྒྱུ་འམ། ཡང་ན་ད་ལྟ་འབད་བརྩོན་བྱེད་པ་སྤྱིའི་ཐད་ནས་གོང་འཕེལ་གཏོང་རྒྱུ་དང་། དེ་མིན་ད་དུང་བྱ་འགུལ་གསར་པ་དང་ཇུས་གཞི་གསར་པའི་རིགས་ལག་བསྟར་བྱ་རྒྱུ་སོགས་’གང་ཡོང་ཅི་ཡོང’་བྱ་ཆོག འདས་མ་ཐག་པའི་ལོ་ངོ་ཁ་ཤས་རིང་ང་ཚོས་གྲོས་མོལ་གྱི་ལམ་ནས་བསྟུན་ཐབས་ཅི་དགེ་བྱས་པ་རེད། ངའི་བསམ་པར་ང་ཚོས་བྱ་གཞག་འདི་རྒྱུན་འཁྱོང་བྱེད་པ་དང་ལྷན་ཏུ་རང་རེའི་འཐབ་རྩོད་དང་ནུས་ཤུགས་གོང་མཐོར་ཡོང་བ་བྱ་ཆོག་ལ། ང་ཚོས་ཚམ་ཚོམ་ཅི་ཡང་མེད་པར་དྲང་བདེན་རྩོད་པར་ངེས་པར་ཏུ་ཧུར་བརྩོན་བྱེད་དགོས།”གསུངས།
བཀྲས་མཐོང་གིས་དོན་དངོས་སུ་བྱ་གཞག་ཅི་ཞིག་ལག་ལེན་ཏུ་བསྟར་འདོད་ཡོད་མེད་ཐད་ང་ཚོའི་ཡིད་ངོར་རབ་རིབ་ཅིག་ལས་མངོན་རྒྱུ་མེད་པར་གྱུར། ཁོང་གིས་བཤད་པ་དེ་གུ་ཡངས་པོ་ཡོད་པ་གང་ཞིག་གསལ་ཁ་དེ་ཙམ་མེད་པ་ཞིག་རེད། སུའི་ངོས་ནས་ཀྱང་”དྲང་བདེན་ཆེད་ཧུར་བརྩོན་བྱེད་པར”བཀག་འགོག་བྱ་མི་སྲིད། དཀའ་གནད་ཅིག་ཡོད་པ་ནི། ལག་ལེན་གྱི་ཁྲོད་དུ་དེ་ལ་དགེ་མཚན་ཅི་ཞིག་ཡོད་དམ། ཐབས་ལམ་གཞན་དག་འཐེན་ཞོར་ཏུ་གྲོས་མོལ་ཡོང་བར་འབད་བརྩོན་བྱེད་པའི་རྒྱུན་མུ་མཐུད་སྐྱོང་ཐབས་བྱས་ན་དེའི་རྣམ་པ་ཅི་འདྲ་ཞིག་ཡིན་ནམ། བློ་མི་ཚིམས་པ་ཞིག་ཡོད་པ་ནི་འདིའི་ཐད་ཁོང་གིས་གསལ་བོ་གསུངས་མེད་པ་དེ་རེད། པར་སྒྲོམ་ཞིག་གི་ནང་དུ་པར་མ་བཅུག་ཚེ་དེ་སྟོང་བ་ཡིན་པ་བཞིན། རང་ཐག་རང་གཅོད་ཀྱི་སྒྲོམ་གཞིའི་ནང་དུ་གྲུབ་འབྲས་འཐོབ་པའི་འཆར་གཞི་མེད་ཚེ་དེ་སྟོང་པ་རེད། རྒྱལ་སྤྱིའི་ཁྲིམས་ལུགས་གཅིག་པུས་རྒྱ་ནག་ལ་ཁ་གཏད་བཅག་སྟེ་རྒྱལ་ཁ་ལེན་མི་ཐུབ། རྒྱལ་སྤྱིའི་ཁྲིམས་ལུགས་གྱིས་བོད་ཀྱི་གནད་དོན་འདི་ཁྲིམས་མཐུན་ཡིན་པའི་ཁུངས་སྐྱེལ་བྱེད་ཐུབ། ཁྲིམས་ལུགས་དང་མཐུན་པ་ཡོང་རྒྱུ་དེ་གལ་ཆེན་པོ་རེད། འོན་ཀྱང་དོན་དངོས་ཀྱི་འཛམ་གླིང་ནང་ཁྲིམས་མཐུན་ཡིན་པ་དེ་གྲུབ་འབྲས་ལྡན་པ་ཞིག་ཏུ་བསྒྱུར་རྒྱུའི་འཆར་གཞི་ཡོད་པ་བྱ་རྒྱུ་དེ་ནི་བོད་མི་དམངས་ལ་རག་ལས་ཡོད།
འཆར་གཞི་ཞིག་གི་འགོ་བརྩམས་པ་ཡིན་ནམ།
གཤམ་ཏུ་འཁོད་པ་ནི་བཀྲས་མཐོང་གི་འཆར་གཞི་དང་འབྲེལ་བ་ཟབ་མོ་ཡོད་པའི་གསུངས་བཤད་ཅིག་རེད།
“དང་པོ། དོན་དངོས་སུ་ཕུགས་རྒྱང་རིང་བའི་གནད་དོན་སེལ་རྒྱུ་དེ་ནི། རྒྱ་ནག་གི་འགོ་ཁྲིད་ཚོས་བོད་ཡུལ་ལ་བཙན་འཛུལ་དང་དབང་བསྒྱུར་བྱས་པ་ནི་ནོར་འཁྲུལ་དངོས་ཤིག་ཡིན་པ་ར་འཕྲོད་ནས། ལོ་ངོ་ལྔ་བཅུའི་རིང་ལག་བསྟར་བྱས་པའི་སྲིད་ཇུས་ངན་པ་དེའི་རིགས་ནི་རྒྱ་བོད་གཉིས་ལ་མི་ཕན་པ་ཞིག་ཡིན་པ་དང་། ད་ནི་བོད་མི་རིགས་ཀྱི་རེ་འདོད་དང་དམིགས་ཡུལ་གཙོ་བོར་བཟུང་བའི་སྲིད་ཇུས་ཤིག་བསྐྱར་བཟོ་བྱ་རྒྱུ་སྙིང་བོར་འཛིན་རྒྱུ་དེ་ཡིན། གཉིས་པ། ནང་གི་དཀའ་ངལ་དང་ཕྱིའི་གནས་སྟངས་སོགས་གང་རུང་གི་རྐྱེན་གྱིས་རྒྱ་ནག་གིས་བོད་ལ་དབང་བསྒྱུར་བྱས་པ་འདི་རྒྱུན་གནས་ཡོང་རྒྱུར་དཀའ་ངལ་འཕྲད་པའི་སྐབས་སུ། ཕྱི་ནང་གི་གནད་དོན་འདི་རིགས་གང་ཡིན་ཡང་། གཙོ་བོ་རང་དབང་ཐོབ་པ་བྱ་རྒྱུ་དེ་བོད་མི་དམངས་རང་གི་འབད་བརྩོན་ལ་ཐུག་ཡོད།” ང་ཚོས་ཐོག་མའི་རྩ་འཛིན་ལ་ངོས་ལེན་བྱ་ཐབས་མེད། ཁ་ཤས་ཀྱིས་མ་འོངས་པའི་རྒྱ་ནག་གི་འགོ་ཁྲིད་ཞི་ཅིན་ཕིནXi Jinpingགྱིས་གནད་དོན་འདི་རྟོགས་ནས་བོད་ལ་འཛིན་པའི་སྲིད་ཇུས་བསྐྱར་བཅོས་བྱ་ངེས་སྙམ་པའི་རེ་བ་ཡག་ཕྱོགས་ནས་རྒྱག་གི་ཡོད། འོན་ཀྱང་རྒྱ་ནག་གི་འགོ་ཁྲིད་ཚོ་ཉེན་ཁ་བརྒྱུད་རྒྱུར་འཛེམ་དོགས་ཆེ་བ་དང་། སྒེར་གྱི་ཁེ་ཕན་སྲུང་སྐྱོབ་ཆེད་དམག་དཔུང་གི་སྟོབས་ཤུགས་ཆེ་བ། མི་རིགས་ཀྱི་གནད་དོན་ཐག་གཅོད་བྱེད་པའི་སྲིད་གཞུང་གི་ལམ་ལུགས་སྣ་ཚོགས་ཡོད་པ་བཅས་ཀྱིས་ང་ཚོའི་སེམས་སུ་སྔར་ལས་ལྷག་པའི་དོགས་གཞི་སྐྱེ་འཇུག་གི་ཡོད།
རྩ་འཛིན་གཉིས་བ་ནི་དེ་བས་ཀྱང་བློ་མགུ་ནུས་པ་ཞིག་རེད།ཁོང་གི་གཏམ་བཤད་ལ་གལ་གནད་གྱི་སྒོ་ནས་དཔྱད་ཞིབ་ཅིག་བཏང་བ་ཡིན་ན།དམག་དཔུང་གི་སྟོབས་ཤུགས་དེ་ནི་དབང་ཡོད་ཀྱི་སྲིད་ཇུས་ཤིག་ཏུ་ངོས་འཛིན་བྱེད་པའི་ལྟ་ཕྱོགས་ལ་ཁ་གཏད་དུ་ལངས་ཀྱི་ཡོད་པར་མངོན་ཐུབ།རང་ཉིད་ཀྱི་ཁ་གཏད་ལ་བདེན་པར་ཡིད་ཆེས་སུ་འཇུག་པའམ་བྱེད་ཐབས་ཀྱི་སྒོ་ནས་རང་ཉིད་ཀྱི་འདུན་པ་དག་བསྒྲུབ་པར་འཇུག་པ་གཉིས་ཀྱི་ཁྱད་པར་ནི་ཞི་དྲག་གཉིས་ལ་འཇུག་པར་མ་ཟད། རང་ཉིད་ཁ་གཏད་ཀྱི་གོ་གནས་དང་། ཁེ་ཕན། དཀའ་སྡུག ཡང་ན་གྱོང་གུད་ཁ་གསབ་བྱེད་པའི་སྒོ་ནས་ཁོང་ཚོར་རང་ཉིད་ཀྱི་འདོད་པ་བཞིན་དུ་བསྒྲུབ་འཇུག་རྒྱུ་དེ་རེད། ང་ཚོའི་རེ་བ་ལ་བཀྲས་མཐོང་གིས་བོད་འདི་རྒྱ་ནག་གི་དབང་བསྒྱུར་འོག་ལས་བསྒྲོལ་བར་བྱེད་པའི་ཐབས་བྱུས་ཅི་ཞིག་ཡིན་པ་ཁ་གསལ་གནང་བའི་རེ་བ་བྱེད་ཀྱི་ཡོད། གཏམ་བཤད་འདི་ནི་ཡིད་མགུ་ཐེབས་པ་ཞིག་ཡིན་མོད་ཡང་སྙིང་ཁ་གསལ་མི་འདུག གལ་སྲིད་གཏམ་བཤད་འདི་ཁ་གསལ་ཞིག་བཟོ་ཐུབ་ན་ད་གཟོད་རང་ཐག་རང་གཅོད་ཀྱི་རྨང་གཞིའི་འདྲ་བརྙན་གྱི་པར་སྒྲོམ་ཆ་ཚང་ཞིག་བཞེངས་ཐུབ་བོ།


text:
༄༅། ། ཕྱི་ལོ་ ༢༠༡༧ ཟླ་ ༡༡ ཚེས་ ༤ ཉིན་ལྡི་ལི་བསམ་ཡས་གླིང་ས་གནས་བརྒྱ་འཐུས་ལྷན་ལྡི་ལི་ས་གནས་ཉེན་རྟོག་དཔོན་རིགས་སྐུ་ཞབས་སངས་ནོར་བུ་ (Sang Norbu Mosobi,ACP) ལགས་བོད་མི་མང་སྤྱི་འཐུས་ལྷན་ཁང་དུ་འཚམས་གཟིགས་སུ་ཕེབས་གནང་ཡོད།
དེ་ཡང་ཉིན་རྒྱབ་ཆུ་ཚོད་ ༢།༣༠ ཐོག་སྐུ་ཞབས་སངས་ནོར་བུ་ལགས་བོད་མི་མང་སྤྱི་འཐུས་ལྷན་ཁང་དུ་ཕེབས་པར་དཔལ་ལྡན་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་ནས་སྣེ་ལེན་ཕེབས་བསུ་ཞུས་གནང་བ་དང་། དེ་རྗེས་གྲོས་ཚོགས་ཀྱི་ཚོགས་ཁང་ནང་གཟིགས་བསྐོར་གནང་གྲུབ་མཚམས། དཔལ་ལྡན་ཚོགས་གཞོན་མཆོག་ནས་བོད་ནང་གི་གནས་སྟངས་དང་། བཙན་བྱོལ་སྤྱི་ཚོགས་ནང་༸གོང་ས་སྐྱབས་མགོན་ཆེན་པོ་མཆོག་གི་ཐུགས་རྗེ་བཀའ་དྲིན་ལ་བརྟེན་ནས་བོད་མིའི་སྒྲིག་འཛུགས་དང་། བོད་མི་མང་སྤྱི་འཐུས་ལྷན་ཁང་ནས་འཛམ་གླིང་ནང་བོད་དོན་ཐོག་གོ་རྟོགས་ཇི་ལྟར་སྤེལ་གནང་དང་། དེ་བཞིན་འཛམ་གླིང་ས་ཕྱོགས་འདྲ་མིན་ནས་རྒྱབ་སྐྱོར་ཇི་ཐོབ་སོགས་ཀྱི་སྐོར། ལྷག་པར་དུ་བོད་མིའི་སྒྲིག་འཛུགས་ལ་དཔལ་འབྱོར་གང་དང་གང་ནས་ཡོང་གི་ཡོད་པ་དང་། བོད་མིའི་ངོས་ནས་དཔལ་འབྱོར་འདུ་འགོད་ཇི་གནང་སྐོར་སོགས་གསལ་བཤད་དང་། དེ་མཚུངས་སྐུ་ཞབས་ཁོང་ནས་ལྡི་ལི་ནང་བོད་མི་རྣམས་ལ་དཀའ་ངལ་ནམ་འཕྲད་སྐབས་མཐུན་འགྱུར་རོགས་རམ་གནང་བར་ཐུགས་རྗེ་ཆེ་ཞུས་གནང་བ་དང་། སླད་མར་ཡང་མུ་མཐུད་རོགས་རམ་གང་ཐུབ་གནང་སྐྱོང་ཡོང་བའི་རེ་སྐུལ་ཞུས་གནང་བ་བཅས་ཀྱི་གནས་ཚུལ་དུ། །


text:
རྒྱལ་བ་ཡང་དགོན་པ་རྒྱལ་མཚན་དཔལ་གྱི་རྣམ་ཐར་མདོར་བསྡུས།
སྤེལ་དུས 2017-09-04
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། མི་ཉག་མགོན་པོ།
བཀའ་བརྒྱུད་པའི་མཁས་གྲུབ་ཆེན་པོ་རྒྱལ་བ་ཡང་དགོན་པ་ནི་རབ་བྱུང་བཞི་པའི་ཆུ་བྱ(༡༢༡༣)ལོར་གཙང་ལྷ་གདོང་དགོན་པར་འཁྲུངས། དགུང་ལོ་བཅུ་གསུམ་གྱི་བར་ལྷ་གདོང་དུ་སློབ་གཉེར་ལ་འབད་དེ་བཞུགས། དེ་ནས་རབ་ཏུ་བྱུང་སྟེ་ཡང་དགོན་གྱི་གྲྭ་པར་ཞུགས། རྩ་བའི་བླ་མ་རྒོད་ཚང་པ་དང་། ཀོ་བྲག་པ་སོགས་བསྟེན་ནས་ཟབ་ཆོས་མ་ལུས་བུམ་པ་གང་བྱོའི་ཚུལ་གྱིས་ཞུས་ནས། རིག་གནས་སྤྱི་དང་། ཁྱད་པར་མདོ་སྔགས་ཀུན་གྱི་བཅུད་འདུས་བཀའ་བརྒྱུད་པའི་ཕྱག་ཆེན་བླ་མ་གོང་མ་རྣམས་ཀྱི་ཕྱག་ལེན་ཚང་ལ་མ་ནོར་བ་ལག་བསྟར་མཛད་ཅིང་། སྐུ་ཚེ་ཧྲིལ་པོར་མཚམས་བསྙེན་སྒྲུབ་ཁོ་ནས་དུས་འདའ་བར་མ་ཚད། སྐབས་འགར་དཀྱིལ་དཀྲུང་མ་བཤིག་པར་ལོ་རེ་ཙམ་བཞུགས་པ་དང་འདག་སྦྱར་སྤྱིལ་པོར་ཡང་ཐེངས་མང་བཞུགས་པ་སོགས་དཀའ་སྤྱད་ཚད་མེད་མཛད། སྐབས་དེར་དབུས་གཙང་དུ་སོག་པོ་དོར་རྟ་ནག་པོའི་དགྲ་དམག་གིས་རྭ་སྒྲེང་དང་རྒྱལ་གྱི་དགོན་སོགས་བཅོམ་ཞིང་། བླ་མ་སོ་སྟོན་སོགས་སྐྱ་སེར་ལྔ་བརྒྱ་ལྷག་དུས་གཅིག་ལ་དམར་བསད་བཏང་། ས་འབྲི་སོགས་ནང་པའི་གྲུབ་མཐའ་རྣམས་ཀྱིས་རང་ཉིད་མུ་མཐུད་གནས་ཐུབ་པའི་ཆེད་དུ་སོག་པོའི་དམག་ངན་རེ་ལ་སྐྱབས་བཅོལ་ནས་བོད་མི་རིགས་ནང་ཁུལ་དུ་འཁྲུག་རྩོད་རྒྱུན་མར་བསླངས། རྟག་པར་བོད་ཀྱི་སྐྱ་སེར་ཚང་མ་སོག་པོའི་བཙན་འཛུལ་དམག་གིས་དྲག་ནོན་འོག་འཇིགས་སྐྲག་གིས་མནར། དེ་འདྲའི་དུས་ངན་ཞིག་ལ་ཁེལ་སྟབས། ཁོང་ས་སྟོང་རི་རྒོད་རྣམས་སུ་གནས་ངེས་མེད་དུ་བྲོས་ནས་ཉམས་ལེན་སྙིང་པོར་མཛད། རི་ཁྲོད་པ་དང་རང་གི་སློབ་མ་རྣམས་ལ། འཁོར་བའི་ཉེས་དམིགས་དང་། ཞི་བའི་ཡོན་ཏན། ཞི་བར་བགྲོད་པའི་ལམ་གྱི་རིམ་པ་སོགས་རྟག་པར་གོ་སླའི་ངག་གིས་ཡང་ཡང་གསུངས་ནས་གདུལ་བྱ་མང་པོ་སྨིན་གྲོལ་ལ་བཀོད། བཀའ་བརྒྱུད་གོང་མའི་གྲུབ་ཆེན་མི་ལ་རས་པ་ལྟར་ཚེ་གཅིག་སྒྲུབ་པ་ཉམས་ལེན་ཁོ་ནས་སྐུ་ཚེ་འདའ་བར་མཛད།
གསུང་མགུར་རྣམས་ཀྱང་མདོ་སྔགས་རྒྱུད་སྡེ་ཀུན་གྱི་བཅུད་མ་ལུས་པ་འདུས་ཤིང་། ཉེར་ལམ་ཕྱག་རྒྱ་ཆེན་པོའི་ཟབ་གནད་ཐད་ཀར་མཚོན་པ། འཚོ་བ་དངོས་དང་སྦྲེལ་ཏེ་རང་གི་མྱོང་བ་རྗེན་པར་བསྟན་ནས་གདུལ་བྱར་བསླབ་བྱ་མཛད་པ། ཕལ་པས་གོ་སླ་བའི་ཚིག་ཁོ་ནས་བཤད་པ་སོགས་ཁྱད་ཆོས་ཐུན་མོང་མ་ཡིན་པའི་ཡོན་ཏན་ལྡན་པའི་གསུང་མགུར་ཆིག་བརྒྱ་བརྒྱ་ཅུ་གྱ་གཅིག་ཏུ་བསྡུས་པའི་པོད་ཅིག་ཀྲུང་གོའི་མི་རིགས་དཔེ་མཛོད་ཁང་ནས་མཇལ་ཞིང་། གསུང་མགུར་འདི་དག་གཅིག་སྡུད་མཛད་མཁན་ནི། སྤྱན་སྔ་རིན་པོ་ཆེ་གྲགས་པ་བརྩོན་འགྲུས་ཡིན་ནོ། །


text:
Loading...
ཕྱི་ལོ་ ༢༠༡༥ལོའི་ཟླ ༣ཚེས ༡༠ནས་ཚེས ༡༣བར་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གིས་གོ་སྒྲིག་བྱས་ཏེ། སྨོན་ལམ་བོད་ཀྱི་ཚིག་མཛོད་ཆེན་མོའི་ཆོས་ལུགས་དང་འབྲེལ་བའི་ཐ་སྙད་རྩོམ་
ཕྱི་ལོ་ ༢༠༡༤ ལོའི་ཟླ་ ༣ ཚེས་བཅུ་གསུམ་ནས་ཉིན་གསུམ་རིང་། འདི་ག་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གིས་གོ་སྒྲིག་འོག། སྨོན་ལམ་བོད་ཀྱི་ཀུན་བཏུས་ཚིག་མཛོད་ཆེན་མོའི་ཆོས་ལུགས་
རྒྱལ་སྤྱིའི་བོད་རིག་པའི་ཚོགས་འདུ་ཐེངས་བཅུ་གསུམ་པ་ཕྱི་ལོ་ ༢༠༡༣ ལོའི་ཟླ་ ༧ ཚེས་ ༢༡ ནས་ཚེས་ ༢༧ བར་སོག་པོའི་རྒྱལ་ས་ཨོ་ལན་པཱ་ཐུར་དུ་བསྐོང་འཚོགས་བྱས་ཡོད་འདུག
ཕྱི་ལོ་ ༢༠༡༣ ཟླ་ ༣ ཚེས་ ༦ ནས་ཉིན་གཉིས་རིང་འདི་ག་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གིས་གོ་སྒྲིག་འོག་གངས་སྐྱིད་བོད་ཀྱི་དཔེ་མཛོད་ཚོགས་ཁང་དུ། སྨོན་ལམ་ཚིག་མཛོད་ཆེན་མོའི་
སྨོན་ལམ་ཚིག་མཛོད་ཐོན་རིམ་༡.༡་ཅན་ནི། བོད་ཡིག་ཚིག་མཛོད་དང་། དབྱིན་བོད་ཚིག་མཛོད། བོད་དབྱིན་ཚིག་མཛོད་བཅས་སྡེ་ཚན་གསུམ་ཡོད་པའི་མཉེན་ཆས་ཚིག་མཛོད་ཅིག་ཡིན་ལ། ཚིག་མཛོད་
སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གིས་གོ་སྒྲིག་བྱས་པའི་དཔེ་དེབ་ཇུས་འགོད་དང་འབྲེལ་བའི་ཟབ་སྦྱོང་བསྐོང་འཚོགས་བྱས་
ཕྱི་ལོ་ ༢༠༡༢ ཟླ་ ༨ ཚེས་ ༡༨ ཉིན་རྡ་རམ་ས་ལའི་བོད་ཀྱི་དཔེ་མཛོད་ཁང་གི་ཚོགས་ཁང་གསར་པའི་ནང་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་ངོས་ནས་སྨོན་ལམ་ཚིག་མཛོད་ཆེན་མོའི་སྒྲོམ་གཞི་